text:
'ኤርትራ፣ ኣብ ዲፕሎማሲ እምበር፣ ኣብ ሰብኣዊ መሰላት ወላሓንቲ ለውጢ የለን' HRW
Radio Erena: 07 October 2018
መንግስቲ ኤርትራ ኣብ ዲፕሎማስያዊ መዳይ ምምሕያሻት የርእይ እኳ እንተሎ፣ ኣብ ዘቤታዊ ኣተሓሕዛ ሰብኣዊ መሰላት ግና ወላሓንቲ ለውጢ ከምዘይገበረ፣ ህዩማን ራይትስ ዎች ገሊጹ።
እቲ ኣህጉራዊ ትካል ተጣባቒ መሰላት ብዕለት 3 ጥቅምቲ ኣብ ዘውጸኦ መግለጺ፣ ድሕሪ ስምምዕ ሰላም ኤርትራን ኢትዮጵያን፣ መንግስቲ ኤርትራ ናይ ፖለቲካን ሕልናን እሱራት ክፈትሕ፣ ኣብታ ሃገር ዕርቂ ከውርድ ትጽቢት ሓያሎ ወገናት’ኳ እንተነበረ፣ እቲ መንግስቲ ብኣንጻሩ ዜጋታቱ ኣብ ምቕያድ ተጸሚዱ ከምዘሎ ኣፍሊጡ።
ህዩማን ራይትስ ዎች ኣብ መግለጺኡ፣ ኣብ 17 መስከረም ንሚኒስተር ነበር ብርሃነ ኣብረሀ፣ ኣብ ትሕቲ ቀይዲ ከምዘእተወ ከም ኣብነት ብምግላጽ፣ ኣብ ኤርትራ ካብ 2001 ኣትሒዞም ኣብ ማእሰርቲ ዘለዉ ላዕለዎት ፖለቲከኛታትን ጋዜጠኛታትን ክሳብ ሕጂ ደሃዮም ኣብ ዘይፍለጥ ቦታ ሰዊሩዎም ከምዘሎ ኣዘኻኺሩ።
ኣብ ኤርትራ ብዘይ ሕጋዊ መስርሕ ክስን ፍርድን ናይ ዝቕየዱ ዜጋታት ድሕሪ ዕርቀ ሰላም ኤርትራን ኢትዮጵያን’ውን እንተኾነ ይቕጽል ብምህላዉ፣ ዋሕዚ ስደት እውን ካብ ናይ ቀደሙ ገኒኑ ከምዘሎ’ዩ ዝግለጽ። እቲ ሓደ ካብ ቀንዲ ምኽንያታት ዋሕዚ ስደት መንእሰያት ዝኾነ ሃገራዊ ኣገልግሎት እውን እንተኾነ ክቕጽል ምዃኑ’ዮም ምንጭታት ሓበሬታ ዘመልክቱ።
ህዩማን ራይትስ ዎች ኣብ መወዳእታ፣ ዝኾነ መንግስቲ ምስ መንግስቲ ኤርትራ ርክብ ክገብር እንተኾይኑ፣ ነቶም ቀዪዱዎም ዘሎ እሱራት ናጻ ከውጽኦም ከም ቅድመ ኩነት ከቕርብ ከምዝግባእ ኣዘኻኺሩ።
===============


c: text/html

text:
ናይ ደሞክራሲያዊት ረፓብሊክ ኮንጐ ዞባ ሰሜን ኪቩ ዝገማምምዕ ፖለቲካዊ ኣንፈት ይቐላቐል ምህላዉ ናይ ኣውራጃ ቡካቩ ብፁዓን ጳጳሳት ቤት ምኽሪ ዕለት 24 ግንቦት 2018 ዓ.ም. ብፊደስ ናይ ዜና ኣገልግሎት ኣቢሉ ኣብ ዘመሓላለፎ መግልጺ ይሕብር።
ኣብ ሰሜን ኪቩ ዝረአይ ዘሎ ፖለቲካዊ ኣንፈት ነቲ ዞባ ዝገማምዕን ካብ ዝርከበሉ ኣውራጃ ቡካቩ ዝንጽል ካብታ ሓድነታ ዘረጋገጸት ደሞክራሲያዊት ረፓብሊክ ኮንጐ ዝፈላልይ ዓቢይ ሓደጋ ምዃኑ ናይ ቡካቩ ብፁዓን ጳጳሳት ቤት ምኽሪ ካብ ዕለት 14 ክሳብ ዕለት 20 ግንቦት 2018 ዓ.ም. ኣብ ከተማ ጎማ ድሕሪ ዘካየዱ ሓፈሻዊ መደበይና ጉባኤ ኣብ ዘውጽኦ መግለጺ ከምዘመልከተ ፊደስ ናይ ዜና ኣግልግሎት ኣፍሊጡ።
ናይቲ ከባቢ መሬታዊ ኩነት
ሰሜናዊ ኪቩ ኣብ ምብራቕ ደሞክራሲያዊት ረፓብሊክ ኮንጐ ዝርከብ በቲ ኣብቲ ከባቢ ብዘለዉ ዝተፈላለዩ ገሊኣቶም ዕሱባት ናይ ወጻኢ ዜጋታት ዝርከብዎም ነቲ ኣብቲ ከባቢ ዘሎ ሃብቲ ማዕድን ዝምዝምዙ ዕጡቓት ሓይሊ ምኽንያት ኣብ ዘይምርግጋእን ይርከብ ምህላዉ ብፁዓን ጳጳሳት ኣብሪሆም ነቲ ኣብቲ ከባቢ ዘሎ ሃብቲ ተፈጥሮ ኣብ ግምት ብምእታው ካብ ደሞክራሲያዊት ረፓብሊክ ኮንጐ ንኽፈልይዋ ብዙሕ ይጽዕሩ ምህላዎም እውን ጠቒሶም፡ እዚ ጸረ ሃገር ፖለቲካ’ዚ ንመላእ ሃገር ደሞክራሲያዊት ረፓብሊክ ኮንጐ ንሓደጋ ዘቃልዕ እዩ ከምዝበሉ ነቲ መግለጺ ብፁዓን ጳጳሳት ዝጠቐሰ ፊደስ ናይ ዜና ኣገልግሎት ኣተሓሒዙ፥
እቲ ናይቲ ከባቢ ገማማዒ ፖለቲካ ነቲ ኅብረ ዓሌት ናይቲ ከባቢ ንሓደጋ ዘቃልዕን ዓመጽን ኣድልይዎ ኣብ ዘርእን ዓሌትን ፈጢሩ፡ ዓሌታዊ ዓመጽን ምንጻት ዓሌትን ገበን ኣብ ልዕሊ ሰብኣዊ ፍጥረትን ዘተባብዕ ነቲ ኣብ ካታንጋ ሰሜናዊ ካባቢ ግዝኣተ በኒ ኣብ ዝርከብ ኢቱሪ ቅድሚ ሕጂ ተኸሲቱ ዝነበረ ዓሌታዊ ግርጭትን ህልቂትን ነቲ ኣብዚ እዋን’ዚ ኣብ ደቡብ ሱዳን ዝረአይ ዘሎ ሕድ ሕዳዊ ግርጭት ዘዘኻኽር እዩ ከምዝበሉ ሓቢሩ።
ኣብ ዝተፈላለየ እዋን ኣብ ልዕሊ ዜጋታት ዝፍጸም ግብረ ጨወያን ጠቒሶም ብዙሓት ሃለዋቶም ዘይፍሉጥ ከይኖም ዝተረፉ ንጹሓን ዜጋታትን ኣባላት ውሉደ ክህነትን ስሞን እናጠቐሱ ብፁዓን ጳጳሳት ዝተሰምዖም ሓዘን ገሊጾም፡ ሕጻናት ዘጋጥሞም ዘሎ ዋሕዲ ዝተመጣጠመ መግቢ ዓቢይ ምኽንያት ስቓይ ከምዝዀኖምን ማሕበራውን ሰብኣውን ስቓይ ሃገሮም ገሊጾም ነቲ ዕለት 23 ታሕሳስ ንኽካየድ ዝተወሰነ ሕዝባዊ ምርጫ እናሓሰቡ ሕዝቢ ናይ ዜጋ ሓላፍነቱ ከነቓቕሕን ናይ ቤተ ክርስቲያን ናይ ስነ ማሕበረሰብኣዊ ጠመቕ ትምህርቲ ኣምሪሑ ናይ ሰብኣዊ ክብሪ ክኽበርን ንናይ ሓባር ጥቕሚ ክተግህን ፍትሕን ሰላም ብምንቕቓሕ ናይ ስራሕ ዕድል ንምፍጣር እውን እቶም ሓላፍነት ዘለዎም ክተግሁ ብምትሕስሳብ፡ ኢየሱስ ንሞት ስዒሩ እዩ እሞ ካብ ናይ ሞት ፍርሒ ገዛእ ርእስና ንሓርር፡ ናይ ናጽነትን መስዋዕትነትን ክርስቲያናዊ ዕሴታት ነዕብይ፡ ኣብ ጸሎት ወትሩ ንትጋህ ከምዝበሉ ፊደስ ናይ ዜና ኣገልግሎት ኣፍሊጡ።

robotstxt: allowed

filter: keep


text:
ኣብ ምዝዛም እዛ ሒዝናያ ዘለና ዓመት፣ ዓመተ 2015 ኣብ ኤርትራ ሃገርና ካብ ቅድሚ ሕጂ ብዝተፈለየ መልክዑ ንፖሎቲካውን ጸጥታውን ቁጠባውን መዳያት ዝምልከት ዘይልሙድን ኣተሓሳሳብን ኩነታት ይንጸባረቕ ከም ዘሎ ንኹሉ ዜጋ ብሩህ እመስለኒ። መበገሲ ናይዚ ክኣ ብሰንኪ ኩነተ ህላወ መራሒ ጭፍራ ህ.ግ.ደ.ፍ ውልቀ-መላኺ ኢሳያስ ኣፈወርቂ ክኸውን ከሎ፣ ከምዚ ኣብ መራኸቢ ብዙሃን ዝውረየሉ ካብ ኩሉ‘ቲ ናይ ሃገር ምምሕዳር እንተላይ ካብታ ብዙሕ እዋን ዝንገረላ ቀንዲ ቤት ጽሕፈቱ ኮይና ዝጸንሐት ዲጋ ዓዲ ሃሎ’ውን ከይተረፈ ብምኽዋሉን ምስዋሩን፣ ገለ ሰባት ብሰንኪ’ቲ እህህታ ህዝቢ ኤርትራ ዝመበገሲኡ መርገም ተወሲኽዎ ብቐደሙ’ውን ብእልፊ ባዕሉ ዝፈጠሮ ሕማም ዝተኸበ ኣብ ልዕሊ ምዃኑ፣ ኣኺልዎ’ዩ ተደኒሱ እንክብሉ፣ ገለ ድማ ኣይፋሉ! ኣርሒቑ እምበር ገይሹ ክብሉ ይስምዑ’ለዉ። ብዝኾነ እቲ ይኹን እቲ ንሓቅነቱ ብዝምልከት ብሰንኪ እዚ ኣብ ሃገርና ብዘይ ሕጊ ተኾይጡ ዝጸንሐን ዘሎን ውልቀ መላኽን ዓፋንን ጃንዳ፣ ህዝቢ ኤርትራ እኹልን ርጡብን ሓበሬታ ክረክብ ብዘይ ምኽኣሉ ኣብ ዓቢ ሻቕሎትን ስክፍታን ተሸሚሙ ከም ዘሎ በብወገና ንርእዮ ዘለና ኢዩ። ካብዚ ብምብጋስ እምብኣር ብዝተኻእለ መጠን እቲ ኣሎ ዝብሃል ጭቡጥን ርጡብን ሓበሬታ ንምምእራር ብዝተገብረ ጻዕሪ እንሆ ካብ ኣብ ውሽጢ ሃገር ንፍትሒን ለውጥን ጠጠው ካብ ዝብሉ ተቓለስትን ደለይቲ ፍትሒን ዝተረኽበ ሓፈሻዊ ጸብጻብ’ሞ ንቐደም በሉ፣-
እዚ ሓበሬታ’ዚ ብቕድሚ ትማሊ ዕለት 11/11/2015 ዝተረኽበ ኮይኑ ኣቐባሊ ሓበሬታ “ዓዲ ብናህ ሪ ዋጋ ተናዊጻ” ክብል ኢዩ መረርኡን ሓበሬታኡን ዝጀመረ። ንሱ ንቁጠባውን ፖሎቲካውን ጸጥታውን ጉዳያት ዝምልከት ተሓቲቱ ኣብ ዝሃቦ ሓፈሻዊ ሓበሬታ ክኣ እዚ ዝስዕብ ኢዩ፣-
- ንቁጠባ ዝምልከት ኣብዘን 4 መዓልታት። ዝተማልአ ዝርዝር እኳ እንተዘይሓዝኩ ስእሊ ንምሃብ ግን ፊኖ ንኹንታል 6000 ናቕፋ፣ ሓንቲ ባኒ 4 ናቕፋ፣ 300 ናቕፋ ዝነበረት ዘይቲ ናይ ቀበሌ ብሓንሳብ ናብ 500 ናቕፋ ደይባ፣ እቲ ከይተዓሸገ ብኪሎታት ዝሽየጥ ክፉእ ማኮሮኒ ከይተረፈ ካብ 50 ናቕፋ ናብ 120 ናቕፋ ዓሪጉ፣ እዚ ዝብሃል ዘሎ ማኮሮኒ ቀለብ እቲ ስኡን ቀለብ ድኻ ኢዩ ነይሩ። ብዝኾነ ናህሪ መሊሱ ዝቕጽል ኢዩ ዝመስል ምኽኒያቱ ኩሎም ሃለኽቲ ነገራት ገና ካብ መኻዚኖ ከይወጹ ክሽየጡ ጀሚሮም ኣለዉ።”·
- ንኣገልግሎት ኤለክትሪክ ዝምልከት እንተኾይኑ ዝተለምደ እኳ እንተኾነ ካብ ትማሊ ዕለት 10/11/2015 ምሉእ መዓልቲ ክሳብ ሎሚ ረፋድ ኣየነበረትን። ብዛዕባ ምስዋር ኢሳያስ ኣፈወርቂ ዝምልከት’ውን ወዮ ድኣ ከምቲ ልሙድ ምድንጋር ናይ 03 ከይከውን ንጠራጠር እምበር ናብ ኢማራት ክገይሽ’ዩ ይብሃል ኣሎ። ብኻልእ ሸነኽ ክኣ ኣብ ዓዲ ሃሎ ኢዩ ሰፊሩ ዘሎ ይብሃል፣ ምስኡ ተኣሳሲሩ ቅድሚ 4 ወይ 5 ሰሙን ኣቢሉ ዝንገር ዝነበረ ድማ ናብ ዓዲ ሃሎ ነንዝመጸ ሓላፊ “ ኣንታ ሰራቒ ን ካልእን ዝብሉ ጸርፊ እና ኣሰከመ ይሰዶም ነይሩ ይብሃል።
- ብዛዕባ ምቕያር ባጤራ ናቕፋን ምስኡ ተኣሳሲሩ ዝመጸ ሽግርን ምትፍናንን’ውን ኣብ ህዝቢ ብዙሕ ሻቕሎት ፈጢሩ ኣሎ። ከምኡ’ውን ገንዘብ ብሚሊዮናት ናብ ባንክ ዘእትዉ ብዓይኒ ጥርጠራ ይርኣዩ ኣለዉ። ንኣብነት ሓደ ወዲ 27 ዓመት መንእሰይ ከባቢ 30 ሚሊዮን ዝኣክል ገንዘብ ናብ ባንክ ምስ ኣእተወ “በል ኪድ ድሓን ርኢናልካ ኣለና” ኢሎም ብኽፉእ ዓይኒ እናጠመቱ ኣፋኒዮሞ፣ ንሱ ክኣ ብፍርሒ ተዋሒጡ ኣሎ ይብሃል። ዝያዳ ግን ንሰብ ኣርሚምዎ ዘሎ እዚ ወዲ 27 ዓመት ቆልዓስ ክንድዚ ዝኣክል ገንዘብ ከ ካበይ ኣምጺእዎ ዝብል’ዩ፣ ፍረ ብልሽው ምሕደራ ሃገር ክኣ እዚ ኢዩ።
ንምዝዛሙ እዚ ሓበሬታ እዚ ቅድሚ ክልተ መዓልቲ ብዕለት 11/11/2015 ዓ.ም ዝተረኽበ ኮይኑ ብድሕሪኡ ዝሰዓበ ምዕባለታት እንተሎ ኣብ ዝቕጽል እናተኸታተልኩ ክሕብር ክፍትን‘የ የቐኒየለይ!
ኢሳያስ ኣስፍሃ።


text:
ንገዛኢ ፓርቲ ኢህወዴግን ተቓወምቲ ውድባትን ንምልዛብ ካብ ወፃኢ ሃገር ዝመፁ ካህን ኣብ ኣዲስ ኣበባ ከምዝርከቡ ኣቦ ወንበር ተቓዋሚ ውድብ ፌደራላዊ ኮንግረስ ኦሮሞ ዶ/ር መረራ ጉዲና ንድምጺ ኣሜሪካ ገሊፆም።እንተኾን ግን ናብ ሃገራዊ ምርድዳእ ዝወስድ ስጉምቲ ካብ ወገን መንግስቲ ክውሰድ ኣይርኣይን ዘሎ ኢሎም።
ዶ/ር መረራ ንድምጺ ኣሜሪካ ኣብዝሃብዎ ቃል ሽማግለታት ዓዲን ዝተፈላለዩ መራሕቲ ሃይማኖትን ሰላምን ልዝብን ከምዘድልይ ብመራኸቢ ማዕኸናት ይዛረቡ እንተሃለው እውን ካብ መንግስቲ ጭቡጥ ምልክት ኣይሰማዕናን ኢሎም።ስሞም ክጠቕሶም ኣይደልን ዝበሉዎም ሽማግለ ድሕሪ ምርጫ 2007 ዓ.ም ዘይዕውት ፃዕሪ ገይሮም ድሕሪ ምባል ኣስዒቦም።
“ሎሚ እውን ካብ ዝመፁ ክልተ ኣዋርሕ ገይሮም ኣለው ይመስለኒ ሓደ ግዜ ጥራሕ ረኺቦምና፣ጭቡጥ ነገር ኣይረኸቡን።ሕዚ እውን ኣብዚ ዘለው ይመስለኒ።ስለዚ ካብ ወረ ዝዘለለ ኣብ ባይታ ዝረአ ናብ ሃገራዊ ምርድዳእ ይኹን ልዝብ ዝወስድ ምልክት ኣይርእን ዘለኹ እዮም ።”
ዶ/ር መረራ ጉዲና ውድቦም ብተደጋጋሚ ፃውዕቲ እንተቕረበ እውን ዛጊድ ግብራዊ ምላሽ ዝሃበና የለን፤ካብ ዲፕሎማሲያዊ ማሕበረሰብ ኣጠቓላሊ እታ ሃገር ዘላትሉ ኩነታት ክርድኡ ሕቶታት ካብ ምቕራብ ንምቅርራብ ዝወሰድዎ ፃዕሪ የለን ኢሎም ።


text:
“ኣብ ኒካራጉዋ ዘሎ ህልው ኩነታት መላእ ዓለም ዝርእዮ ዘሎ ጉዳይ እዩ፡ ብኽብረትኩም ርእሰ ብሔር ኦርተጋ ኣገልጋሊ ሕዝብን ኣኽባሪ ሰብኣዊ ነጻነን ምዃንኵም ንመላእ ዓለም ብግብሪ መስክሩ” ዝብል ቅዉም ሓሳብ ዝተነብሮ ዕለት 26 ሓምለ 2018 ዓ.ም. ዝተጽሓፈ መልእኽቲ ካብ ናይ ጀርመን ብፁዓን ጳጳሳት ቤት ምኽሪ ናብ ናይ ኒካራጉዋ ርእሰ ብሔር ዳንኤል ኦርተጋ ከምእተመሓላለፈ ሲር ናይ ዜና ኣገልግሎት ሓቢሩ።
ስምዖን ተ. ኣርኣያ - ከተማ ቫቲካን
እቲ ኣብ ጀርመን ናይ ሙይኒክ ፍሪሲንጋን ሊቀ ጳጳሳት ናይ መርጀም ብፁዓን ጳጳሳት ቤት ምኽሪ ኣቦ መንበር ብፁዕ ካርዲናል ራይንሃርድ ማርክስ ክታም ዝተነብሮ መልእኽቲ፥
ዓመጽ ኣብ ልዕሊ ደሞክራሲያዊ መሰረተ ሕጊ
ብዛዕባ እቲ ኣብ ኒካራጉዋ እና ሰፈሔን እናበኣሰን ዝኸይድ ዘሎ ዓመጽን እቶም ብሰላማዊ መገዲ ተቓውመኦም ዝገልጹ ሰላማውያን ሰልፈይናታት ይእሰሩን ይሳቐዩን ኣደዳ ማህሰይትን መግረፍትን ኣደዳ ሞት ይዀኑ ከምዘለዉ ዝሕብርን ብጠቕላላ ኩነታት ኒካራጉዋ ዕለት ብዕለት ሓበሬታ ከምዝበጽሕ ኣብ መልእኽቶም ዝሓበሩ ናይ ጀርመን ብፁዓን ጳጳሳት ኣስዒቦም፡ እዚ ዅሉ ከኣ ስልጣን ብዘይግቡእ ናይ ምጥቃም ዓመጽ ዝገልጽ ከምዝዀነን መንግስቲ ዝወስዶ ዘሎ ስጉምቲ ጸረ ግብረ ሸብራ ከምዝመስልን እቲ ኣብዚ እዋን ኣብ ግብሪ ዘውዕሎ ዘሎ ሓድሽ ጸረ ኣሸበርቲ ሕጊ ነቲ ኣብታ ሃገር ዘሎ ፖለቲካዊ ቅልውላው ዘግድዶ እዩ ከምዝበሉ ሲር ናይ ዜና ኣገልግሎት ኣብ ናይ ዕለት 30 ሓምለ 2018 ዓ.ም. ኣብ ዘውጽኦ ምንጪ ሓበሬታ የመልክት።
ኣብ ሰላምን ነጻነትን
ክቡርነትኩም ርእሰ ብሔር ኦርተጋ ቅድሚ 39 ዓመት ሃገርኩም ካብ መልካዊ ስርዓት ሶሞዛ ናጻ ንምውጻእ ኣብ ዝካየድ ዝነበረ ሶውራ ዝተሳተፍኩምን ካብ መስረትቲ እውን ሓደ ኢኹም እቲ ትምርሕዎ ዘለኹም ህዝቢ በታ ኣብ ጐድኑ ዘላ ካቶሊካዊት ቤተ ክርስቲያን ተሰንዩ ኣብ ሰላምን ነጻነት ክነብር እዩ ዘደልይ” ኢሎም፥
ብፁዓን ጳጳሳት ጀርመን፥ ዓመጽ ይኣክል ነጻነትን ሓሳብካ ናይ ምግላጽ መሰል ይከበር
እቲ ኣብታ ሃገር ዘሎ ዓመጽ ከብቅዕ ናይ ሰብኣዊ መሰልን ክብርን ነጻነት ሓሳብካ ናይ ምግላጽ መሰል እውን ክኽበርን ሓደራ ቢሎም፡ ኣብ ኒካራጉዋ መቕተልንት ማህሰይትን ዜጋታትን ተቓወምቲ ናይ ፖለቲካ ኣካላት ምእስራ ከብቅዕ ብትሕትና ንሓተኩም፡ ምልክታ ሰላምን ናይ ሓባር ዘተን ኣርእዩ፡ መላእ ዓለም ኣብ ኒካራጉዋ ዘሎ ኩነታት ይከታተል ኣሎ፡ ብኽብረትኩም ንዓለም ሕዝቦም ዘገልግሉን ነጻነት ዘኽብሩን ምዃንኩም ብግብሪ ኣርእዩ እንክሉ ብፁዓን ጳጳሳት ጀርመን ዘመሓላለፍዎ መልእኽቲ ከምዘጠቓለሉ ሲር ናይ ዜና ኣገልግሉት ሓቢሩ።


text:
ፕረዚደንት ኢሳይያስ ኣፈወርቂ፡ ብፕረዚደንት ክልል ኦሮምያ ኣቶ ለማ መገርሳን ሚኒስተር ጉዳያት ወጻኢ ዶክተር ወርቅነህ ገበየሁን ንዝቘመ ላዕለዋይ ልኡኽ ፈደራላዊት ደሞክራስያዊት ሪፓብሊክ ኢትዮጵያ ተቐቢሉ ኣዘራሪቡ።
እቲ ብ6 ነሓሰ ኣብ ኣስመራ ዝተኻየደ ርክብ፡ ኣብ ትግባረ “ሓባራዊ ኣዋጅ ሰላምን ምሕዝነትን” ኤርትራን ኢትዮጵያን ዘተኰረ እዩ ነይሩ።
ፕረዚደንት ኢሳይያስ ኣፈወርቂን ላዕለዋይ ልኡኽ መንግስቲ ኢትዮጵያን ብተወሳኺ፡ ኣብ ዞባ ቀርኒ ኣፍሪቃ ብዛዕባ ዘሎ ምዕባለታት ዘትዮም።
ዕላማ ምብጻሕ ላዕለዋይ ልኡኽ መንግስቲ ኢትዮጵያ፡ ምስ መራሕቲ ግንባር ሓርነት ኦሮሞ ንምዝርራብ እዩ።
ኤርትራን ኢትዮጵያን፡ ብ9 ሓምለ ኣብ ኣስመራ – ሓሙሽተ ዓንድታት ዘጠቓልል “ሓባራዊ ኣዋጅ ሰላ ምን ምሕዝነትን” ከምዝኸተማ ይዝከር።
ፕረዚደንት ኢሳይያስ ኣፈወርቂ ኣብቲ ዕለት’ቲ፡ ብስቴት ሚኒስተር ኣብ ሚኒስትሪ ጉዳያት ወጻኢ – ሚስተር ማሳሂሳ ሳቶ ንዝተመርሐ ልኡኽ ጃፓን እውን፡ ኣብ ኣዳራሽ ደንደን ተቐቢሉ ኣዘራሪቡ።
ኣብ’ቲ ርክብ፡ ሚስተር ሳቶ፡ ብ9 ሓምለ ኣብ መንጎ ኤርትራን ኢትዮጵያን ንዝተኸተመ “ሓባራዊ ኣዋጅ ሰላምን ምሕዝነትን”፡ ደገፍ መንግስቲ ጃፓን ገሊጹ።
ልኡኽ መንግስቲ ጃፓን ብዘይካ’ዚ፡ ብዛዕባ’ቲ ኣብ 2019 ኣብ ዮኮሃማ – ጃፓን ዝካየድ ሻብዓይ ‘ኣህጉራዊ ዋዕላ ቶክዮ ንምዕባለ ኣፍሪቃ – TICAD’ መብርሂ ሂቡን፡ ንፕረዚደንት ኢሳይያስ ኣፈወርቂ ዕድመ ተሳታፍነት ኣቕሪቡሉን።
እቲ ልኡኽ ብተወሳኺ፡ ጃፓን ዘይቀዋሚት ኣባል ባይቶ ጸጥታ ንምዃን ኣብ እተካይዶ ዘላ ምንቅስቓሳት፡ ደገፍ ኤርትራ ሓቲቱ።
ፕረዚደንት ኢሳይያስ ድማ፡ ብዛዕባ መስርሕ ሰላምን ዕርቅን ኤርትራን ኢትዮጵያን፡ ኣብ ኣስመራ ዝተኸተመ “ሓባራዊ ኣዋጅ ሰላምን ምሕዝነትን” ዝሰዓበ ምዕባለታትን መብርሂ ሂብዎ። ንዝያዳ ኣድማዕነት – ባይቶ ጸጥታ ኣብ ቅርጹን ጉዳይ ኣባልነቱን መሰረታዊ ምምዕርራይ ክግበር ንዝቐርብ ዘሎ ጻውዒት፡ ኤርትራ ከምእትድግፎ ድማ ኣነጺሩ።


text:
ቀ/ሚ ኣብዪ ኣሕመድ ‘ኣብ ወጻኢ ዝንቀሳቀሱ ተፈኻኸርቲ ውድባትን ፓርቲታትን ኢትዮጵያ፣ ንሕገ መንግስቲ ተቐቢሎም ብሰላማዊ ኣገባብ ክቃለሱ ክሳብ ዝመረጹ ናብ ዓዶም ኣትዮም ክንቀሳቀሱ ዕድመ ከምዘቕረቡ’ ዝዝከር’ዩ። ብመሰረት’ዚ መራሕቲ ዴሞክራሲያዊ ግንባር ኦሮሞ ናብ ዓዲ ኣትይቶም ምስ መንግስቲ ይዘራረቡ ኣለው።
7 ግንቦት’ውን ናይ ስትራተጂ ለውጢ ከታኣታቱ እንተኾይኑ ውሳነኡ ትጽቢት ይግበረሉ። ክልላዊ መንግስቲን ትግራይን ገዛኢ ፓርቲ ህወሓትን’ከ ንተቓወምቲ’ዶ ፍሉይ ጻውዒት ከቕርቡ ይግባእ? በትረ ስልጣን ንክልተ ካብ ሞንጎ መስረቲ ተሓህት/ህወሓት ዝነበሩ ዶ/ር ኣረጋዊ በርሀን ግደይ ዘረኣጽዮንን፣ ከምኡውን ሓላፊ ቢሮ ርክብ ህዝቢን መንግስቲን ክልል ትግራይ ኣቶ ረዳኢ ሓለፎም ኣዘራሪብዎም’ሎ።
ኣቶ ረዳኢ ሓለፎም ‘ንሕገ መንግስቲ ዘኽብሩን ብሰላማዊ ኣገባብ ክሰርሑ ዝንቀሳቀሱን እንተኾይኖም ሓቢርና ክንሰርሕ ንኽእል ኢና’ ክብሉ ከለው ዶ/ር ኣረጋዊ በርሀን ኣቶ ግደይ ዘረኣጽዮንን ግና ‘ክልላዊ መንግስቲ ትግራይን ህወሓትን ማዕረ ቀ/ሚ ኣብዪ ኣሕመድ ይንቀሳቀሱ የለውን’ ኢሎም።


text:
ብሰንኺ እዚ ድማ ኣብተን ቈልዑ ተደራረብቲ ፀገማት ወሪዱ። ሄለን ካብ ወላዲኣ ክልተ ጊዜ ጥንሲ ሰዲዳን ዳሓር ድማ ወሊዳ ኰይኑ ግና ውላዳ ብህይወት ኣይቀፀለን።
ዳናይት በሰንኪ እቲ ዝበፀሓ ዓመፅ ካብ ጓል 10 ዓመት ኣትሒዛ ምስ ቫይረስ ኤች ኣይ ቪ ትነብር።
ወላዲአን ተታሒዙ ብዋሕስ ከምዝተለቐን ዳናይት ትገልፅ። ኰይኑ ግና ወላዲአን ካብ ቤት ማእሰርቲ ሃዲሙ ከምዝወፀን ብድሕሪኡ ኣብ ዑና ወለዱ ተሓኒቑ ከምዝሞተን ሓፍቲ ኣዲአን ከምዝነገረተን ትገልፅ። ስለዝኾነ ድማ ክሳብ ሎሚ ፍትሒ ኣይረኸብናን ትብል።
ዛንታ ዳናይት ኣብዚ ሰሙን እዚ ብመጽሓፍ ተሰኒዱ ናብ ህዝቢ ተዘርጊሑ'ሎ። ነቲ መጽሓፍ ዘሰናደአቶ ደራሲት ወይኒ ኣብርሃ ትበሃል።
ወይኒ እቲ ንምእማኑ ዝኸብድ ዛንታ ንምጽሓፍ ክሳብ ንዓርሳ ምቁፅፃር ከቢዱዋ ምንባሩ ትገልፅ።
ዳናይት ብህይወት እንተላ ዓቘራቶ ዝነበረት በደል ብመጽሓፍ ናብ ህዝቢ ምቕራቡ ከምዘሐጐሳ ምስ ድምፂ ኣመሪካ ኣብ ዘካየደቶ ቃለ ምልልስ ተዛሪባ። ዳናይት ኣብዚ ሐዚ እዋን ካብቲ ቫይረስ ናፃ ዝወፀት መክሊት ዝሰመየታ ጓል ወሊዳ እያ። ኰይኑ ግና ን14 ዓማውቲ ምሉእ ዝወሰደቶ መድሓኒት ፀረ ኤች ኣይ ቪ ምስቲ ጉስቁል ናብራኣ ክትፃወሮ ኣይከኣለትን። ስለዚ ነቲ መድሃኒት ነይራ ነይራ ከምትወስዶ ብፍላይ ሎሚ ምእንተ ጓላ ክትብል ኣምዑታ እናተቓፀለ እውን ትወስዶ ምህላዋ ትገልፅ።
መጽሓፍ "ዳናይት" ኣብዚ ሐዚ እዋን ብርክት ዝበለ ህዝቢ የንብቦ ከምዘሎን ዋላ እኳ በቲ ተግባር እንተሓዘነ ፅቡቕ ርእይቶ ይህብ ምህላዉን ደራሲት ወይኒ ኣብርሃ ገሊፃ።
ምሉእ ትሕዝቶ ኣብዚ ምስማዕ ይክኣል።


text:
ኣብዚ ዝሓለፈ ቀረባ መዓልታት ኤርትራውያን ተማሃሮ 11 ክፍሊ ናብ ሳዋ ከም ዝወረዱ ኣብ ማዕከናት ዜና ክቃላሕ ቀንዩ ኣሎ። እዚ ድማ ብጉልባብ ትምህርቲ ኩሎም ትምህርቶም ዝውድኡ ተመሃሮ ናብ ግዱድ ዕስክርና ዝኽተቡሉን ኣብ ግዱድ ስራሕን ዘመናዊ ግልያነትን ዝኣትውሉ መስርሕ እዩ። እዞም ዓቕሚ ኣዳምን ሄዋንን ዘይበጽሑ ዕሸላት መንእሰያት፡ ካብ ማሙቕ ገዝኦምን ካብ ሓለዋ ስድራቤቶምን ወለዶምን ተመንዚዖም ኣብ ትሕቲ ጽንኩር ኩነታት ወተሃደራዊ ታዕሊም ክወስዱን፡ እሞ ከኣ ንብዙሓት ሕልናን ርህራሄን ዝጎደሎም ዓለምቲ ክቃልዑ ይግደዱ ኣለዉ። ብዙሓት ካብኣቶም ድማ ግዳያት ናይ ዝተፈላለየ ስነኣእምሮዊ፡ ኣካላዊን፡ ጾታዊ በሰላታትን ከምዝኾኑ ዝምስክርዎ ሓቂ እዩ። ሓንቲ ካብዞም ዕሸላት ጓል 17 ዓመት ኣባል 27 ዙርያ "ገንሸል ሳዋ" ብዝብል ኣርእስቲ ኣብ ፈይስቡክ ዘውጽኣቶ ምስክርነት፡ ኣብ ሳዋ ብሓደ ኮሎነል ዘጋጠማ ምግሳስን፡ ጥንስን፡ ምንጻል ጥንስን ንኹሉ ሕልና ዘለዎ ኤርትራዊ ልቢ ዝሰብር እዩ።
እቲ ሓቂ ተማሃሮ 11 ክፍሊ ናብ ሳዋ ክኸዱ ከለዉ ግዱድ ዕስክርና እዩ። በቲ ልክዕ ስሙ ክንጽውዖ ድማ ይግባእ። እወ ግዱድ ዕስክርና!!! የግዳስ ንሕና ኤርትራውያን ነቲ ዘይንቡር ከም ንቡር፡ ነቲ መሪር ከም መዓርለሚድናዮ: ከም ቅቡል ጌርና ወሲድናዮ ስለዝኾና ክንቃወሞን ዓገብ ክንብሎን ከምዘሎና'ውን ሓሲብናሉ ኣይንፈልጥን። እዚ ድማ ኣእምሮና ክሳብ ክንደይ ደንዚዙ ከምዘሎ ዘሰክፍ መርኣያ እዩ።
እንታይ እዩ እቲ ጥቕሙ? እዚ ኣብ ስልጣን ተዀይጡ ዘሎ ስርዓት፡ ስልጣኑ ንኸናውሕ፡ ንዝኾነ ዓይነት ናይ ተማሃሮ ኣብያን ምልዕዓልን ከየጋጥም ከመይ ጌሩ ነዞም ተማሃሮ ክቆጻጸሮምን፡ ምእዙዛት ክገብሮምን ዝመሃዞ ተንኰል ድኣ'ምበር ብዛዕባ እዞም ዕሸላት መንእሰያት ሓልዩ ኣይኮነን።
እዞም መዓንጣ ዘይቆጸሩ ንኣሽቱ ኣሕዋትናን፡ ኣሓትናን፡ ደቅናን፡ እሞ ከኣ ኣብቲ ምሕብሓብን ምእላይን ዘድልዮ ኣዝዩ ተነቃፊ ዕድመኦም ብዝኾነ ምኽንያት ካብ ስድርኦም ክፍለዩ ብፍጹም ኣይግባእን። ንሕና ዓገብ ብዘይምባልና እዮም ድማ ናብዚ ዝቃልዑ ዘለዉ። ስለዚ ድማ ካብዚ ኩነታት ክሃድሙ ኣደዳ ስደትን መከራን ሞትን ይኾኑ ኣለዉ።
ስለዚ ሎሚ ድምጽና ብዓውታ እነስምዓሉ ሰዓት ኣኺሉ እዩ። ይኣክል ሱቕታ! ይኣክል እንታይ ገደሰኒ! እዚ ግዱድ ዕስክርና ግዱድ ስራሕን ዘመናዊ ግልያነትን ደው ክብል ኩላትና ዓቕምና ዘፍቅዶ ክንገብር ውዓል ሕደር ዘይበሃሎ ሞራላዊ ግዴታና እዩ። እምቢ ንግዱድ ዕስክርና! እምቢ ንግዱድ ስራሕ! እምቢ ንዘመናዊ ግልያነት! ኣነ እንተዘይተዛሪበ መን? ሎሚ እንተዘይተዛሪበ መዓስ?
ኤርትራዊ ምንቅስቓስ ንዲሞክራስን ሰብኣዊ መሰላትን (ኤምዲሰመ)
3 ነሓሰ 2016
ፕሪቶርያ፡ ደቡብ ኣፍሪቃ


text:
ኤርትራውያን ነበርቲ ሪያድን ከባቢኣን – ንግስነት ስዑዲ ዓረብ። ምዕሩግ ጽንብል ናጽነት ኣካዪዶም፣ ኣብ’ቲ ብ25 ግንቦት ኣብ ቀጽሪ ኤምባሲ ኤርትራ ዝተኻየደላዕለዎት ሰበ-ስልጣን’ታ ሃገርን ዞባ ሪያድን ዝተሳተፍዎን ጽንብል። ንጕዕ 20 ዓመታት። ቱሪዝማዊ ጸጋታ ኮማዊ ንጥፈታትን ዘንጸባርቕ ስእላዊ ምርኢት።
ብሚስተር ጉዳያት ወጻኢ ኣቶ ዑስማን ሳልሕ ተኸፊቱ፣ ኣምባሳደር ኤርትራ ኣብ ንግስነት ስዑዲ ዓረብ ኣቶ መሓመድዑመር ማሕሙድ ኣብ ዘስመዖ ቃል። ኣብ ልዕሊ ኤርትራ ዝተበየነ ዘይፍትሓዊ እገዳ ብሓያል መኸተ ህዝቢ ኤርትራ ከምእተሳዕረ ብምጥቃስ። ኤርትራ ሽግራት ዞባና ኣብ ምፍታሕን ክልተኣዊ ዝምድናታት ኣብ ምምዕባልን ክትጻወቶ ንዝጸንሐት ምቕሉል ተራ ኣብሪሁ፣ ሚኒስተር ዑስማን ሳልሕ ኣብ ዘስምዖ ሓጺር ቃል።
ኣንጻር ኩሉ ዝርያ ናጽነት ዘረጋገጸ ጽንዓትን ተወፋይነትን ህዝቢ ኤርትራ። ምፍሻል ኣንጻሩ ዝእለም ውዲታት ከምዘይእግሞ ብምምልካት። ህዝቢ ሓድነቱ ዓቂቡ ብልዑል ንቕሓት ተሳትፎኡ ኣብ ሃገራዊ መደባት ከዕዝዝ ኣዘኻኺሩ፣ እቲ ጽንብል። ብዝተፈላለየ መሰናድኦታት ደሚቑ ነይሩ፣


text:
ወራሲ ዓራት ኢማራት ዓረብ ሸክ መሓመድ ቢን ሳይድ ኣል ናህያ መዳልያ ሽልማት መሪሕነት ንፕረዚደንት ኢሳያስ ኣፈወርቂን ቀዳማይ ሚኒስተር አብይ ኣሕመድን ሂቦም።
ሸክ መሓመድ ቢን ሳይድ ኣል ናህያ ነቲ ብሽልማት ዛይድ ዝፍለጥ ናይታ ሃገር ዝዓበየ ሽልማት ንመራሕቲ ኤርትራን ኢትዮጵያን ዝሃቡ፤ ኣብ ሞንጎ መንግስታት ኤርትራ ኢትዮጵያን ሕቡራት ኢማራትን ስሉሳዊ ዘተ ድሕሪ ምቅንዑ ክኸውን እንከሎ፤ ኣብቲ ኣጋጣሚ ሕቡራት ኢማራት ዓረብ ኣብ ትሕቲ መሪሕነት ሸኽ ከሊፋ ቢን ሳይድ ኣል ናህያ ኩሉ ጻዕርታት ሰላም ጸጥታን ምርግጋእን ኣብ ኩሉ ኩርናዕ ዓለም ከምእትድግፍ ኣፍሊጦም።
እቶም ወራሲ ዓራት ብዘይካዚ: ብትዊተር ኣብ ዝለኣኽዎ መልእኽቲ: "እቲ ብመራሕቲ ክልቲኦም ሃገራት ዝተወስደ ዓብይን ታሪኻውን ምቁራጽ ኩናትን ምኽፋት ትስፍው መጻኢ ኣብ ምትሕግጋዝን ምውህሃድን- ካልኦት ሃገራት ኣብ ምፍታሕ ግጭት ክጥቀማሉ ዝኽእላ ሞደል እዩ "ክብሉ ገሊጾም።


text:
(ንድሕነታ ክብሃል ሸማን ሽም መበቆል ዓዳን ሓቀኛ ኣይኮነን)።
ከም ዝፍለጥ ኣብ ወርሒ 09 ኣስታት 35 ኤርትራውያን ኣብ ከሰላ ምክራም ዝበሃል ቦታ ንኣስታት 4 ወርሒ ተጨውዮም ድሕሪ ምጽናሕ ብኣባላት ጸጥታ ሱዳን ነጻ ከም ዝተለቁ ኣብ እዋኑ ተሓቢሩ ነይሩ ። ካብቶም ተጨውዮም ዝነበሩ ድማ 18 ደቂ ኣንስትዮ ምንባረን ይፍለጥ ። ንሎሚ ንሓንቲ ካብተን ሽዑ ተጨውየን ዝነበራ ደቅንስትዮን ኣብ ካርቱም ረኺብና ኣዘራሪብናያ ኣለና፡ ምሉእ ትሕዝትኡ ይስዕብ፥
ሕቶ፥ መጀመርያ ምሉእ ድሕረ ባይታኺ ግለጽለይ እሞ ሽዑ ናብቲ ቀንዲ ዛዕባና ክንኣቱ ፧
- ምጽላል ተወልደ ይበሃል ፡ ኣብ መሳኑ ዝበሃል ዓዲ እየ ተወሊደ። ካብ መባእታ ክሳብ ማእከላይ ደረጃ ድማ ኣብኡ ተማሂረ ። ካብኡ ኣቦይ ሓረስታይ ብምንባሩ ምምሕዳር ናይቲ ዓድና መንግስቲ ንሕርሻ ዝኸውን ቦታ ናብ ጋሽ ባርካ ክዕድል ስለ ዝኾነ ተመዝገቡ ምስ ተባህለ ኣቦይ ኣይተዋላወለን ተመዝጊቡ ። ብስድራና ድማ ናብ ዓዲ ዑመር ዝበሃል ቦታ ቀይርና ማለት እዩ ። ኣብቲ ቦታ ከማና ዝኣመሰላ ብዙሓት ካብ ዝተፈላለየ ቦታታት ናይ ኤርትራ ዝመጻ ስድራቤታት ኣብኡ ነይረን ። እቲ ዓዲ ድማ ሽዑ ይምስረት ብምንባሩ ኣብያተ ትምህርቲ ኣይነበሮን በቃ ትኽ ኢልና ናብዛ ማሕረስ ጥራይ ኣቲና ምስ ኣቦና ። ኣብቲ ቦታ 6 ዓመት ድሕሪ ምቕማጥና፡ ኣብ ሂወት ናይ ስድራና ዝኾነ ዝተለወጠ ነገር ኣይነበረን ። ብኣንጻሩ እኳ ደኣ ካብቲ ኣብ ዓድና ዝነበርናዮ ሂወት ናብ ዝኸፈኤ ታኼላ ኣቲና ። ብመንግስቲ ውን ዝኾነ ዝግበረልና ድጋፍ ይኹን ሓገዝ ኣይነበረን ። ብድሕሪዚ ካብቲ ዝነበርናዮ ዓዲ ( ዓዲ ዑመር ) ስድራቤታት ብጥርኑፍ ንሱዳን ገጸን ክሰደዳ ጀሚረን ፡ ሽዑ እዩ ድማ ኣብ ሂወተይ ሓሲበዮ ዘይፈልጥ ስምዒታት ናይ ስደት ክቀልቀለኒ ዝጀመረ ። ዓዲ ዑመር ውን ካብ ከሰላ ብሓፈሽ ድማ ካብ ዶብ ናይ ሱዳን ብዙሕ ርሑቅ ከም ዘይነበረ ብተደጋጋሚ ኣብቲ ከባቢና ብዝለዓዓሉ ዝነበሩ ዕላላት ብተደጋጋሚ ይሰምዕ ነይረ እየ። ድሕሪኡ በቃ ንሱዳን ክኸይድ ወሲነ ማለት እዩ ።
ሕቶ፥ ሕራይ ምጽላል እስከ ኩነታት ኣበጋግሳኺ ከመይ ነይሩ፧ ሰብ’ከ ነይሩ ድዩ ምሳኺ፧ ንሱዳን ክትብገሳ ከለኽን ዝርዝር ኣቢልኪ ግለጽለይ።
- ንኣበጋግሳና ብዝምልከት ጎሮባብትና ነይረን 2 ኣዋልድ ማለት ኣብ ዓዲ ዑመር ምስ መጻእና ዝተላለኽወን፡ ምስኤን ሓቢርና ንኽንከይድ ኢና ተሰማሚዕና ። ካብቲ ዝገርመካ ኣብ ዓዲ ዑመር ብገንዘብ መንገዲ ዘሳግሩ ወይ ዝሕብሩ የለዉን። እቶም ተቀማጦ ናይቲ ዓዲ ንሱዳን ክኸዱ እንድሕር ደልዮም ብድድ ኢሎም እዮም ዝኸዱ። ከምዚ ተሓባባራይ ወይ ኣስጋሪ ዝበሃል የሎን ኣብቲ ዓዲ ፡ በዚ ድማ ቀረባ ምኻኑ እቲ ዶብ ትርዳእ ። ብዝኾነ ምስዘን ኣቀዲመ ክገልጸልካ ዝጸናሕኩ መሓዙተይ ኣዋልድ ኣብ ወርሒ 05 ( ግንቦት ) ንብገስ ። መሬት ኣብ ኣጋ ምዕራቡ ኣብ ከባቢ ሰዓት 6፡30 ካብ ዓዲ ዑመር ወጺእና ንተሰነይ ንሸነኽ ጸጋምና ገዲፍና ድማ ግዑዞና ቀጺልና ። ባህሪ ናይቲ ኣብቲ ከባቢ ዝቅመጥ ህዝቢ ጽቡቕ ገርና ሰለ ንፈልጦ ኣንስቲ ናይቲ ዓዲ ዝኽደንኦ ልውዬት ወይ ውን ቶፕ ዝበሃል ዓይነት ክዳን ገርና ኢና ወጺእና። ብቀንዱ ውን እተን ምሳይ ዝነበራ መሓዙተይ ቋንቋታት ትግሬን ዓረብን ጽቡቅ ገይረን ሰለ ዚዛረባ (ዋላ ኣነ ውን ይዛረብ እንተ ኾንኩ ክንድኤን ኣይኮንኩን)፡ ኣብ መንገዲ ብጋሶት ንዘጋጥሙና ዝነበሩ መኻልፍ ጽቡቅ ይሕግዘና ነይሩ። ብዝኾነ ኣምላኽ መንገዲ ሓቢሩና ብዓርደብደብ ድሕሪ 2 መዓልቲ ዶብ ሱዳን በጺሕና ። ሕጂ ዶብ ድሕሪ ምስጋርና ሓንቲ ብድሕሪኣ ፊስቶታት ዝጸዓነት ትዮታ ማኪና ብድሕረና መጽያ ኣብ ቅድመና ደው ድሕሪ ብምባል 2 ከክንዲ እምባ ዝኾኑ ሰብኡት ካብታ ትዮታ ወሪዶም ፡ እንታዎት ዝኾንክን ኢኺን በሉና ፡ ብገርህና ድማ ካብ ኤርትራ ከም ዝመጻእና ገለጽናሎም። ንዛረቦ ዝነበርና ምልከት ቃንቃ ዓረብ ገሪምዎም ካብ ኤርትራ ዝመጻእክን እንድሕር ኮንክን ደኣ ቋንቋ ዓረብ ኣበይ ለሚድክነኦ፧ ኣስላም ዲኺን ከ ፧ እናበሉ ዝተፈላለዩ ሕቶታት ኣስዓቡልና። ኣብ ጋሽ ባርካ ስለ ዝዓበና ህዝቢ ጋሽ ባርካ ድማ መብዛሕቱ ዓረብ ስለ ዝዛረብ ኣብኡ ኢና ለማዲናዮ ኣብቲ ናይ ሃይማኖት ድማ ክርስትያን ኢና ፡ በልናዮም ። ሕጂ ናበይ ገጽክን ኢኺን በሉና ከሰላ ምስ በልናዮም ንሕና ውን ከሰላ ሰለ ዝኾና ክንማላኣክን ኢና ። ዓረብ ብምዝራብክን ድማ ብጣዕሚ ተሓጉሲና የሕዋትና ኢኽን ኣብቲ ትደልየኦ ቦታ ድማ ከነብጻሓክን ኢና ብምባል ፡ ልብና ዝሰርቅ ዘረባ ተዛሪቦም ኣብቲ ቅዲሚት ዘሎ ጋቢና ንሰለስተና ሰቀሉና ፡ እቲ ሓደ ምስኡ ተጻዒኑ ዝነበረ ሰብኣይ ድማ ብድሒሪት ምስቲ ፊስቶታት ተሰቅለ ። ኣንፈት ግዑዞና ድማ ንምዕራብ ናብ ከሰላ ገጹ ኾነ ። ኣብ ግዕዞ ከለና ግን ካብተን መሓዙተይ ሓደ ነገር ኣስተብሃለት ፡ ኣብቲ ኮፍ ኢላትሉ ዝነበረት ሰዲለ ብታሕቲ ብሬት ከም ዘሎ ረኣየት ብትግሪኛ ድማ ኣብ ትሕቲኣ ብረት ከም ዘላ ቀስ ገራ ሓበረትና ፡ ሰለስተና ድማ ክንሰግእ ጀመርና ። ብዝኾነ ድሕሪ ናይ ከባቢ 2 ሰዓት ግዑዞ ኣብ ሓደ ምክራም ዝበሃል ቦታ ከሰላ ቅድሚ ምእታውካ ዝርከብ ቦታ እዩ ኣቡኡ ኣብ ሓደ ገፊሕ ካንሸሎ የእተዉና ፡ ኣብኡ ድማ 4 ንኣሽቱ ዳሳት ረኣና ኣብ ትሕቲ እተን ዳሳት ድማ ከምዚ ኣኼባ ዝገብሩ ዘለዉ ዝመስሉ ሰባት ብጉሩብ ኮፍ ኮፍ ኢሎም ነይሮም ፡ ንዓና ግን ኣብ ፊት እተን ዳሳት ዝነበራ መቀመጢኦም ገዛውቲ የእትዮም ፡ ‘’ ንስኺን ድሕሪ ሎሚ ናትና ኢኺን ኣብ ምትርጋም ድማ ክትተሓጋገዛና ሰለ ዝኾንኪን ኣብዚ ምሳና ክትኮና ኢኺን ዝኾነ ዘድልየኪን ድማ ንሕና ክንቅርበልኪን ኢና ‘’ ምስ በሉና ሰለስተና ከም ዝተጨወና ተረዲእና ፊቅ ኢልና ኪንበኪ ጀመርና ጸኒሑ ሓደ ረጉድ ሰብኣይ ካብቲ ፊትና ዝነበረ ዳስ ብምምጻእ ስቅ እንተ ዘይኢልኪን በዚ ቁልፊ ክሰሃለኪን እየ በለና። ክንብል ብዘይ ምኻእልና ድማ በቲ ሒዝዎ ዝነበረ ቁልፊ ክሃርመና ጀመረ ሽዑ ዘእወናዮ ክነግረካ ኣይክእልን እየ ግን መን ክረድኣና ?
ሕቶ፥ እቶም ኣብቲ ዳስ ዝነበሩ ሰባት እንታዎት እዮም ፧ ብድሕሪኡ’ኸ እንታይ ሰዓበ፧
- ሽዑ ንጽባሒቱ ነታ ካባና ኣጸቢቃ ቋንቋ ዓረብ ትመልኽ ሌይላ ትበሃል ማሓዛና ጸዊዑ ምሳይ ክትከዲ ኢኺ ኣብቲ ዳስ በላ ፡ ንሳ ግን ፈሪሃ በይና ክትከይድ ከም ዘይኮነት ኣቅበጸቶ ምኻድ እንተ ኾይኑ ምስ መሓዙተይ እየ ዝኸይድ በለቶ ነቲ ኣቀዲሙ ሓደ ካብቶም ኣብ ዶብ ዝረኸቡና ሰብኣይ ፡ ሽዑ ንዓና ነተን ተሪፍና ዝነበረና ንዓይን መሓዛይን ጸዊዑ ሰለስተና ሓቢርና ኣብተን ፊትና ዝነበራ ዳሳት ሒዝና ከደ ።
ኣብተን ዳሳት ምስ በጻሕና የዒንቲና ክንኣምን ዘይንኽእል ትርኢት ረኣና ፡ ካብ ዘተፈላለዩ ቦታታት ዝጨወይዎም ስደተኛታት ኣደ ኣቆልዑት ምስ ደቀን ፡ ትሕቲ ዕድመ ቆልዑ ፡ ኣዋልድ ፡ መንእሰያት ደቂ ተባዕትዮ ኮታስ ኣብ ዝተፈላለዩ ክሊ ዕድመ ዝርከቡ ስደተኛታት መንፈሶም ተዳሂሉ ኣብ ኣዝዩ ሕማቅ ኩነታት ዝርከቡ ስደተኛታት ረኣና ። ንገለ ካብቶም ክሃድሙ ዝፈተኑ እሞ ዝሓዝዎም መንእስያት ስደተኛታት ብተሪር ገመድ የእጋሮምን የእዳዎምን ኣሲሮም ኣብ ኣካላቶም ድማ ናይ ማህረምቲ ምልክት ዘለዎም ኣራእሶም ደም ዝተጸየቀ ኮታስ ኣሰቃቂ ትርኢት ዘለዎም ሰደኛታት ጸንሑና ኣብተን ኣርባዕተ ዳሳት ።
በብሓደ እና ጸወዐ የዘራርቦም እሞ ንሕና ድማ ክንትርጉመሎም ጀመርና ፡ ገለ ካብቶም ስደተኛታት ድም ብሕማቅ ትርኢት ክርእዩና ጀመሩ ከምዚ ብወለንተኛና ንሕግዞም ዘለና ግዲ መሲልዎም ኣብ መወዳእትኡ ግን ለይላ ነብሳ ምግባር ኣብይዋ ድሕሪ ሎሚ ክትርጉም ከም ዘይኮነት ነቲ ሰብኣይ ገለጸትሉ ፡ ዕጨኣ ሞት ምኻኑ ድማ ገሊጽላ ከደ ፡ ድሕሪኡ ከም ልማዱ ናብተን ዳሳት ክወስደና ተዳህየና ሌይላ ግን ምኻድ ኣበየት ፡ ብናህሪ ድሕሪ ምምጻእ ስለምንታይ ጸዊዐክን ዘይመጽኽን ያላ ሕለፋ ውጻ በለና ለይላ ግን ናብቲ ዳስ እንድሕር ኮይና ኣነ ኣይከይድን ኣየ ብምባል ኣቅበጸት ‘’ ኣሃ ጸጊብኪ ኣብኡ ምስኦም ክጉሕፈኪ እየ ‘’ በላ ንሳ ብግዲኣ ምስኦም ምሓሸኒ ምስ በለቶ ክሳብ ትስርነቅ ሓኒቁ ንላዕሊ ሓፍ ኣቢሉ ኣብ ባይታ ደርበያ፡ በእጋሩ ድማ ረጋጊጹ ነቶም ኣብኡ ዝነበሩ ኣሳሰዪቱ ናብቲ ዳስ ክጉሕፉዋ ከም ድላዮም ክጻወቱላን ከም ገጸ በረኸት ኣበርከተሎም ። ለይላ ኡይይይ እናበለት ሓፍ ኣቢሎም ወሰድዋ ፡ እንዲዒ በጃኻ ሕማቅ እዩ ነይሩ ሕጂ ክገልጾ ።
ሕቶ፥ ኣዝዩ ሕማቅ ፍጻመ ከም ዝነበረ ይርደኣኒ መምሃሪ ክኸውን ሰለ ዘለዎ ግን ክግለጽ ኣለዎ ምጽላል ስለዚ ጽምም ኢልኪ ድኣ ግለጽዮ ፡ ናበይ ወሲዶማ ንለይላ ሽዑ ? ብወገንኪን ዝነበረ ግብረ መልሲ’ኸ ከመይ ነይሩ ፧
- ንለይላ ናብተን ፊትና ዝነበራ ዳሳት እዮም ወሲዶማ ፡ ሽዑ እንታይ ከም ዝገበርዋ ግን እዝጊ ዋንኣ ብኽያታ ግን መሪር ስለ ዝነበረ ንሰምዖ ነርና ፡ ናዓና ድማ በቲ ደም ሰሪቡ ዘሎ ዝመስል የዒንቱ ንኽንስዕቦ ኣመልከተልና ፡ ፍርሒ ኣብ ውሽጥና ስለ ዝተኽዕወ ምስኡ ሓቢርና ከድና ምስ መሓዛይ ከም ልማዱ ካብቶም ተታሒዞም ዝነበሩ ስደተኝታት ይጽውዕ እሞ የዘራርቦም ንሕና ድማ ተርጉምና ነረድኦም ነቶም ስደተኛታት ……..
ሕቶ፥ ይቕረታ ኮሊፈኪ ደኣ እምበር ምጽላል እስከ ገለ ካብቲ ምስቶም ስደተኛታት ዝለዋወጦም ወይ ድማ ዚዛረቦም ዝነበረ ቃላት ንስኺ ድማ ትትርጉምሎም ዝነበርኪ ንገሪ ?
- ዳርጋ ዝበዘሐ ጉዳይ ገንዘብ እዩ ፡ ንስኻ ንስድራኻ ደዊልካ ክንድዚ ገንዘብ ክትከፊል ምኻንካ ሓብሮም ፡ ንስኻ ሕሳብካ ክንድዚ ተኺፊሉ ኣሎ ክንድዚ ድማ ተሪፉካ ኣሎ ፡ ንስኻ እንታይ ኮንካ ዘይትኸፊል ገንዘብ እንተ ዘይሓዊልካ መቃብርካ ኣብዚ ዓዲ ክትከል እዩ ፡ ዝብል እዩ ንገለ ስደተኛታት ማለት ሓደሽቲ ዝሓዝዎም ድማ ዓቅሞም ንምርግጋጽ መን ኣለካ ቤተሰብ ኣብ ደገ ወይ ውን ኣብ ኤርትራ እንታይ ትካል ኣለካ ይብልዎም ብፍላይ ነቶም ካብ ኣስመራ መጺእና ዝብሉ ስደተኛታት ከምዚ ዘለዎም ገይሮም ሰለ ዝሓስብዎም ግዳይ እዮም ዝገብርዎም ፡ ንገለ ደቂ ኣንስትዮ ድማ ስጋዊ ርክብ እንድሕር ፈጺምኪ ምሳና ክንድዚ ገንዘብ ከነጉድለልኪ ኢና ይብለወን ወይ ውን ብተደጋጋሚ ስጋዊ ርክብ ምሳና እንድሕር ፈጺምኪን ድማ ጨሪሽና ገንዝብ ኣይክነኽፍለኪን ኢና ይብልወን ነይሮም ፡ እዚ ግን ሓሶት’ዩ ዋላ ውን ምስኤን ስጋዊ ርክብ ፈጺሞም ገንዘብ ኣይምሕርወንን እዮም ነብሰን ንምርክብ መተዓሻሸዊ ዝጥቀሙሉ ቃላት እዩ ። ንሕና ውን ድሕሪ ግዜ እቲ ስራሕ ፡ ስራሕ ዘይኮነ እካ ዓመጽ እዩ ከጽለኣና ጀመረ ኣብ ነብሲና ውን ክፈታተኑና ጀመሩ እቶም ዝጨወዩና ኣሰብኡት ሽዑ ምስታ መሓዛይ ተረዳዲእና ከም ለይላ ክንብሎም ኣለና ሽዑ ኣብ ዘብጽሑ የብጽሑና ኢላ ተረዳዳእና ።
ሕቶ፥ ነቲ ናይ ምትርጋም ስራሕ ደው ከተብሎኦ ማለት ድዩ ፧
- እወ ምኽንያቱ ኣብቲ መጀምርያ ሰለ ንሕግዞም ዝነበርና ነጻ ዝለቁና እዩ መሲሊና ነገር ግን እናኸረረ እዩ መጽዩ ኣብ ነብሲና ክደፍሩና ጀሚሮም ፡ ሽዑ ንግሆ ናብቲ ዳስ ክወስደና ምስ ተዳህየ ከም ዘይንኸይድ ቁርጺ ሓቢርናዮ ነቲ ሰብኣይ ፡ ‘’ እዚ ኣብያ ዘዋጻክን ኣይኮነን በለ እናደጋገመ ‘’ ብድሕሪኡ ንሓደ ካብቶም ኣብቲ ዳስ ዝሕልዉ ዝነበሩ መንእሰያት ብምጽዋዕ ክሳብ ንዓፍር በቲ ሒዞሞ ዝነበሩ ቁልፊ ተሳሃሉና ፡ በቃ ኣነ ሃለዋተይ ኣጥፊኤ እታ ማሓዛይ ድማ ኣውያት ደርጋሓቶ ክሳብ እቶም ኣብ ዳስ ዝነበሩ ስደተኛታት ዝሰምዑና ፡ ሽዑ ተሰኪሞም ኣብቲ ለይላ ተኣሲራትሉ ዝነበረት ክፍሊ የእትዮም ዓጸዉና ምስ ለይላ ድማ ድሕሪ 40 መዓልቲ ንፈለማ እዋን ገጽ ብገጽ ተራኸብና ለይላ ብፍጹም ክተለልያ ኣብ ዘይትኽእል ደረጃ እያ ነይራ፡ ገጻ ጸሊሙ ብማዳ ዘይረኤ፡ ጸጉራ ተበታቲኑ፡ ክዳና ውን ኮምኡ ብርስሓት ዘይረኤ፡ ኮታስ ዘፍርሕ ምስሊ ሒዛ ጸንሓትና። ተታሓሒዝና ድማ ፊቕ ኢልና በኸና። ሞራልና ከኣ ባይታ ዘበጠ ፡ ብፍላይ ንለይላ ምስ ረኣና ንሕና ውን ከምኣ ክንከውን ኢና ብምባል መሬት ኣፍ ኣውጺኣ ክትውሕጠና ተመነና ፡ ኣብ መዓልቲ 3 ባኒ ንቁጽን ቁሩብ መረቅ እናሃቡና ድማ ኣብኡ ጸናሕና ። ሓደ መዓልቲ ግን ኣጋ ናይ ምሸት 5 ስደኛታት ካብታ መጀምርያ ዝነበረት ዳስ መሊቆም ሃደሙ፡ እቶም ዝሕልዉዎም ዝነበሩ ድማ ተኹሲ ኸፈቱሎም፡ ንሓደ ካብቶም ክሃድሙ ዝፈተኑ ኣብ ከባቢ የማናይ ምናቱ ስለ ዝሃረምዎ ወደቀ። እቶም ዝተረፉ ግን ሃዲሞም ወጹ ፡ ነዚ ኣብ የማናይ ምናቱ ሃሪሞም ዘውደቅዎ ግን ዳሓር ኣብቲ ዳስ ኣምጺኦም መምሃሪ ክኸውን ዝዓይነቱ ኣተሃራርማ ገሮም፡ ቀጥቀጥዎ ዳርጋ ቀቲሎሞ እዮም ከም ሬሳ ድማ ጎቲቶም ኣብታ ዝሃደመላ ናይ መጀምርያ ዳስ ደርበይዎ ።
ሕቶ፥ በቲ ከባቢ ግን ዝኾነ ሬድኤት ክትረኽቡሉ ትኽእሉ ሰብ ወይ ውን ማኪና ኣይትንቀሳቀስን ድያ፧
- ማለት እቲ ከባቢ ከሰላ ክትኣቱ ከለኻ ንኢድ ጸጋምካ ኣብ ዝርከብ ጎልጎል ስለ ዝርከብ ብዙሕ ሰብ ዝንቀሳቀሰሉ ኣይኮነን ፡ መካይን ውን ሳሕቲ ይንቀሳቀሳ እየን ብፍላይ እዘን ናይ ቀደም ሎሪ ፡ እዞም ሰብ ሎሪ ድማ ምስኦም ስለ ዝተሓባበሩ ምንም ክርድኡኻ ኣይክኡሉን እዮም ። ብዝኾነ ናብቲ ዘቃርጽኩዎ ክመልሰካ ድሕሪ እዞም ሰባት ምህዳሞም ድሕሪ 3 መዓልቲ ዝኸውን ንግሆ ሰዓት 5፡30 2 ሚላኖ ዝዓይነተን ረሻሽ ዝጸዓና ሓንቲ ድማ ዕብይ ዝበለት ወትሃደራዊት ማኪና ሰራዊት ዝጸዓነት ናብቲ ዝነበርናዮ ካንሸሎ መጻ ንፍርቂ ሰዓት ዝኸውን ድማ ምስቶም ዕጡቃት ቶኹሲ ተለዋወጡ ኩልና ኣብቲ ዳስ ዝነበርና ስደተኛታት ድማ በቲ ተርእዮ መረት ገጽና በጥ በልና ኣይሓጎስ ኣይጋሂ ኮና ኣብ መወዳእታ ምሉእ ሰመያዊ ልብሲ ክዳን ዝተኸድኑ ኣብ ኣፍልቦም ድማ መከላኸሊ ድርዒ ዝተዓጥቁ ፖሊስ ዝብል ጽሑፍ ዘለዎም ፖላይስ ነቲ ዳስና ወረርዎ በቲ ፍጻመ ድማ ኣዚና ተሓጎስና ካብቶም ዝታኾሱ ዝነበሩ ሸፋቱ ዕጡቃት ድማ 5 ተታሒዞም ንድሕሪት ኣሲሮም ኣብ መረት ደርብዮሞም ነሮም እቶም ቀንዲ ሓለቃታት ናይቲ እስርቤት ማለት እቶም ኣብ ዶብ ዝጨወዩና 2 ኣሰቡት ግን ኣምለጡ ፡ ምምላጥ ናይዞም ኣሰብኡት ብጣዕሚ የሕዘነና ብሓፈሻ ግን ኣብ ኢድ ኣባላት ጸጥታ ሱዳን ምውዳቅና የሐጎሰና ።
ሕቶ፥ ብድሕሪኡ እቶም ኣባላት ጸጥታ ሱዳን ናበይ ወሰዶምኩም፧
- ብድሕሪኡ ደኣ ንኩላህና ናብቶም መካይኖም ብምጽዓን ናብ ከሰላ ኣብ ዝርከብ ናቶም ህንጻ ወሰዱና ዝተፈላለዩ መርመራታት ድማ ገበሩልና ፡ ኣባላት ቀይሕ መስቀል ( ኣባላት UHNCR ማለታ እዩ ) ኣብቲ ዝነበርናዮ ህንጻ መጽዮም መዝጊቦምና ዝተፈላለዩ ሓገዛት ከም መድሃኒት፡ መግቢ፡ ክዳንቲ ሃቡና መርመራና ድሕሪ ምውዳእና ድማ ብቀጥታ ናብ ማዓስከር ሸገራብ ወሰዱና ኣብዚ ገለ ምሳና ዝነበሩ ህሱያት ማለት ህሩማት ብምንባሮም ድማ ኣብ saftey house ዝበሃል ገዛ ኣሎ ኣብ ከሰላ ኣብኡ ኣጽኒሖሞም ንመብዛሕቲና ግን ናብ ማዓስከር ስደተኛታት ሸገራብ ወሰዱና ። ካብ ሸገራብ ድማ ከምቲ ኩሉ ሰብ ዝገብሮ ብታህሪብ ናብ ካርቱም መጽየ ማለት እዩ ።
ሕቶ፥ ሕጂ ኣብ ከመይ ኩነታት ትርከቢ ኣለኺ፧
- ዋላ እኳ ምሉእ ኣይኹን ናይቲ ዝሓልፈ ሂወት ሰለ ዝዝኪር ኣምላኽ መስገን ጽቡቅ ኣለኹ ። ብዓቢኡ ካብቲ ክወጽእ ኢለ ሓሲበዮ ዘይፈለጥ ናይ ሸፋቱ ማእሰርቲ እኳ ወጽየ ናይ ብድሕሪ ሕጂ ድማ ኣምላኽ ኣሎ ።
ሕቶ፥ ንኢውሮጳ ብመንገዲ ሊብያ ኣቢልኪ ንምኻድ ትሓስቢ ዶ፧
- መቸም ኣብዚ ሱዳን ከምኡ ዘይሓስብ ስደተኛ ከምዘየሎ ርግጸኛ እየ። እቲ ዘሎ ኩነታት እንተ ዘይዓንቀጾ ማለት እዩ። ኣነ ድማ ከም ሰበይ ይሓስብ እየ ፡ እዚ ዘሎ ኩነታት ወይ ውን እዚ ዝበሃል ዘሎ እና ሰማዕካ’ሞ ከመይ ኣቢልካ ትኸይድ ? ኣምላኽ ደኣ ንዓና ዝበሎ የምጻልና ። እንተ ተኻኢሉ ድማ ካብ ደገ ዝምንጥለና ሰብኣይ እባ ይፈጥረልና ይኸውን ( ሰ………ሓ…………ቅ ) ።
ሕቶ፥ ብጣዕሚ እየ ዘመስግነኪ ፍትሓዊት ።
- ኣነ ውን የምስግን ። **********************


text:
ትማሊ ኣፍሪቃዊት ሰሜን ኮርያ ሎሚ ናይ ሰላም ሃዋርያት !
ትማሊ ኣፍሪቃዊት ሰሜን ኮርያ ሎሚ ናይ ሰላም ሃዋርያት !
ርእሰ ዓንቐጽ
ሰዲህኤ
27 መስከረም 2018
ትማሊ ኣፍሪቃዊት ሰሜን ኮርያ ትበሃል ዝነበረት ሎሚ ናይ ሰላም ሃዋርያት ከምይ ገይሩ ክኸውን ይኽእል? መሰረት ኩሉ መዕቐኒታት ሓንቲ ሃገር ህዝባዊ ሕጋዊ ባይቶኣዊ ሰብኣዊ ምሕደራ’ዩ። እሞ ዝጸንሐን ዘሎን ሚዛን ገምጋማትን ተምሳል 27 ዓመታት መስርሕን ኣካይዳን ምልካዊ ምምሕዳር ለውጥን ምምሕያሽን ዘይብሉ ክነሱ ሃዋርያ ስላም ክበሃል ይከኣል ድዩ ? እንታይ’ዩ ነዚ ሰላም፡ ሰላም ህዝብናን ክብርናን’ዩ ከብሎ ዘኽእል? ህዝቢ ኤርትራ ሕልምታቱን ባህጉን ብሕጋዊ መልክዕ ክሳብ ዘይቀረበ ተኽእሎ ሰላም ክህሉ ኣይክእልን።
እዚ ዝነፍስ ዘሎ ወረ ወዲ ወረ ጨብጨባን ዳንኬራን ሰላም ኣብ ህዝቢና ብዙሕ ምድንጋራት ዝፈጥር ዘሎ ካብ ብዙሕ ምኽንያታት ዝተበገሰ ጥቅምን ረብሓን ህዝቢ ኤርትራ ዘይውክል እዩ። ን20 ዓመታት ብሂወቱ ኣብ ቤተ መዘክር ተቐሚጡ ክነብር ዝተኻየደ ፈተነታት መላኺ ስርዓት ህግዲፍ ዶባዊ ግጭት ኢትዮጵያን ኤርትራን፡ ብሃንደበት ብ20 ሰነ 2018 ኤርትራ ዝተቀበለቶ ጸዋዒት ሰላም ቅርብ ኢልካ ምርኣዩን ኣገዳስነት ኣለዎ።
ሀ/ ምልካዊ ስርዓት ህግዲፍ ካብ ነዊሕ እዋን ኣትሒዙ ምስ ጎረባብቲ ሃገራት ከካይዶ ዝጸንሐ ዲፕሎማሲያዊ ኣታውን ወጻእን ዝምድናታት ኣብ ሕግን ስርዓትን ዝተመስረተ ብዘይምንባሩ ከም’ቲ ዝጀመሮ እንዳፈራርሰ ዝኸይድ ግዜያዊ ዝምድናታት ጥራሕ ዘይኮነ ጸጥታውን ግርጭታትን ጎነጽን ዝሓወሰ ብምንባሩ ኣብ ልዕሊ ዲክታቶሪያዊ መንግስቲ ኤርትራ እምነት ዘይነበሮም ብዙሓት እንዳኾኑ ዝመጽእሉ እዋን ኤርትራ ኣብ ዝተፈላልየ እዋን ዝመስረተቶ ዝምድና ክፈርስ ግድነት’ዩ ዝነበረ። ካብ’ዚ ፍኑው ኣካይዳን ምሕደራን መላኺ ስርዓት ኣብ ኤርትራ ዝተላዕለ ውድብ ሕቡራት መንግስታት ልጓም ክገብረሉ ዝወሰዶ ስጉምቲ ኤርትራ ብውሳኔ 1907 ዝፍለጥ ብዕለት 23 ወርሒ ታሕሳስ 2009 እገዳ ጸደቐ፡ (ማዕቐብ ብኣዘራርባ ህግዲፍ) ፡ ድሕሪ ኵናት ምስ ጅቡቲ 2008 ዳግማይ ብውሳኔ 1901 ዝፍለጥ ብዕለት 5 ታሕሳስ 2011፡ ብዕለት 16 ሓምለ 2012 ብተደጋጋሚ ዝተሓደሰ ዘይልዓል እገዳታት ተወሰነ። ምልካዊ ስርዓት ህግዲፍ ብዘካይዶ ዕንደራታት ኣብ ዝምድና ጥራሕ ዝተሞርኮስ ዘይኮነ ኣብ ውሽጢ ሃገር ኤርትራ ኣብ ልዕሊ ዜጋታት ዝካየድ ዝነበረ ኣተሓሕዛ ሰብኣዊ ክብርን መሰልን ብቕዓትን ፍታሕን ዘይብሉ ምንባሩ ዝሕብር ዘጠቓለለ እገዳ’ውን እዩ ነይሩ። በዚ ምኽንያት እምበኣር ዲክታቶሪያዊ ስርዓት ኣስመራ ኣብ ፍጹም ብሕትውና ህዝባዊ ደገፍን ስኢኑ ኣህጉራዊ ዝምድናታት ተበታቲኹ ብምጽንሑ ንጻዋዒት ሰላም ንስልጣኑ ንምሕያል ብዘይ ዝኾነ ለውጢን ምምሕያሽን፡ ብዝለዓለ መራሒ ተዋሳኢ ሰላም ኮይኑ ክረአ ምፍታን መርኣያ መወዳእታ ጻዕረ ሞት ንህላውነቱ ሂወት ክሰኵዕ ዝገብሮ እዩ።
ለ/ ድሕሪ ሞት ቀ/ሚ ነፍስሄር መለስ ዜናዊ ብዝተፈላልየ ሓይልታት፡ ኣብ ስልጣን ምምሕዳር ኢትዮጵያ ብሽርክነት ክሰርሑ፡ ካብ ኢትዮጵያስ ይትረፍ ካብ ውሽጢ ኤርትራ ብደገፍ ምልካዊ ስርዓት ህግዲፍ ብገንዘብ ህዝቢ ዝምልመሉ ልዕሊ 5 ሽሕ ዕጡቕ ኢትዮጵያውን ሰራዊት ኣብ ኤርትራ ዝዓስከሩ ውድባት ዝርከብዎም ዝግበር ዝነበረ ድፍኢታት ነፍሱ ይምሓር መስለ ዜናዊ ተኪኡ ኣብ ስልጣን ዝመጸ ሃይለማርያም ደሳለኝ ካብ ስልጣኑ ንኽወርድ ዝገበረ ውሽጣውን ግዳማውን ናዕቢ ህዝቢ ኢትዮጵያ ገገለ ምምሕያሻት ክግበርን፡ ልዕሊ ኩሉ ከኣ ብዝተፈጸመ ጌጋታት ንህዝቢ እቅረ ክብል ንህዝቢ ዝለመነ መንግስቲ ብግዝያውነት ሓድሽ መራሒ ኣብ ዝመረጸሉ እዋን ዘቤታዊ ፖለቲካዊ ኩነታት ንምህዳእ፡ ሰላም ኣብ ምንጎ ህዝብታት ኢትዮጵያን ምስ ጎረባብቲ ሃገራት ብፍላይ ከኣ ምስታ ወናኒት ክልተ ወዳባት ዝኾነት ሃገር ኤርትራ ንረብሓ ኢትዮጵያ ዝውክል ጥራሕ ቀዳማይ ኣጀንዳ ዝተበገሰ ሓይሊ ካብ ዕለት 8 ሓምለ-14 ሓምለ 2018 ዝተኻየደ ድራማታት ሰላም ኩሉ ዝረኣናዮ ኮይኑ ምድጋሙ ተደላይነት ዘይብሉ’ዩ።
ሐ/ ካብ መጀምሪያ 1990 ኣትሒዙ ኣብ ማእከላይ ምስራቕ ክዝንቢ ዝጸንሐ ሃገራውን ኣህጉራውን ኩነታት፡ ምስ ግርጭታት ኢራቕን-ኢራንን፡ እስራኤን-ፈልስጥም፡ ኢራቕ-ኵወይት፡ ካልእ ኣብ ሊባኖስ፡ ሶርያ፡ ዮርዳኖስ፡ ወዘተ ብቀጻሊ ዝተራእየ ምጥነ ሃብታውን፡ ፖለቲካውን ረብሓታት ዘለዎ ኵናት ክሳብ ኣፍደገ ኤርትራን ኢትዮጵያን ዝበጽሐ ተርእዮ ኵናት የመን ወሲኹ ኣብ ሓደ ግዙፍ ጂኦ ፖለቲካዊ ኩነታት ተሰጋጊሩ ኣብ’ዚ ሕጂ ዝካየድ ዘሎ መስርሕ ሰላም ኢትዮ-ኤርትራ ብነገስታት ማእከላ ምስራቕ ደገፍ ብምግባር፡ ህዝባዊ ሕጋዊ ዲሞክራሲያዊ ዕርቒ ንምምሳሉ ዝካየድ ዘሎ ነቲ ድምጺ ሰላም ብዘይመጠኑ ክቃላሕ ዝገበረ’ዩ።
መ/ ምስ ምትእትታው ኣብ ዞባ ቀርኒ ኣፍሪቃ ኣብ መጀመርያ 1960ታት ዝነበረ ተርእዮ ፖለቲካ ዝመስል ምቅድዳምን ገስጋስ ዓበይቲ መንግስታት ኣመሪካ፡ቻይና፡ ሩስያ፡ ብሓፈሻ ከኣ ሕብረት ኤውሮጳን ንዘለዎም ድሌት መስመር ቀይሕ ባሕሪ ብመጠኑ’ኳ እንተኾነ፡ ንጉዳይ መሰልን ሰብኣዊ ክብሪ፡ ህዝቢ ኤርትራ ብዝግባእ ቆላሕታ ከይተገብረሉ ዝጸንሐ ብምዃኑን ከምኡ ክቅጽል ዝገብሮ ዘሎ መሻደኒ መላኺ ስርዓት ኮይኑ ኣሎ።
እምበኣር ጨብጨባን ዳንኬራን መሰርሕ ሰላም ኤርትራን ኢትዮጵያን ብዝወሓደ ብወገን ህዝቢ ኤርትራ ንዝምልከት ካብ’ዚ ዝተበገሰ ኣብ ላዕሊ ዝተጠቕሰ ጉዳያት ንህዝቢ ኤርትራ ዘይርብሕ ሰላም’ዩ። ሙሉእነትን ቀጻልነት ዘለዎ ሰላም ዘይምኳኑ ዘረጋግጾ ከኣ ዝኽእል ከኣ፡ ሰላም ካብ ህዝቢ ኤርትራ ወጻኢ ብዘለዉ ሓይልታትን ዝዝወርን ዝቅየስን ዝድገፍን ህዝብና ዝሕጎስሉን ሓርነት ዘተንፍስሉን ብዘይምዃኑ’ዩ።
ሰላም ተባሂሉ ህዝቢ ካብ ስደቱ ንዓዱ ዝኣትወሉ ዝሳግመሉ’ምበር፡ ሰላም ተባሂሉ ህዝብና ብሓፈሻ መንእሰያት ህጻናት፡ኣቦታትን ኣደታትን ዓዶም ንብረቶም ገዲፎም ክስደደሉ ዘገድድ ኩነታት ኣይኮነን። ሰላም ተባሂሉ ህዝቢ ካብ ሃገሩ ክስደድ ኣብ ኣየናይ ዓለም ተራእዩ። ሰላም ኢትዮ-ኤርትራ በዚ ድዩ ክትርጎም ወይ እቲ ትጽቢት ንሱ’ዩ ነይሩ ተባሂሉ ክሕተት ከኣ ግቡእ’ዩ። ብሓቂ ድሌት ገገለ ጸላእቲ ህዝቢ ኤርትራ ክኸውን ይኽእል ብቀንዱ’ኳ እቲ ኣብ ስልጣን ዘሎ ስርዓት ነዚ ሕጂ ዝኸዶ ዘሎ መስርሕ ሰላም፡ ካብ’ቲ ኤርትራ ኣፍሪቃዊት ሰሜን ኮርያ ዝተባሃለትሉ ዘይፍለ ምዃኑ ባዕሉ ቆጽሊ ዓደቦ ዘይወደቀሉ መራሒ ጃንዳ ህግዲፍ ኣቶ ኢሰያስ ኣፈወርቂ ብሓይሉ ወዱ ሒዙ ኣብ መንጎ ሚኒስትራት ውዕል ሰላም ክኣቱ ዝግብር ዘሎ መዕቐኒ ዕቱብነት ሰላም ካብ ዘረጋግጾ፡ ንዕቀት ህዝቢን ሃገርን፡ባህ ኣይበል ዝረአ ተግባራት ምስ ህዝባዊ ሕጋዊ መስርሕ ሰላምን ፈጺሙ ዘይከይድ ሓደ ዓብይ ምስክርነት’ዩ።
እዚ ኣካይዳ ስለ ዘሎ ከኣ ኤርትራ ኣፍሪቃዊት ሰሜን ኮርያ’ምበር ሃዋራያ ሰላም ትባሃለሉ ምኽንያትስ ፍጹም ክህሉ ኣይክእልን። ብተርኽቦታት ክምስከር ዝኽእል ብኣንጻር ሰላም ኣብ ኤርትራ ዝካየድ ስርሓትን ኣካይዳ መላኺ ስርዓት ኤርትራ ከም’ዚ ዝስዕብ’ዩ።
ሀ/ ዝጽባሕ ስምምዕ ሰላም ኣብ ኣስመራ ብ11 ሓምለ 2018 መበለ 32 ዙርያ ሃገራዊ ኣገልግሎት ንሳዋ ክውሕዝ
ተራእዩ።
ለ/ እሱራት ምሕረት ከይተግብረሎም፡ ከም ሚኒስተር ብርሃነ ኣብርሀ’ኳ ደኣ ተወሰኸ
ሐ/ ህዝቢ ስደት ቀጺሉ ኣብ ጎደናታት ኢትዮጵያ ነጸላታት ዘርጊሑ ኣብ ደገ ይሓድር ኣሎ
መ/ ኤርትራ ወደባት ከም ዘይብላ፡ እታ ካብ ወድብ ጂቡትን ፡ ሞምባሳ ኬናያ እትናበር ኢዮጵያ ምንጪ ቀረብ
ዝኾነሉ ኩነታት፡
ረ/ ህዝቢ ኤርትራ ብዛዕብ ዝኽየድ ዘሎ ውዕላትን መስርሕ ሰላም ብዘይተሳትፎኡ ዝፍጸም ምህላው
ሰ/ ህዝቢ ኤርትራ ኣብ ውሽጢ ዓዱ ዝፍጸም ተግባራት ብመንገዲ መራኸቢ ሬድዮ፡ቲቪ ክሰምዕ ምጽባዩ
ሸ/ መላኺ ስርዓት ህግዲፍ ንዕቅር ምሕረትን ህዝቢ ኤርትራ ክሒዱ፡ ኣብ ማእከል ኣስመራ ብመንግስታዊ ደረጃ
ንዕርቒ ኢትዮጵያውን ሰሪሑን ደኺሙ፡ ዕርቕን ምሕረትን ኤርትራውያን ደኣ’ሞ ኣበይ ኣሎ።
እከይ ተግባራት ምልካዊ ስርዓት ህግዲፍ ን27 ዓመታት ዝሰረተ፡ በዚ ዝሓለፈ 4 ኣዋርሕ ክቅየር ለውጢ ክግበርን ትጽቢት ዝግበረሉ ጥራሕ ዘይኮነ፡ መላፍንቲ ሰላም ዝኾኑ ኢትዮጵያውያን’ውን ምስ’ዚ ኩሉ ኣብ ኤርትራ ዘሎ ፖለቲካዊ ጸገማት ሓንጎፋይ ኢሎም ምቅባሎም ደገፍቲ መላኺ ስርዓት ብምዃን ነቲ ኩነታት በዚ ሕጂ ሒዝዎ ዘሎ መኣዝን ክቅይሮ ዝኽእል ኩነታት የልቦን።
ሓደ ሓቂ ግን ኣሎ፡ እዚ ሓቂ ከኣ ደላይፍ ሰላምን ፍትሕን ዝኾነ ህዝብና፡ ምስ’ዚ ኩሉ ኣብ ልዕሊኡ ዝወርድ ዘሎ መከራን ስቓይን ስደትን ተቢዑን ቆሪጹን ብሓደ ድምጺ ኣንጻር ምልካዊ ስርዓት ክለዓልን ኣለኹ ክብል ምስ ዝጅምርን ጥራሕ’ዩ።
ዘለኣለማዊ ክብርን ዝኽርን ንስውኣትና


text:
ኣብ ሊብያ ዝመደበሮም ዘይሕጋዊያን ኣስገርቲ ሰባት ነቲ ህዱእ ኩነታት ባሕሪ ብምምዝማዝ ብዙሓት ጀላቡ ማእከላይ ባሕሪ ከቋርጹ ምውፋሮም’ውን ተገሊጹ።
እዚ ከምዚ ኢሉ ከሎ ትካል ቀይሕ ወርሒ ሊብያ ትማሊ ሶሉስ ሬሳ 24 ሰባት ካብ ገማግም ባሕሪ ከተማ ትሪፖሊ ምርካቦም ገሊጾም።
ነበርቲ ምምሕዳር ታጁራ ሊብያ እቲ ሬሳታት ኣብ መወዳእታ ዝሓለፈ ሰሙን ናብቲ ገምገም ባሕሪ ምውጽኡ ሓቢሮም።
እቲ ቁጽሪ ሬሳታት ክውስኽ ከምዝኽእል’ውን ሰበ ስልጣን ሓለዋ ባሕሪ ሊብያ ሓቢሮም።
ምስዚ ብዝተሓሓዝ ኣስታት 700 ስደተኛታትን ፍልሰተኛታትን ሎሚ ረቡዕ ካብ ማእኸላይ ባሕሪ ምድሓኖምን ናብ ወደባይት ከተማ ፓዘሎ ምእታዎም ሓይሊ ባሕሪ ጣልያን ገሊጾም።
ካብቶም ዝደሓኑ ሓንቲ ሶማልያዊት ኣደ ኣብ ጉዕዞ ምቁራጽ ማእኸላይ ባሕሪ ምውላዳን ሓገዝ ወሃብቲ ናብተን ጀላቡ ኣብ ዝበጽሕሉ ግን ንህይወት እቲ ህጻን ከትርፉ ከምዘይኸአሉ ይሕብሩ።
እቶም ስደተኛታትን ፍልሰተኛታትን አካል ናይቶም ብሶኑይ ሰነ 26,2017 ዓ.ም ብሓለዋ ባሕሪ ሊብያ ዝደሓኑ 5,000 ስደተኛታትን ፍልሰተኛታትን ምኳኖም ገሊጾም ኣለው።
ብመሰረት ኣብቲ ስርሒት ህይወት ኣድሕን ዝተዋፈረ ናይ ጀርመን ሓገዝ ወሃቢ ትካል ሰለስተ ሰባት ኣብቲ ጉዕዞ ምሟቶም ሓቢሮም።


text:
ኦፕሬሽን ስማይል ኢትዮጵያ ብ2006 ኣብታ ሃገር ዕላዊ ስርሑ ካብ ዝጅምር ዛጊድ ን1400 ህጻውንቲ ናጻ ሕክምና ምሃቡ ሓላፊት መደባት እቲ ትካል ወይዘሪት ሩት ኣማኑኤል ገሊፀን፡፡
“ሕክምና ብናጻ እዩ ዝዋሃብ ከምኡ’ውን ቀለብ፣መዕረፍን መጓዓዝያን ታሓከምቲ እቲ ትካል እዩ ዝኽእሎ” ይብላ ሩት ኣማኑኤል፡፡
ኣብ ከንፈርን ታሕናግን ዝፍጠር ሃህታ ጠንቅታቱ ብዙሕ እዩ ይብሉ ኣብ ዩኒቨርሲቲ መቐለ ኮሌጅ ጥዕናዊ ሳይንስ ላዕለዋይ ሓኪም ሕማም ካብ ክሳድ ንዓቐብ ይልቃል ዘመነ፡፡
እቲ ኩነት ኣብ እዋን ጥንሲ ብሰንኪ ዝውሰድ ኣፋውስን ኣልኮላዊ መስተን ከምኡ እውን ብዘርኢ ይማሓለፍ፤ ብቐሊሉ ድማ ብመጥባሕቲ ይዕረ ብመሰረት ሞያዊ ትንታነ ሓኪም ይልቃል ዘመነ፡፡
ለማቕን እቲ ትካል ካብ 11 ሃገራት ዘምፀኦም ናጻ ሕክምናዊ ግልጋሎት ዝህቡ ሰብ ሞያ ኣብ መቐለ ዓይደር ሆስፒታል ን180 ሰባት መርሚሮምን ሓኪሞምን፡፡
ካብ ኣሜሪካ ክልል ሎሳንጀለስ ካሊፎርኒያ ዝመፁ ላዕለዋይ ሓኪም መጥባሕቲ Andy Wexler ናበየናይ ዓዲ ከይድና ናጻ ግልጋሎት ክንህብ ከምዘለና ዝውስን እቲ ኣብታ ዓዲ ዘሎ ጥጡሕ ባይታ እዩ፤ ኣብ ኢትዮጵያ ዘሎ ድጋፍ ደቂ ዓዲ ሰብ ሞያን ግልጋሎት ጥዕናን ንስራሕ ዝዕድም እዩ ህዝቢ እውን ብጽቡቕ ገጽ እዩ ዝቕበለና ብምባል ናእደኦም ገሊጾም፡፡
ኦፕሬሽን ስማይል ብ1982 ዓም ኣብ ኣሜሪካ ተጣይሹ ኣብ ፊሊምፒንስ ፈላሚ ግልጋሎት ሂቡ፡፡ ዛጊድ ንሓደ ሚኢቲ ሽሕ ሰባት ናጻ ሕክምናዊ መጥባሕቲ ምሃቡ ካብቲ ትካል ዝተረኸበ መረዳእታ ይነግር፡፡


text:
ኣብ ከተማ ሞያለ ሓደ ወዲ 20 ዓመት መንእሰይ ብሓይልታት ፀጥታ ከምዝተቐተለን ሰለስተ መናእሰይ ምቑሳሎምን ኣማሓዳሪ እቲ ወረዳ ገሊፆም።ካብቶም ዝቖሰሉ ወዲ ሽዱሽተ ዓመት ቆልዓ ከምዝርከቦም ተፈሊጡ’ሎ።
ብኻልእ ዜና ሎሚ ነበርቲ ከተማ ወልቂጤ ናይ ተቓውሞ ሰልፊ ምክያዶም ተፈሊጡ።
ኣብ ክልል ኦሮሚያ ዞባ ቦረና ከተማ ሞያሌ ብቕድሚ ትማሊ 14 ጥሪ,2010 ውድድር ኩዕሶ እግሪ ስዒሮም ይስዕስዑ ዝነበሩ ደገፍቲ ኣብታ ከተማ ግጭት ምልዓሉ ድምጺ ኣሜሪካ ዘዘራረቦም ነበርቲ ገሊጾም።
ኣብታ ከተማ ተወለድቲ ኦሮሞን ሶማሌን ብበዝሒ ዝነብሩ ክኸውን ከሎ ኣብ መንጎ ክልቲኦም ክልላት ናይ ዶብ ግጭት ምስተልዓለ ኣብ ከተማ ሞያሌ እውን ወጥሪ ንሂሩ ከምዝነበረ ይገልፅ።
እቶም ተወላዶ ኦሮሞ መናእሰይ ዝስዓርሉ ፅዋዕ ሒዞም ይስዕስዑ ኣብዝነበርሉ እዋን ናይ ሶማልያ መናእሰይ ኣብ ልዕሊኦም እምኒ ክድርብዩ ምስጀመሩ ሓይልታት ምክልኻል መፂኦም ቶኽሲ ብምኽፋቶም ህይወት ሓደ መንእሰይ ሓሊፉ ሰለስተ እውን ከምዝቖሰሉ ይገልፁ።
ኣማሓዳሪ ወረዳ ሞያሌ ኣቶ ሁሴን ጉዩ ብዛዕባ እቲ ዝነበሩ ከምዚ ክብሉ ይገልፁ።
“እቶም መናእሰይ ናይ ዞባ ውድድር ኩዕሶ ስዒሮም ኣብ ውሽጢ ከተማ ይጭድሩ ኣብዝነበርሉ እዋን ካብ ሶማልያ ወገን እምኒ ምስ ተደርበየ ሓይልታት ምክልኻል ነቲ ግጭት ደው ንምባል ቶኪሶም ሓደ ሰብ ተቐቲሉ ትማሊ ተቐቢሩ።”
ካብ መንጎ እቶም ዝቖሰሉ ሓደ 6 ዓመት ዝዕድሚኡ ቆልዓ ከምዝርከቦም ኣቶ ሁሴን ገሊፆም።
ሕዚ እቲ ወጥሪ ንምርግጋእ ብዓበይቲ ዓዲ ዝርርብ ይካየድ ከምዘሎ ሓቢሮም።
ብኻልእ ወገን ኣብ ዞባ ጉራጌ ከተማ ወልቂጤ ብዙሓት ነበርቲ ሎሚ ተቓውሞ ከምዘካየዱ ተፈሊጡ።ምኽንያት ናይቲ ተቓውሞ ኣብታ ከተማ ብናይ ወፃኢ ሓገዝ ሆስፒታል ክህነፅ ተታሒዙ ዝነበረ መደብ ስለዘይተፈፀመ ምዃኑ ሽሙ ክግለፀሉ ዘይደለየ ነባሪ ይዛረብ።ኣብታ ከተማ መብራህቲ፣ፋብሪካ፣ማይ ክንረክብ ይግባእ ስራሕ ኣልቦነት በዚሑ’ሎ ዝብሉን ካልኦትት ጭርሖታት ከምዝነበሩ እውን እዚ መንእሰይ ይገልፅ።
ኣብ ዩኒቨርስቲ ወልቂጤ መምህር ፖለቲካዊ ሳይንስ ኣቶ ዳንኤል መኮነን ናይ ሎሚ ተቓውሞ ኣብቲ ህዝቢ ቀዲሙ ዝተቐመጠ ጉድኣት እዩ ክብል ብምግላፅ ቅድሚ ሰለስተ ኣርባዕተ ዓመታት ብሓገዝ ወፃኢ ሆስፒታል ክህነጽ ተባሂሉ ብሰበስልጣን እምነ ኩርናዕ ተቐሚጡ እንተነበረ እውን ክሳብ ሎሚ ከምዘይተሰርሐን እቲ ናይ ጥዕና መሰረተ ልምዓት ብዘይ ምህላው ሕሙማት 70-80 ኪሎ ሜትር እናተጉዓዙ ከምዝሕከሙን ይገልፅ።
ናይቲ ዞባ ወኪል ጉዳያት ኮሚኒኬሽን መንግስቲ ኣቶ ባህሩ ላሊጋ እቲ ዝበዝሕ ሕቶ ናይ መሰረተ ልምዓትን ፀገም ሰናይ ምሕደራን ምዃኑን ግቡኣት ሕቶታት ምዃኖምን ብምግላፅ ንዝቕጽል ቀዳም 3 ሰዓት ንምዝርራብ ቆፀሮ ተታሒዙ’ሎ ኢሎም።


text:
ከምሳዕቤኑ ድማ ናይ ማካይን ምጭንናቅ ተፈጢሩ‘ሎ።ነበርታ ዝኸፍልዎ ዋጋ‘ውን ኮይኑ‘ሎ።ኩሉ ሰብ ሕጉስ‘ዩ ማለት ኣይኮነን።
ብመሰረት ፀብፃብ ሕ/ሃ፣ሰማንያ ሚእታዊ ክፍሊ ኣዲስ ኣበባ ዳርጋ መንበሪ ድኻታት (ጌቶ) እዩ።ነዚ ፀገም‘ዚ ንምቅላል ኣማሓደርቲ‘ታ ከተማ ኣብ ውሽጢ ዓሰርተ ዓመታት ዝትግበር ማስተር ፕላን ይሰርሑሉ‘ለው።እቲ ማስተር ፕላን 1.5 ሚልዮን ሓደሽቲ፣ትሑት ኣታዊ ንዘለዎም ኣባይቲ፣ ንግዳዊ ህንፃታት፣ሓደሽቲ ጎደናታትን ፅርግያታትን መንገዲ ባቡርን ዝሓቆፈ‘ዩ።
ብዘይጥርጥር ናህሪ እቶም ኣብ ኣዲስ ኣበባ ይሳለጡ ዘለው ገዘፍቲ ፕሮጀክታት ህንፀት ንውጥናት ምዕባለ ይቅድም‘ሎ።መብዛሕተኦም ሓደሽቲ ህንፃታት ንኣብነት፣ከም‘ቲ ዝተወጠነሎም ንማካይን ጠጠው መበሊ ዝተመደበሎም ቦታ ኣብ መዓልኡ ኣየውዕልዎን።
ኣብ ክንድኡ እቲ ንማካይን ደው መበሊ ዝተወጠነ ስፍራ፣ናእሽቱ ሹቋት ተሰሪሕዎ ወይ ንለይታዊ መሳዕስዒ ክኸውን‘ዩ ዝግበር ዘሎ።እዚ ድማ ነቲ ፅቅጥቅጥ ዘይተፈለዮ ጎደናታት ኣዲስ ኣበባ ዝያዳ ዓቅልኻ ዘፅብብ ክኸውን ገይሩ‘ሎ።


text:
ካብ መንጎ እዚኦም 800 ሓኻይም እንትኾኑ 102 ድማ ብፍልስፍናዊ ዶክትሬት ዝላዓለ ትምህርቶም ዝወድኡ’ዮም፡፡ ዩኒቨርሲቲ መቐለ ካብዚ ቁፅሪ እዚ 4,254 ብፅሒት ወሲዱ ኣሎ፡፡
ኣብ ዩኒቨርሲቲ መቐለ ሓላፊ ክፍሊ ስራሕቲ ርክባትን ምልላይን ኣይተ ወልደጀወርግስ ገብረህይወት መንግስቲ ዕድል ትምህርቲ ብምሃብ ተምሃሮ ዝተፈላለየ ሞያዊ ዓቕሚ ከጥርዩ እንተዳኣ ኣምሂሩ መናእሰይ ድማ ዓርሶም ስራሕ ክደልዩን ክፅዕሩን ይግባእ ይብሉ፡፡
ቁፅሪ ተመረቕርቲ ካብ ዓመት ናብ ዓመት ምውሳኹ ፅቡቕ ለውጢ እንትኾን ኮይኑ ግና ፅፈት ትምህርቲ ንምሃብ እውን ዘኽእል ስጉምቲ ይውሰድ ምህላዉ ይገልፁ፡፡
ብመሰረት ሓበሬታ ኣይተ ወልደጀወርግስ ንሶም ዝሰርሕሉ ዘለዉ ዩኒቨርሲቲ ስርዓተ ትምህርቲ ብምምሕያሽ፣ ተምሃሮ ተሓጋጊዞም ዘፅንዕሉ መይላ ብምትግባርን መምሃራን ሞያዊ ብቕዓቶም ንምጉልባት ዝሕግዙ ስልጠናታት ብምሃብን ኣብ ፅሬት ትምህርቲ ዝራኣዩ ዘለዉ ፀገማት ንምፍታሕ ይሰርሕ ምህላዉ ኣረዲኦም፡፡


text:
ፖሊስ ለንደን ናይቲ ዛጊት 30 ሰባት ከምዝቐተለ ዝተገልጸ ኣብ ህንጻ ግረንፈል ከተማ ሎንዶን ዘጋጠመ ኣሰቃቒ ባርዕ ገበናዊ ፍጻመ ከይከውን ምርመራ ምጅማሩ ኣፍሊጡ።
ዘ ሳን ዝተባህለ ሓደ ጋዜጣ ብሪጣን ያ ሎሚ ዓርቢ 16 ሰነ ንንባብ ኣብ ዘብቅዖ ጽሑፉ 65 ዝበጽሑ ሰባት ደሃዮም ከምዘይተረኽበን ሞይቶም ክኾኑ ከምዝኽእሉ ኣፍሊጡ። ስትዋርት ካንዲ ዝተባህለ ኣዛዚ ፖሊስ ለንደን ብወገኑ: ብዛዕባዚ ተሓቲቱ "ሰለስተ ዕጽፊ ከይበጽሕ ጥራይ እዩ ስግኣተይ" ክብል ነታ ጋዜጣ ገሊጹ። ሓያሎ ጋዜጣታት ብሪጣንያ ብዛዕባ ኣተሃናጻን ኣተሓዳድሳን ናይቲ ህንጻ ብዝምልከት ዘይተመለሱ ሕቶታት ብምጥቃስ ወቐሳታተን ናብ መንግስቲ ኣቕኒዐን ይርከባ።
ምስዚ ብዝተኣሳሰረ: ብመሰረት ካብቲ ቦታ ዝተረኽበ ሓበሬታ: ናይ ፈለማ ግዳይ ናይቲ ኣብ ህንጻ ግረንፈል ዘጋጠመ ባርዕ: ሶርያዊ ስደተኛ መሓመድ ኣል ሓጀሊ ምዃኑ ተለልዩ'ሎ። ንሱ ካብ መበል 14 ደርቢ ከምልጥ ኣብ ዝፈተነሉ: በቲ ባርዕ ተኸርዲኑ ከምዝሞተ ምስኡ ዝነበረ ሓው ንማዕከናት ዜና ገሊጹ።
እዚ ከምዚሉ እንከሎ: ናይ ብሪጣንያ ንግስቲ ኤልሳቤጥ ካብቲ ሓደጋ ንዝደሓኑ: ወለተኛታትን ወሃብቲ ቀዳማይ ረድኤትን ኣብ ዝርከቡሉ ቦታ ምብጽሐን ተሓቢሩ።
ኣብ ሓደ ንግዳያት ሓገዝ ዝህብ ማእከል ወለንታዊ ኣገልግሎት ካብ ዝህቡ ኤርትራዊ ዓብዱልራሕማን ስዒድ ብዛዕባ'ቲ ኩነታት ከምዚ ይብል።


text:
ኣብ ኬንያ ካብ ዋና ከተማ ናይሮቢ ናብ ከተማ ካካመጋ ትጉዓዝ ዝነበረት ኣውቶቡስ ብዘጋጠመ ሓደጋ 50 ሰባት ምሟቶም ተገሊጹ።
ፖሊስ’ቲ ሓደጋ ዘጋጠመሉ ከባቢ እቲ ኣውቶቡስ 63 ተጉዓዝቲ ጽዒና ምንባራን መራሕ መኪና እቲ መንገዲ ጸዳፍን ቁልቁልን ብምዃኑ መኪና ክቆጻጸር ብዘይምክኣሉ እቲ ሓደጋ ምግጣሙ ሓቢሮም ኣለው። ካብቶም ዝሞቱ 31 ደቂ ተባዕትዮ፡ 12 ደቂ ኣንስትዮን 7 ድማ ህጻናት ምኳኖም ፖሊስ ሓቢሩ’ሎ።
ፕረዚደንት ኬንያ ኡሁሩ ኬንያታ ኣብ ዘውጽእዎ ናይ ትዊተር መልእኽቲ በቲ ሓደጋ ንዝተጉድኡ ግዳያትን ቤተሰቦምን ምጽንናዕን ብምምናይ እቲ ኩነታት ንምጽራይ ምሉእ ምርመራ ከምዝኻየድ ገሊጾም።
ኣገልግሎት ዜና ኣሶሴይትድ ፕረስ ንሰበ ስልጣን ማእከል ስታትስቲክስ ኬንያ ብምጥቃስ ኣብ ዘውጽኦ ሓበሬታ ኣብ ኬንያ ኣብ ዓመት 3,000 ሰባት ብሓደጋ ትራፊክ ከምዝሞቱ እንተሓበረ ትካል ጥዕና ዓለም ግን እቲ ቁጽሪ ክሳብ 12,000 ክበጽሕ ከምዝኽእል ይገልጽ።


text:
ኣባ ንጉሠ ፍሥሓ
ድሕሪ ብዓለ መስቀል ሲዒቡ ዝርከብ ሰንበት ሰንበት ዘመስቀል ይብሃል ንትርጉም መስቀል ክነስተንትን ዘዘኻኽር ሰንበት እዩ። ቅዱስ ጳውሎስ “ቃል መስቀል ነቶም ዚጠፍኡ ዕሽነት እዩ፥ ንአና ነቶም እንአምን ግን ኃይሊ አምላኽ እዩ” (1ቆር 1፡18) እናበለ ርድኢት መስቀል አብ እምነትና ይሕብረና። ቀጺሉ አነ “ነቲ ስተሰቕለ ክርስቶስ እየ ዝሰብኽ” እናበለ ኸአ ማእከል ስብከቱን ተልእኮኡን መስቀል ከም ዝኾነ ይነግር። አብ ጸሎተ ማኅሌትና ነዚ ዝመሳሰል “ተፈጸመ ተስፋ አበው በማርያም ድንግል ወቀራንዮ ተተክለ መድኃኒት መስቀል” እናበልና አብ ጎቦ ቀራንዮ ምእንታና ዝተፈጸመ ናይ ኩሉ ምስጢር እምነትና መሰረት ከም ዝኾነ ንገልጽ።
መስቀል ፍሉይ ምልክት እዩ። ድሕነትና የዘኻክር፥ ፍቕሪ አምላኽ ንደቂ ሰብ ይነግር። አብ መስቀል ዝተገብረ ፍቕሪ አምላኽ ንአና ንደቂ ሰብ ልዕሊ ተፈጥሮና ዝኾነ ርክብ እዩ ፈጢሩልና በዚ ኸአ ሓደስቲ ፍጥረት ምስ አምላኽ ዕርቂ ተአዊጅልና።
ሓደ ካብቲ መለለዪ ዘመና ብዙሓት መስቀል ዘይብሉ ሕይወት ቀሊልን ምቾትን ዝመልኦ ሕይወት ብዘይ ዝኾነ ጸገምን፥ ተጋድሎ ክመርሑ ይደልዩ። ብዙሓት አብ ትሕቲ መስቀል ደው ክብሉ ይደልዩ “ካብ መስቀልካ ውረድ” ዝብሉ ይመስሉ። ናይ ሎሚ ሕብረተሰብ ዝኾነ ስቓይ ክዕገስ ይኸብዶ። ብርግጽ ስቓይ ቀሊል ወይ ጥዑም ማለት አይኮነን ኲኖ ስቓይ ዘሎ ግርማን ክብርን ክንርኢ ክንክእል አሎና። ብዙሓት ሰማዕታት ቅዱሳንን ነዚ ክርእዩ ስለ ዝኽአሉ በቲ ዝተጓነፎም ስቓይ ወይ ክበድ ፈተናን ስቓያትን ክሽነፉ አይከአሉን።
ብዙሓት ካባና ፍሉይ መስቀል ምስ ወረደና ስለምንታይ ንአይ? ስለምንታይ ክሳቐ ይደልየኒ? እናበልና እናጉሄና ንሓትት። አብ ሓቂ መሰረት ገርና እንተ ርአና ግን ትርጉም ሕይወት ንጹር ዝኸውን ካብ ስለምንታይ ዝብል ሕቶ ናብ ንመን ዝብል ምስ አምራሕናዮ ብዝያዳ ክንርኢ ንኽእል። ስቓይ መከራ አብ ሕይወት ደቂ ሰብ ክወርድ እንከሎ ፍሉይ ትርጉም አልኦ። አብ መስቀል ክርስቶስ ክንጥምት እንተ ኸኣልና አብኡ ትርጉም ሕይወትናን ንሕቶና መልሲ ክንረክብ ንኽእል። ብርግጽ ክንሳቐን ጸገማት ክበዝሓና እንከሎ መልሲ ንደሊ። ጥዑም ዘረባ ወይ ምድንጋጽ “አጆኻ/አጆኺ ክሓልፍ እዩ፥ ምእንቲ አምላኽ ኢልካ ተቐበሎ ዝብል ንጸገማትና መልሲ አይኮነናን እዩ። ጸገማት ከም ሕዱር ሕማም፥ ሞት ናይ እንፈትዎ ሰብ፥ ከምኡ አብ ርክባትና ከቢድ ፈተና ክወርደና እንከሎ ፍሉይ ቃንዛ እዩ ዝፈጥረልና ሽዑ አብ ውሽጥና አቲና ክንሓትት ንግደድ። ስለምንታይ እዚ ወሪዱኒ ወይ ረኺቡኒ እናበልና አብ መሰረታዊ ትርጉም ተፈጥሮን ከምእንምለስ ይገብረና።
ብሓቂ ክንርእዮ ከሎና አብ ጽንኩርን ከቢድን ጸገማት እንከሎና ወይ አብ አምላኽ ንቐርብ ወይ ከአ ጨሪሽና ካብ አምላኽ ንወጽእ። “ዝኾነ አሰርይ ክስዕብ ዝደሊ ርእሱ ይኽሓድ መስቀሉ ጸሩ ኸአ ይስዓበኒ” (ሉቃ 9፡23) እናበለ ትኽ ዝበለ መጸዋዕታ ክርስቶስ ነቶም ዝኣምንዎ ዝብሎ ንርኢ። ንመስቀል ተሓጒስካ ምቕባል፥ ንግላዊ መስቀል ወይ መሳቕል ክንቅበል ካብቲ ሓደ አድላዪ ነገራት ምስ ክርስቶስ ክንጉዓዝ ንደሊ እንተ ኾና ዝገልጽ እዩ። ንክርስቶስ ክንስዕብ እንተ ኾና ግድን መስቀል ክህልወና አለዎ፥ ብዘይ መስቀል ንክርስቶስ ክንስዕቦ አይንኽእልን ኢና። ክርስቶስ ንመስቀል ሓንሳብ ምስ ተሰከሞ ክሳብ ዝመውት ካብኡ አይተፈለን ንሕና እውን ዘሎና መስቀል ክበዱ ብዘየገድስ ክሳብ መወዳእታ ክንጾር እዩ ድላይ መድኃኒና።
ቀዳሞት ክርስትያን ነዚ ብምሉእ ተረዲኦሞ አብ ዓድና እውን እዚ ስለ ዝተረድኦም ምልክት መስቀል አብ ኩሉ ከርእይዎ ደልዮም፥ አብ ግንባሮም አብ ክዳውንቶም አብ ገዛውቶም አብ ኩሉ ምልክት መስቀል ከምዝርአ ገሮም። ሕይወትና መስቀል ዝመልኦ ክኸውን እንከሎ ሽዑ አብ ክርስቶስ አሎና ዝብል ርድኢት ፍሉይ ፈተና ከምዝሓልፉ ገርዎም። መስቀል ክወርዶም እንከሎ ከም ዓቢ ህያብ መጋበሪ ድሕነት ገሮም ይወስድዎ ስለ ዝነበሩ ኲኖ መስቀል ዘሎ ክብርን ግርማን ክርእዩ ክኢሎም።
እሞ ሎሚ መስቀልካ/ኪ አበሎ ተሰኪምካዮ/ክዮ ዘሎኻ? ሰባት ክበድ መስቀልካ ርእዮም እንታይ ይብሉኻ? ምስካም መስቀል ከቢዱካ የማን ጸጋምዶ ትብል አሎኻ ወይ ጸርካዮ ትጉዓዝ አሎኻ? እዝን ካልእን አብ ሕይወትና ክንጾሮ ዘሎና መስቀል የዘኻክር። ፍቕሪ መስቀልና መለልዪ ሕይወትና ገርና ብምጻር መስቀልና አብነታውያን ክንከውን እዩ ድላይ መድኃኒና።
አብ ግዝአት ሮማውያን ነቶም ሮማዊ ዜግነት ዘይብሎም ብስቕለት ይቐጽዕዎም ነሮም ሮማዊ ዘግነት ዘልኦ ግን ብሴፍ ክሳዱ ይመትርዎ በዚ ምኽንያት እዩ ቅዱስ ጳውሎስ ብሴፍ ክሳዱ ዝመተርዎ ጴጥሮስ ግን ብስቕለት ዝሞተ። ሮማውያን ብስቕለት ክቐትሉ እንከለዉ ዝለዓለ ጭካኔ ዝመልኦ መቕጻዕቲ ክፍጽሙ እንከለዉ እዮም ዝገብርዎ ዝነበሩ። አይሁድ ነዚ ጨካን ሞት አብ መስቀል ስቕለት ይፈልጥዎ ነሮም እዮም። ብዙሓት ናይ ፖሎቲካ እሱራት ብብዝሒ ብናይ መስቀል ሞት ይቕጽዑ ነሮም እዮም። ስለዚ ኢየሱስ ንሓዋርያቱ “ክስዕበኒ ዝደሊ ርእሱ ይኽሓድ ዕለት ዕለት መስቀሉ ጸሩ ይስዓበኒ” ኢሉ ክዛረቦም እንከሎ ጽቡቕ ገሮም ይርድእዎ ነሮም እዮም። አብ መስቀል ምማት ጽቡቕ ገሩ ይርድኦም ነሩ እዩ።
ሉቃስ ወንጌላዊ አብ 9፡24 ከምዚ ይብለና “እቲ ንነፍሱ ኼድኅና ዚደሊ ኼጥፍአ እዩ፥ እቲ ንነፍሱ ምእንታይ ዜጥፍአ ግና ኼድኅና እዩ”። አብ ታሪኽ ሓደ ኢየሱስ ጥራሕ ከምዘሎ ክንአምን አሎና፥ ንሱ ጥራሕ ኸአ እዩ እቲ ዝተሰቕለ ዝሞት ዝተንሥአ። ክርስትና ብዘይ መስቀል ክርስትና አይኮነን፥ ብመስቀል ክርስቶስ ጥራሕ ኢና ድሕነት ረኺብና። መስቀልን ሞትን ክርስቶስ እምብአር ሕመረት እምነትና እዮም፥ ካብ መስቀል ርሒቕና ወይ ሃዲምና ክንርከብ አይግባእን።
ጸገም ክወርደና እንከሎ ወይ ከቢድ ፈተና አብ ሕይወትና አብ ጸዋዕታና ክወርደና እንከሎ ከም መርገም ወይ እውን ከም ሓደ ከቢድ ተጽዕኖ ወይ እውን ዕድልና ሕማቕ ኮይኑ ዝወረደና ገርና ክንርእዮ የብልናን። ብጽእቲ አደ ተረዛ (Mother Teresa) ሓደ ጊዜ ከምዚ ኢላ “ስቓይ ሓደ ካብ ምልክታት አብ ጥቓ መስቀል ኢየሱስ ከምዘሎና ዝሕብር፥ ከም ዝስዕመና ዝገብርን ከም ዘፍቅረና ዝገልጽ አብ ስቓያቱ ክንሳተፍ ዕድል ዝህበና እዩ” እናበለት ምስጢር ስቓይ ወይ መስቀል ትገልጽ። ብዘይ ጥርጥር ብዙሓት ዓይነት ስቓያት አለዉ ክንፈልጦምን ክንገልጾምን ዘይንኽእል፥ ስለዚ ትርጉም ስቓይ እንርድኦ አብ መስቀል ክርስቶስ ክንጥምት እንተ ኸአልና ጥራሕ እዩ።
አብ መጽሓፍ Thomas a’ Kempis “ንክርስቶስ ምምሳል” ወይ “ኢሚታስዮ” (፪ይ መጽሓፍ ምዕ. 12፡20-25) ብዛዕባ መስቀል ክገልጽ እንከሎ “መስቀል ወትሩ ተቐሪባትልካ አላ፥ አብ ኵሉ ቦታ ትጽበየካ አላ። ናብ ዝኸድካ እንተ ኸድካ ባዕልኻ አብ ርእስኻ ተሸኪምካያ ኢኻ እትኸይድ ወትሩ ንርእስኻ ኢኻ እውን እትረክብ ናብ ዝኾነ ቦታ ሃዲምካ ከተምልጥ አይትኽእልን ኢኻ። ናብ ላዕሊ እንተ ደየብካ ናብ ታሕቲ እንተ ወረድካ ወይ ናብ ውሽጢ እንተአቶኻ አብዚታት ኵሉ መስቀል አሎ። ውሽጣዊ ናይ ልቢ ሰላምን ናይ ዓወት ዘለዓለማዊ አኽሊልን ክትረክብ እንተ ደሊኻ አብ ኵሉ ናይ ግዲ ትዕግሥቲ የድልየካ። ንመስቀል ተሓጒስካ እንተ ትሽከማ ንሳውን ተሸኪማትካ ናብቲ ንስኻ እትደልዮ መጨረሻ ዕላማኻ መብጽሓትካ። እዚ ከአ አብቲ ሓሳረ መከራ ዝጭረሸሉ እምበር አብዚ ምድሪዚ አይኮነን። ሓንቲ መስቀል እንተ አሕለፍካ ምናልባት ካብአ እትኸብድ ካልእ ብዘይጥርጥር ክትመጽአካ እያ” ዝብል ነንብብ።
አብ ዕለታዊ ሕይወትና መስቀል ከም ዝጓነፈና ተረዲእና መስቀልና ክንቅይር ዘይኮነ ነቲ ወሪዱ ዘሎ መስቀል ካብ ድላይ አምላኽ ከይወጻእና መጋበሪ ሰላምን ፍቕርን ሕድገትን ክንገብሮ በቲ ወሪዱና ዘሎ ብዝያዳ አብ አምላኽ ክንቀርብ እሞ ሓግዘኒ እደክም አሎኹ አሰንየኒ ኢልና ክንልምን ከም ዝግብአና መጽሓፍ ኢኒታስዮ ይነግር።
ንመስቀል ብግቡእ እንተ ተረዳእናዮ እሞ እንተ ጾርና ሰለስተ ዓበይቲ ነገራት አብ ግብሪ ንርኢ።
- ኃጢአት ይመውት፡ ሓደ/ሓንቲ ሰብ እምነቱ/ታ አብ ትሕቲ ጽላል ደም ጎይታና ኢየሱስ ክርስቶስ ክገብር እንከሎ እቲ ሰብ እቲ ንዘለዓለም ይቕየር። ናይ ኃጢአት ሰንሰለት ይብጠስ (ሮሜ 6፡14)፥ ሓደስቲ ፍጥረት ይኾኑ (2ቆሮ 5፡17)። እዚ ከምብሓደስ ዝተወልደ አማናይ ሕይወቱ አብ ትሕቲ አርዑት ኃጢአት አይነብርን እዩ (ሮሜ 6፡6)። ንመስቀሉ ዝጸውር መወዳእታኡ ክብርን ዓወትን እዩ። አብኡ ፍቕሪ ሰላም ትዕግስቲ ስለ ዝርከባ ኃጢአት ቦታ የብሉን።
- ገሃነም እሳት ተሳዒራ፡ ዝኾነ አብ ሞትን ትንሣኤን ክርስቶስ ዝአመነ እሞ ቅዱስ ሕይወት ዝመርሕ አብኡ ሓዊ እሳት ዘለዓለም አይርከብን እዩ። “ብሓቂ ብሓቂ እብለኩም አሎኹ እቲ ንቓለይ ዝሰምዕ በቲ ዝልአኸኒውን ዝአምን ናይ ዘለዓለም ሕይወት አላቶ ንሱ ካብ ሞት ናብ ሕይወት ይሳገር እምበር ናብ ፍርዲ አይክበጽሕን እዩ” (ዮሓ 5፡24)። ሮሜ 8፡1 “ነቶም አብ ክርስቶስ ኢየሱስ ዘለዉ ኵነኔ የብሎምን” ይብለና።
- መንግስተ ሰማይ ተኸፊቱ፡ ደም ክርስቶስ አፍደገ መንግስተ ሰማይን ናይ ክብሪ ቦታን ይኸፍተልና። ንሓዋርያቱ አብ ቤት አብኡ ብዙኅ ማሕደር ከምዘሎ እሞ ከሰናድወሎም ከም ዝኸይድ ነጊርዎም። (ዮሓ 14፡13። አብ ክብሪ አምላኽ ክንሳተፍ ሓንቲ መገዲ እያ ዘላ “ሰብ ካልአይ ጊዜ እንተ ዘይተወልደ ንመንግስቲ አምላኽ ኪርእያ ከቶ ከም ዘይክእል ብሓቂ ብሓቂ እብለካ አሎኹ” (ዮሓ 3፡3)። ሰማይ ዓድና ክንገብር አብዚ ምድሪ መስቀልና ክንጸውር ይግብአና።
መስቀል አብ እምነትና ፍሉይ ትርጉም ከምዘለዎ ተረዲእና ዕለት ዕለት ብሓዲስ መንፈስን ተስፋን ጉዕዞና ክንቅጽል ንዝኾነ ዝጓነፈና መስቀል ብፍቕሪ ተቐቢልና ክሳብ መወዳእታ ክንጸውር ሓግዘኒ ንበሎ።
ሕይወት ማርያም ሕይወት መስቀል እዩ ንዅሉ ፍቓድካ ይኹን እናበለት ሓሊፋቶ ሎሚ እውን ፍኖተ መስቀል ዘስተምሃርኪ ማርያም ንኹሉ ዝጓነፈና መስቀል ክንጸውር ንወድኺ ጸዋር መስቀል ለምንልና ንበላ።
ብሩኽ መስቀል ይግበረልና
ኣባ ንጉሠ ፍሥሓ


text:
ኣብ ዝካየድ ዘሎ ህዝባዊ ሓርነታዊ ቃልሲ፣ በዓል ቤታዊ ድኽመት ቀንድን ቀዳማይን’ዩ።
- Details
- Created: Thursday, 21 September 2017 00:13
- Last Updated: Thursday, 21 September 2017 00:13
ቀዳማይ፡ ንጹር ፖለቲካዊ ስነ-ሓሳባዊ ኣረኣእያ ብዝምልከት፡- ሓደ ፖለቲካዊ ውድብ ከም ፖለቲካዊ ውድብ ክምስረት እንከሎ፡ ብዝነኣሰ ተወዲቡ ንኽቃለስ ምኽንያት ዝኾኖ ፖለቲካዊ ዕላማታት ንህዝቢ ግልጺ ብዝኾነ መልክዑ ከቐምጥ ኣለዎ። ምስ’ቲ ክቕየር ዝደልዮ ፖለቲካዊ ሓይሊ ዘለዎ፡ መሰረታዊ ፖለቲካዊ ስነ-ሓሳባዊ ፍልልይ፡ ንፈታውን ጸላእን ቅሉዕ ብዝኾነ ዘየደናግር ስልትን ስትራተጂን ክሕብር ይግባእ። ከምኡ’ውን ህዝባዊ ወገናውነቱ፡ ንመሰረታዊ ሰብኣውን ደሞክራስያዊ መሰላት ዘለዎ ጥብቅና፣ ኣብ ሕቶ ምሕዝነትን ሓድነትን ሓይልታት፡ ደሞክራስያዊ ለውጢ ንምምጻእ ዝኽተሎ ኣገባብ፣ ድሕሪ ውድቀት ሃላሊ ጉጅለ ህግደፍ፡ ኤርትራ እንታይ ዓይነት ፖለቲካዊ ስርዓት፣ ማሕበረ ቁጠባዊ ኣንፈት /ፖሊሲ/፣ ናይ ወጻኢ ዝምድናታት ዝኽተሎ ፖሊሲን፡ ብኹሉ ናይ ፖለቲካ መሳርሒታት ብሓፈሻ፡ በቲ ቀንዲ መግለጺ ሓደ ውድብ ዝኾነ ፖለቲካዊ መደብ-ዕዮ ድማ ብፍላይ ክገልጽ ኣለዎ። ኣብ’ዚ መድረኽ’ዚ ግን ኣብ ገለ ገለ ንጹርነት
ዝጎደሎ ፖለቲካዊ ንጥፈታት


text:
ፕረዚደንት ሪፓብሊክ ደቡብ ሱዳን ሳልቫኪር ማያርዲት፡ ፕረዚደንት ኢሳይያስ ኣፈወርቂ ብዝገበረሉ ዕድመ መሰረት፡ ናይ ክልተ መዓልቲ ወግዓዊ ምብጻሕ ንምፍጻም፡ ትማሊ ቀዳም 18 ነሓሰ ኣብ ሰዓታት ቅድሚ-ቐትሪ ኣስመራ ኣትዩ።
ፕረዚደንት ሳልቫኪር ኣህጉራዊ መዓርፎ ነፈርቲ ኣስመራ ኣብ ዝኣተወሉ፡ ፕረዚደንት ኢሳይያስ ኣፈወርቂን ላዕለዎት ሰበ-ስልጣን መንግስትን ግንባርን፡ ብሃገራዊ መዛሙር ኤርትራን ሪፓብሊክ ደቡብ ሱዳንን ከምኡ’ውን ናይ ክብሪ ሰልፊ ዝተሰነየ፡ ወግዓዊ ኣቀባብላ ገይሮምሉ።
ፕረዚደንት ኢሳይያስን ፕረዚደንት ሳልቫኪርን ኣብ ሰዓታት ድሕሪ-ቐትሪ ኣብ ህንጻ ሃገር ኣብ ዝገበርዎ ርክብ፡ ኣብ ምድንፋዕ ዝምድና ኤርትራን ሪፓብሊክ ደቡብ ሱዳንን፡ ኩነታት ደቡብ ሱዳንን ተስፋታት ሰላምን፡ ከምኡ’ውን ሓባራዊ ኣገዳስነት ኣብ ዘለዎም ዞባውን ኣህጉራውን ምዕባለታት ተዘራሪቦምን ሓሳብ ንሓሳብ ተለዋዊጦምን።
ኣብ’ቲ ርክብ፡ ክልቲኦም መራሕቲ፡ ኣብ ሃገራት ዞባ ቀርኒ ኣፍሪቃ ተፈጢሩ ዘሎ ምዕባለታት፡ ንዘሎ ዕድላት ኣብ ረብሓ ህዝብታት ናይ’ቲ ዞባን መጻእቲ ወለዶታትን ንምውዓል፡ ከም መራሕቲ ጥራይ ዘይኮነ ከም ህዝብታት እውን ብሓባር ክሰርሑ፡ ንትግባረኡ ድማ እቲ ርክባት ክቕጽል ተሰማሚዖም።
ፕረዚደንት ሳልቫኪር ማያርዲት ኣብ ኤርትራ ኣብ ዝጸንሓሉ እዋን፡ ኣብ ልምዓታዊ ቦታታት ዑደት ብምግባር፡ ብመትከል ርእሰ-ምርኰሳ ኣብ ምኽዛን ማይን ትሕተ-ቅርጺ ሕርሻን፡ ከምኡ’ውን ምስሳን ሃብቲ ጥሪትን ትሕተ-ቅርጽን ዝግበር ዘሎ ወፍሪን ውጽኢቱን ክዕዘብ እዩ።
ብዘይካ’ዚ፡ ፕረዚደንት ኢሳይያስ ኣፈወርቂ፡ ትማሊ ምሸት ንክብሪ ፕረዚደንት ሳልቫኪር ማያርዲትን ምስኡ ዝመጸ ጉጅለን ናይ ድራር እንግዶት ገይሩ።
ሚኒስተር ጉዳያት ወጻኢ ኒያል ዴንግ ኒያልን ኣብ ቤት-ጽሕፈት ፕረዚደንት ሚኒስተር ማዪክ ኣዪል ዴንግን ዝርከብዎም ላዕለዎት ሰበ-ስልጣን መንግስቲ ሪፓብሊክ ደቡብ ሱዳን፡ ምስ ፕረዚደንት ሳልቫኪር ማያርዲት ሓቢሮም መጺኦም ኣለዉ።
***


text:
ናይ ኢትዮጵያዊ ህዝብታት ወያናይ ዲሞክራስያዊ ግንባር (ኢህወደግ) ኣብ መበል 11 ጉባአኡ ዶክተር ኣብይ ኣሕመድ ዓሊ ኣቦ-መንበር ኦሮሞ ዲሞክራስያዊ ፓርቲ: እንደገና ኣቦ-መንበር ናይቲ ግንባር ገይሩ መሪጹ። ኣብዚ ካብ 3 ክሳብ 5 ጥቅምቲ 2018 ኣብ ከተማ ኣዋሳ ዝተኻየደ ጉባአ ኣቶ ደመቀ መኮነን ኣቦመንበር ኣምሓራ ዲሞክራስያዊ ፓርቲ ከኣ ምክትል ኣቦ-መንበር ናይቲ ግንባር ኮይኖም ተመሪጾም። ብመሰረት ቅዋም ኢህወደግ ኣቦመንበርን ምክትሉን ዝመርጽ እቲ ካብ ኣርባዕቲአን ውድባት ብማዕረ ቁጽሪ ዝቐውም 180 ዝኣባላቱ ማእከላይ ቤት ምኽሪ እዩ። እዚ ማእከላይ ቤት ምኽሪ ኣቦመንበርን ምክትሉን ሓዊስካ ካብ ኣርባዕቲኣን ውድባት ብማዕረ ዝቐውም 36 ዝኣባላቱ ፈጻሚ ስርሕ እውን ይመዝዝ እዩ፡
እዚ ጉባአ ኢህወደግ ስረሓቱ ክዛዝም እንከሎ፣ ሸውዓተ ነጥብታት ዝሓቖፈ ደምዳሚ መግለጺ ኣውጺኡ። ብመሰረቲ መግለጺኡ፣ ዋላኳ ብዙሓት ወገናት እዚ ጉባአ ኣብ ሓያሎ ነጥብታት፣ ብፍላይ ከኣ እቲ ግንባር ክምርሓሉ ዝጸንሐ ርእዮተ-ዓለምን ኣብ ኢትዮጵያ ተዘርጊሑ ዘሎ ስርዓት ፈደራሊዝምን ለውጢ ክገብርዩ ዝብል ግምት እንተነበሮም፣ ዝኾነ ይኹን ለውጢ ኣይገበረን። ጉባአ ኢህወደግ ዝተኻየደሉ ኩነታት ኣብተን ኣባል ውድባት ኣብ ሓያሎ ዛዕባታት ፍልልያት ኣብ ዝተንጸባረቐሉ፣ ኣብ ብዙሕ ኩርነዓት እታ ሃገር ዓሌት ዝመሰረቱ ጐንጽታት ኣብ ዝሓየለሉን ኣብ መንጎ እተን ክልላዊ ምምሕዳራት ሓሓሊፉ ናይ ዶብ ምስሕሓባት ኣብ ዝረኣየሉ ዝተኻየደ ብምዃኑ፣ ብሓድነት ኣይክወጽእን እዩ ዝብል ስግኣታት ሓዲርዎም ነይሩ። እንተኾነ እቲ ጉባአ ጉዳያቱ ኣከኣኢሉን ሓድነቱ ሓልዩን ብምዝዛሙ ኣብ ብዙሓት ኢትዮጵያውያን ተስፋን ሓጐስን ኣሕዲሩ ኣሎ።


text:
Share List
Related posts:
- ዶር ኣብይ ኣሕመድ፡ ቀዳማይ ሚኒስተር ኢትዮጵያ ኮይኑ ማሕላ ኣብ ዝፈጸመሉ ኣጋጣሚ ኣብ መንጎ ኤርትራን ኢትዮጵያን ዘሎ ሽግር ብሰላም ንምፍታሕ ዘለዎ ቅሩብነት ገሊጹ።
- ኣብ ኢትዮጵያ ኣብ ስልጣን ዘሎ ሰልፊ ምሕዝነት ኢህወደግ ን ዶር ኣቢይ ኣሕመድ ኣቦ ወንበር ናይቲ ሰልፊ ክኸውን ከምዝመረጾ ማዕከናት ዜና ኢትዮጵያ ትማሊ ምሸት ገሊጸን።
- VOICE OF ASSENNA: ዶር ኣብይ ኣሕመድ ኣቦ ወንበር ኢህወደግ ኮይኑ ተመሪጹ – ቀዳማይ ሚኒስተር ኢትዮጵያ ክኸውን ትጽቢት ይግበር
- VOICE OF ASSENNA: News – Switzerland – ስዊዘርላንድ ኣብ ኤርትራ ኢምባሲ ናይ ምኽፋት ውጥና ከተደናጒዮ ወሲና
- መጻኢ ዓባይ ኢትዮጵያ ናበይ ገጹ እዩ፧
- VOICE OF ASSENNA: ቀዳማይ ሚኒስተር ኢትዮጵያ ሃይለማርያም ደሳለኝ ካብ ስልጣን ተሰናቢቱ
- VOICE OF ASSENNA: News: ዩኒሴፍ ኣብ ኤርትራ – ፓይሎታት እስራኤል – ኤርትራውያን ስደተኛታት ኣብ ስዊዝ
- VOICE OF ASSENNA: News – አዋናዊ ዜናታት – ማእከላይ ባሕሪ – እስራኤል – ኤርትራ – ሱዳን – ኢትዮጵያ
- VOICE OF ASSENNA:1500 ወተሃደራት ግብጺ ኤርትራ ከምዝኣተው ምንጭታት ካብ ኤርትራ ሓቢሮም – ሓለቓ ስታፍ ሰራዊት ሱዳን ምስ 1ይ ሚኒስተር ኢትዮጵያ ተዘራሪቡ።
- ኣብ ኤርትራ 1500 ግብጻውያን ወተሃደራት ከምዝኣተው ምንጭታት ካብ ኤርትራ ኣረጋጊጾም፡ ሓለቓ ስታፍ ሰራዊት ሱዳን ኣዲስ ኣበባ ብምኻድ ምስ ቀዳማይ ሚኒስተር ኢትዮጵያ ተዘራሪቡ።
- ስደተኛታት ኤሪትራውያን ኣብ ኢትዮጵያ ዘካየድዎ ናይ ሰላም ተበግሶ ተኾኒኑ: ዓገብ – ብጴጥሮስ ተስፋጊዮርጊስ
- Voice of Assenna: ናብ ኢትዮጵያ ክስደዳ ዝግደዳ ዘለዋ ኣዴታት ኤርትራ ይእሰራ ወይ 70 ሽሕ ንቕፋ ይኸፍላ


text:
ዓለምለኸ ትካል ስደተኛታት ካብ ወርሒ ሚያዝያ ጀሚሩ ኣብ ሰሜናዊ ኒጀር ዘካይዶ ዘሎ ናይ ህይወት አድሕን ስርሒታት ኣስታት ሓደ ሽሕ ስደተኛታት ካብ ምድረ በዳ ሰሃራ ምድሓኑ ገሊጹ።
እዞም ስደተኛታት ነቲ አሰቃቂን ሓደገኛ ጉዕዞ ምድረበዳ ናብ ሊብያ ዘካይዶ ዝነበሩ ምኳኖም’ውን እቲ ትካል ሓቢሩ’ሎ።
እቲ ትካል ነዚ ናይ ህይወት አድሕን ስርሒት ክሰፍሕ መደብ ከምዘለዎ ብምግላጽ እንተኾነ ዓወት’ዚ ተግባራዊ ዝኾነ ልዑኽን ኣብቲ ስደተኛታት ዝገጥሞም ዘሎ ሓደጋን ከምዝውሰን ብተወሳኺ ኣፍሊጡ።
ብሰንኪ ግፍሒ እቲ ምድረ በዳ ቁጽሪ ዝሞቱ ሰባት ምፍላጥ ከምዘይተኻእለ እንተኾነ ግን ብኣሽሓት ዝቑጸሩ ሞይቶም ክኾኑ ይኽእሉ እዮም ክብል እቲ ትካል ይግምት።
ወሃቢት ቃል እቲ ትካል ኦሊቭያ ሄዶን ንድምጺ ኣሜሪካ ኣብ ዝሃበቶ ቃል ካብ ካልእ ጊዜ ንላዕሊ እቶም ስደተኛታት ብዘይሕጋዊያን አስገርቲ ሰባት ክጭወዩ ተኽእሎ ምህላዎ ስለዚ ኣብ ልዑል ሓደጋ ምህላዎም ትገልጽ።
ንሳ ብምቅጻል ዘይሕጋዊያን አስገርቲ ሰባት ንስደተኛታት ጅሆ ከምዝሕዙን ኣብ ገለ እዋን ‘ውን ሕጽረት ማይ ወይ መግቢ ምስ ዘጋጥም አሰጋገርቲ ሰባት ነቶም ስደተኛታት ገዲፎም ከምዝኸዱ ትሕብር።
ነዞም ብዓለምለኸ ትካል ስደተኛታት ካብ ምድረ በዳ ሰሃራ ዝደሓኑ ስደተኛታት ናብ ሰሜናዊ ኒጀር ዝርኸብ ማእከል ከምዝተወስዱን ናብ ሃገሮም ክምለሱ ዝደልዩ’ውን እቲ ትካል ከምዝሕግዝ ገሊጸን።


text:
UNHCR፣ ብጉዳይ ምስጓግ ስደተኛታት ብዝምልከት ምስ መንግስቲ እስራኤል ይዘራረብ
Radio Erena: 09 February 2018
ላዕለዋይ ኮሚሽን ስደተኛታት ሕቡራት ሃገራት (UNHCR)፣ ብጉዳይ ምስጓግ ስደተኛታት ብዝምልከት ምስ መንግስቲ እስራኤል ይዘራረብ ከምዘሎ ማዕከን ዜና ታይምስ ኦፍ እስራኤል ኣፍሊጡ።
እቲ ኮሚሽን ኣብቲ ምስ መንግስቲ እስራኤል ዘካይዶ ዘሎ ዝርርብ፣ እስራኤል ንገለ ክፋል እቶም ስደተኛታት ሕጋዊ ኣፍልጦን ዑቕባን ክትህቦም፣ ነቶም ዝተረፉ ድማ UNHCR ናብ ካልእ ዝያዳ ውሕስነት ዘለወን ሃገራት ከሰጋገሮም ዝብል ይርከቦ።
ወኪል UNHCR ኣብ እስራኤል ሻሮን ሃረል፣ ከምዚ ዓይነት ምርድዳእ ክግበር ከምዝከኣል ብምግላጽ እቲ ዝርዝራት ገና ክስርሓሉ ከምዘድሊ ኣገንዚባ።
ንሳ፣ ብዝሒ ናይቶም እስራኤል ዑቕባ ክትህቦም ዝሕተተሎም ዘለዉ ስደተኛታት ይኹን ክጣየሱለን ተኽእሎ ዘሎ ካልኦት ሃገራት ኣይነጸረትን።
እንተኾነ ምስ መንግስቲ እስራኤል ኣብ ከምዚ ዓይነት ስምምዕ ክብጻሕ እንተተኻኢሉ፣ ነቶም ስደተኛታት ይኹን ንመንግስቲ እስራኤል ብማዕረ ሩፍታ ዝፈጥር'ዩ ክትብል ኣስሚራትሉ።
ማዕከን ዜና ታይምስ ኦፍ እስራኤል ብዛዕባ'ዚ ኣብ መንጎ ላዕለዋይ ኮሚሽን ስደተኛታት ሕቡራት ሃገራትን መንግስቲ እስራኤልን ዝካየድ ዘሎ ዝርርብ ብዝምልከት ካብ ቤት ጽሕፈት ቀዳማይ ሚኒስተር እስራኤል ተወሳኺ ሓበሬታ ንምርካብ ዘካየዶ ፈተነ ከምዘይሰለጦ ይጠቅስ።
መንግስቲ እስራኤል ኣስታት 20 ሽሕ ንዝግመቱ መብዛሕቶም ኤርትራውያን ዝኾኑ ስደተኛታት ናብ ሳልሰይቲ ሃገር ክወጹ ወይ ድማ ንዘይተወሰነ እዋን ክእሰሩ ናይ 60 መዓልታት ግዜ'ዩ ሂቡ ዘሎ።
ስደተኛታት፣ ተጣበቕቲ ሰብኣዊ መሰላትን ካልኦት ግዱሳትን ከኣ፣ ንውሳኔ መንግስቲ እስራኤል ብምቅዋም፣ ኣብ ኣፍደገ ኤምባሲ ናይታ ንዝስጎጉ ስደተኛታት ክትቅበል'ያ እትብሃል ዘላ ርዋንዳ ብምትእኽኻብ ሰለማዊ ሰልፍታት ኣብ ምክያድ ይርከቡ።
=======================


text:
ኣብ ሽወደን ጋሻ ንዝዀንካ፡ ብቴሌፎን ንዝግበር መሸጣታት ተጠንቀቐሉ
ቴሌፎን ምስ ትህልወካ፤ ኣቝሑትን ኣገልግሎትን ክሸጡ ካብ ዝደልዩ ኩባንያታት፤ ክድወለልካ ይኽእል እዩ። እዚ ድማ መሸጣ ብቴሌፎን (telefonförsäljning) ተባሂሉ ይጽዋዕ።
ብቴሌፎን ንዝግበረልካ ናይ መሸጣ ዕድመ፤ ናይቲ እትዕድጎ ነገር ምሉእ ብምሉእ ርግጸኛ ክሳብ ዘይኰንካ፤ ብፍጹም ኣብ ስምምዕ ኣይትእቶ።
ካብ ሓደ ናይ ቴሌፎን ሸያጣይ ንዝቐረበልካ ናይ መሸጣ ዕድመ እንተ ተቐቢልካዮ፤ በቲ ዝኣተኻዮ ናይ ዕድጊ ውዕል ቅዩድ ኢኻ። ስለዚ እምበኣር፤ ሓደ ብቴሌፎን ሸያጣይ እንተደኣ ደዊሉልካ፤ ክትጥንቀቕ ይግብኣካ። ኵሉ ሳዕ ነቲ ዝተደወለልካ፤ “የቐንየለይ፡ ኣይደልን’የ” ክትብል ነጻ ሰብ ኢኻ።
ሓደ ሸያጣይ ውን ኣብ ኣፍ ደገ ናይ ሓደ ዱንኳን ወይ ኣብ ጐደና ረኺቡ ከዘራርበካ ይኽእል’ዩ። ነዚ ውን ልክዕ ከምቲ ንናይ መሸጣ ቴሌፎን ዝተዋህበካ ምኽሪ ተጠቐም፤ “የቐንየለይ፡ ኣይደልን’የ” ኢልካ መገድኻ ቀጽል።
Tigrinyan letters may not be displayed properly on your iOS device.
- ምንጪታት
- ዝተመርመረ 13 መስከረም 2016


text:
ታሪኽ ህይወትን ቃልስን ጀማሪ ሰውራ ኤርትራ ሓርበኛ ሓምድ እድሪስ ዓዋተ – ካብ 1915 ክሳብ 1962 ዘዘንቱ፡ ብተጋዳላይ ሃይለስላሴ ወልዱ ዝተዳለወ መጽሓፍ፡ ብኣጋጣሚ ዝኽሪ መበል 57 ዓመት ምጅማር ብረታዊ ተጋድሎ ህዝቢ ኤርትራ፡ ብ1 መስከረም ኣብ ቀጽሪ ኤክስፖ ኣብ ዝተኻየደ ስነ-ስርዓት ተመሪቑ።
ነዚ ልዕሊ 500 ገጻት ዝሓዘን፡ ንሓርበኛ ሓምድ እድሪስ ዓዋተ ከም ሰብን ከም ተጋዳላይን ዝገልጽን ሓቀኛ ፍጻመታት ዝሓቘፈ መጽሓፍ ንምድላው፡ ልዕሊ 35 ዓመታት ከምዝወሰደ ኣብ’ቲ ኣጋጣሚ ተገሊጹ።
ደራስን ናይ ታሪኽ ተመራማራን ኣቶ ኣለምሰገድ ተስፋይ፡ ደራሲ ሓበሬታ ንምእካብ ንዝሓለፎ ከቢድ ጻዕሪ ድሕሪ ምጥቃስ፡ ኣብ ሃገርና ብዛዕባ ታሪኽ ህይወት ውልቀ-ሰባት ዝሓዘ ናይ ፈለማ ስራሕ ምዃኑ – ኣብ መጻኢ ውልቀታሪኽ ናይ ሰባት ክጽሕፉ ንዝደልዩ ባይታ ኣንጺፉ ከምዘሎ ገሊጹ።
ገምጋም መጽሓፍ ዘቕረበ ካብ ምርምርን ስነዳን ህግደፍ መንእሰይ ሰላሓዲን ዓሊ ብወገኑ፡ እቲ መጽሓፍ፡ ታሪኽ ህይወት ሓርበኛ ሓምድ እድሪስ ዓዋተ፡ ኣብ 12 ምዕራፋ – ካብ ስድራቤታዊ ድሕረባይታኡ፡ ክሳብ ኣብ ዕስክራና ጣልያን ዘሕለፎ ግዜን ዘጥረዮ ወተሃደራዊ ተመኩሮን፡ ግዜ ሽፍትነትን ዝሰዓበ ኩነታትን ብምዝንታው፡ ንኣጀማምራ ብረታዊ ቃልሲ ህዝቢ ኤርትራ ብመሳጢ ኣገባብ ከምዘዘንቱ ኣብሪሁ።
ኣብ መወዳእታ ኣዳላዊ መጽሓፍ ተጋዳላይ ሃይለስላሴ ወልዱ፡ ከይተሓለለ መብጽዓኡ ብምፍጻሙ ዝተሰመዖ ሓጐስ ድሕሪ ምግላጽ፡ ንስድራ-ቤት ሓርበኛ ሓምድ እድሪስ ዓዋተ፡ ቅዳሕ ናይ’ቲ መጽሓፍ ህያብ ኣበርኪቱ።


text:
ሓድሽ ሕንፃ ቤተ ክርስቲያን ቅድስት ማርያም ቤተ ክርስቲያን ኣንጎላ ብኽብ ዝበለ ሥነ ሥርዓት ተመሪቑ!
ብዓይነቱን ሥፍሓቱን ጽባቐኡን ብዘደንቕ ግርማ ኣብ ሀገረ ኣንጎላ ዝተሓንፀ ቤተ ክርስቲያን ብኽብ ዝበለ ሥነ ሥርዓት ተመሪቑ።
ኣብዚ ሥነ ሥርዓት ምረቓ ልኡካን ቅዱስ ሲኖዶስ ዝኾኑ ብፁዓን ኣቦታት ብፁዕ ኣቡነ ሉቃስ ዋና ጸሓፊ ቅዱስ ሲኖዶስን ብፁዕ ኣቡነ ጴጥሮስ ጳጳስ ሃገረ ስብከት ማእከል ካብ ኤርትራ ብምኻድ መሪቖም።
ብፁዓን ኣቦታት ካብ ኣሥመራ ተበጊሶም ብዱባይን ደቡብ ኣፍሪቃን ኣቢሎም ዓርቢ 17 ግንቦት 2010 ዓ.ም. (25/05/2018 ዓ.ም.ፈ.) ሰዓት 1፡00 ድ.ቀ ኣብ ከተማ ልዋንዳ ምስ በጽሑ ውሉደ ክህነትን ምእመናንን ምእመናትን ማኅበረ ኮም ኤርትራውያንን ብክብ ዝበለ ሥነ ሥርዓት ተቐቢሎሞም።
ቀዳም ብ18 ግንቦት 2010 ዓ.ም. (26/05/2018 ዓ.ም.ፈ.) ብብፁዓን ጳጳሳት ሥርዓተ ተቀብኦ ናይዚ ሓድሽ ሕንፃ ቤተ ክርስቲያን ኽግበር ከሎ፡ ብሊቃውንት መዘምራንን ውሉደ ክህነትን ድማ ዋዜማ ስብሐተ እግዚአብሔር በጺሑ።
ናብ ሰንበት ዘውግሕ ለይቲ ስብሐተ ማኅሌትን ጸሎተ ሰዓታትን ክበጽሕ ምስ ኃደረ ብብፁዓን ኣቦታት ዝተመርሐ ጸሎተ ቅዳሴ ተሠሪዑ። ኣብ ዝተሠርዐ ቅዱስ ቍርባን ብብዝኂ ሕፃናትን መንእሰያትን ብምቕባሎም ካልኦት ኣሰሮም ኽስዕቡ ከምዝግባእ ብፁዓን ኣቦታት ቃለ ምዕዳን ሂቦም።
ብድኅሪ ጸሎተ ቅዳሴ፡ በቶም ኣብቲ ሰፊሕን ውቁብን ቤተ ክርስቲያን ካብ ጻት ንጻት መሊኦም ዝነበሩ ሕዝበ ክርስቲያን ብዕልልታን ጣቕዒትን ተሰንዩ፡ ታቦት ሠለስተ ጊዜ ዘይሩ።
ታቦት ኣብ ዓውደ ምሕረት ምስ ቆመ፡ ያሬዳዊ ዝማሬ ክቐርብ ከሎ ብፁዕ ኣቡነ ሉቃስ ነቲ ዕለት ዝምልከት ትምህርትን ቃለ ምዕዳንን ሂቦም። ኣብ መወዳእታ ኣብ ዘመኃላለፍዎ መልእኽቲ ድማ “ ኣብዚ ናይ ስደት ሃገር ነዚ ዝመስል ብስፍሓቱን ጽባቐኡን ቤተ ክርስቲያን ክሓንፁ ምኽኣሎም ኣብ እግዚአብሔር ዘለዎም ጽኑዕ እምነቱን ዓሚቕ ፍቕርን ዝገልጽ እዩ እሞ ሓድሕዳዊ ፍቕርን ምክብብራን ምስምምማዕን ክነግሥ ንልዑል እግዚአብሔር ብሓባር ኽንጽሊ ይግባእ። ኣብዚ ዕዮ’ዚ ዝተሳተፉ ኵሎም በረከተ ሥጋ ወነፍስ ይሃብኩም፡ ቅድስት ቤተ ክርስቲያን’ውን ተመስግነኩም” ድኅሪ ምባል ቃለ ቡራኬ ሂቦም።
ብጸሎተ ምህላ ናይ ሓባር ጸሎት ምስ በጽሐ ብምዕሩግ ሥነ ሥርዓት ፍጻሜ ናይቲ በዓል ኮነ።
እዚ ኣብ ሀገረ ኣንጎላ ዝተሓንፀ ቤተ ክርስቲያን ብዓይነቱን ሥፍሓቱን ጽባቐኡን ኣብ ወፃኢ ሃገር ካብ ዝተሓንፁ ኣብያተ ክርስቲያን ካብቶም ቀዳሞት ዝሥራዕ ኮይኑ ንምሕናፁ ልዕሊ 1.5 ሚልዮን ዶላር ገንዘብ ወፃኢ ተገይርሉ።


text:
ብመሰረት ጸብጻብ ሕ/ሃ ኣብ ታሕሳስ 2013 ዓ.ም.ፈ ኩናት ሓድ-ሕድ ኣብታ ሃገር ድሕሪ ምብርዑ 2.3 ሚሊዮን ዝኾኑ ደቡብ ሱዳናዊያን ቤት ንብረቶም ገዲፎም ክስደዱ ምግዳዶም ይገልጽ። እቲ ጸብጻብ ብተወሳኺ ሰለስተ ርብዒ ካብኦም ናብ ጎረባብቲ ሃገራት ምስዳዶም ይገልጽ።
ግጭትን ጎነጽ ቀንዲ ምክንያት’ቲ ስደት እንተኾነ እኳ ኣብ ቀረባ እዋን ድማ ካልእ ተወሳኺ ምክንያት ምፍጣሩ ዝገለጸ ትካል ስደተኛታት ሕ/ሃ እዚ ድማ ኣብታ ሃገር ዘጋጠመ ሕጽረት መግቢ ምዃኑ’ውን ብተወሳኺ የረድእ። እቲ ሕጽረት መግቢ ብሰንኪ ቀጻሊ ግጭትን በብግዚኡ ዘንቆልቁል ናይ ቁጠባ ኩነታት ምኳኑ ብምሕባር እዚ ድማ ነቲ ናብ ጎረቤት ሱዳን ዝስደዱ ሰባት ቁጽሪ ክውስኽ ምክንያት ከምዝኾነ’ውን ይገልጽ።
ወሃቢ ቃል ትካል ስደተኛታት ኣብ ሕ/ሃ ኣንድያ ኤድዋርድስ እቲ ኩነታት ብፍላይ ኣብ ክፍለ-ግዝኣታት ሰሜናዊ ምዕራብ፡ ሰሜናዊ ባህር ኢል ጋዛዊን ዋራፕ ዝኸፍአ ምኳኑ ይገልጹ። ንሶም ብተወሳኺ ኣብ ዝሓለፉ ክልተ ኣዋርሕ ጥራይ ኣስታት 38,000 ሰባት ካብ ምብራቕን ደቡብን ዳርፉር ናብ ሱዳን ምስዳዶም ይገልጹ።
ኩነታት እቶም ሱዳን ዝበጽሑ ሰባት’ውን ምስቲ ዝወስድዎ ሓደገኛ መንገዲ ዝኸፍአ ምኳኑ ዝገለጹ ወሃቢ ቃል ትካል ስደተኛታት እቲ ዋሕዚ ስደተኛታት ደቡብ ሱዳን ምስ ዘንቆልቁል ዘሎ ኩነታት መግቢ ኣብታ ሃገር ክገድድ ከምዝኽእል ይገልጹ።
ምሉእ ትሕዝቶ ኣብዚ ምስማዕ ይኽኣል።


text:
ደጊም ደሃይ ሰላምን ወረ ሰላምን ኣብ ኢትዮጵያን ኤርትራን ይቃላሕ ኣሎ። ብዘይካ`ቶም ናይ ኲናት መሳርሒ እናሰርሑ ዝሸጡን እቶም ካብ ዕግርግር ዝርብሑን እንተዘይኮይኑ እቶም ካለኦት ኩሎም ወይ ዳርጋ ኩሎም ህዝብታት ብሰላም ስለ ዝርብሑ ሰላም ዝጸልእ የለን ክበሃል ይከኣል። ህዝቢ ኤርትራን ኢትዮጵያን ከኣ ካብ ሱሳታት ጀሚርካ ክሳብ ሕጂ ኣብ ሕድሕዶም ዝተካየደ ንልዕሊ ፍርቂ ዘመን ዝወደአ ኲናት፡ ካብቲ ክኸፍልዎ ዝግባእ ንላዕሊ ስለ ዝኸፈሉ እሞ ናይ ኲናት ሳዕቤን ኣጸቢቖም ስለ ዝፈልጡ፡ ብኡ ደረጃ ንሰላም ኣዝዮም ዝናፍቑ ኣህዛብ ምዃኖም ዘጠራጥር የብሉን። እዚ ኣብ ዝሓለፈ ውሑዳት ሰሙናት ኣብ ኢትዮጵያን ኣብ ኤርትራን ዝተራእየ ባህታን ፈገግታን ካብኡ ሓሊፉ እውን ሳዕሲዒትን ዳንኬራን መግለጺ ናይቲ ኣብ ውሽጡ ተደጒሉ ዝጸንሐ ባህጊ ሰላምን ምሕዝነትን እዩ። እሞ ድሕሪ እዚ ኩሉ ጸገምን ሕድሕድ ምፍልላይን ንኽልቲኡ ኣህዛብ እንተወሓደ ደሃይ ሰላም ስለ ዝረኸብና ዮሃና እንቋዕ እዚ ኣርኣየና ክንብል ንደሊ።
ኣብ ዶብ ሱዳንን ጅቡቲን የመንን ኢትዮጵያን ዝፈሰሰ ደም ሕጂ ብህግደፍ እንተተረሰዐ፡ ኣብ ልብታት እቲ ኩሉ ዝኸፈሉ ውጹዓት ኣህዛብ ግን ዘለኣለማዊ ሓወልቲ ስዉኣት ኮይኑ ክነብር እዩ። እዚ ሕጂ ደስ ኢሉና እንሪኦን ንካፈሎን ዘለና ናይ ኣንቋዕ ሓጎሰና ዜማታት ቀጻልነት ክህልዎ ናይ ኩሉ ደላይ ፍትሒ ድሌትን ዕማምን ክኸውን ዝግባእ እዩ። ይኹን እምበር ውሽጥኻ ሰላም ዘይዓሰሎ ንኻለኦት ከተካፍሎ ትክእል ሰላም የለን። ናውቲ ከብድኻ ብሕማም እናማሰነ ገጽካ ክበርህ ኣይክእልን እዩ። እንተኺኢሉውን ንይምሰል ጥራሕ`ዩ። ምስ ኣሕዋትና ኢትዮጵያውያን ሰላም ክንብል ከለና ከኣ ብዓንተብኡውን ባእስና ስለ ዘይተዋሕጠልና እዩ። ናብ ባእሲ ዘብጽሕ ፍትሓዊ ሕቶ ኔሩና ኣንተዝኸውን ክሳብ ሕጂ መንእሰይና ክስደድ`ሲ ይትረፍ ካብ ስደት ተመሊሱ እውን ኲናት ምቐጸለ። ድሕሪ ነጻነት ግን እንተኸፍአ ዘቋዩቅ እምበር ዘቃትል ኣይነበረናን። እዚ ኩሉ ሓሊፉ ንኹሉ ብዝገረሞ ቅልጣፈ ዕርቅን ሰላምን ይነፍስ ኣሎ። ክንደይ እኳ ግርም። እንተኾነ ዶ`ምበር ንሶም እዞም ኣብ መድረኽ (stage) ወጺኦም ዝተሓቛቖፉ እዮም ዋናታቱ? ካለኦት ዋናታት እንተልዮሞ ድማ እዛ ዕርቂ ውድእ ኣቢሎም ነዚ ናትና (ኢሰያስ) ዋላ ኣብቲ ዝጸበቐ ደሴት ከይዱ ብሰላም ክነብር እንተዝወስዱልና መን ምሃበና? ካብኡ ተረፈ ኣበይ ደኣ ተዓቢጡ ኔሩ እዚ ኩሉ ሕድሕድ ውዳሰታት ኢልካ እንተሓቲትካ ግን በብወገኖም እቲ ሓደ ነቲ ካልእ ዝኸስስ ወይውን ንሳልሳይ ኣካል ኣሕሊፎም ክህቡ እምበር ሓላፍነት ወሲዶም ንህዝቢ ክኽሕስ ዝኽእል ይቕሬታ ክህቡ ኢልካ ዝሕሰብ ኣይኮነን። ካሕሳና ዝመጽእ ናይ ሓቢርካን ተፋቒርካን ናብራ እዩሞ ካብዞም ውዒሎም ሓዲሮም ዝሓልፉ ክልተ መንግስታት ንላዕሊ ድሌት ናይቲ ኩሉ ኣደራዕ ዝረከበ ክልቲኡ ህዝብታት ስለ ዝኾነ ንድሕሪት ከይምለስ ውሕስ ክኾኑ ዝኽእሉ ህዝብታት ክልቲኡ ሃገራት ጥራሕዮም።
ዘላቒ ሰላም
ሰላም እሞ እቲ ዘላቒ ሰላም ካብ ውሽጥኻ እዩ ዝነቅል። እቲ ክትመስል ኢልካ ወይ ብገለ ኩነታት ተገዲድካ ትኣትዎ ሰላም ዘላቕነት የብሉን። ጽቡቕ ቃላት ስለ ዝተደርደረ እውን ዘላቂ ሰላም ከምጽእ ዝኽእል ኣይኮነን። ከመይሲ፡ “ዶብ ናብ ትርጉም ዘይብሉ ደረጃ ከነውርዶ ኢና” ዝብል ኣዘራርባ ቅድሚ ዕስራን ሓሙሽተን ዓመታት ካብ ፕረሲዳንት ኢሰያስ ኣፈወርቂ ኣብ ጽንብል ሃገራዊ ነጻነት ኤርትራ እውን ሰሚዕናዮ ኢና። እቲ ሽዑ ነጎድጓድ ጣቕዒት ዝረኸበ መደረ ግን ቀለሙ ከይነቐጸ እቲ ትርጉም ናብ ዘይብሉ ደረጃ ከነብጽሖ ኢና ዝተባህለ ዶብ ደማዊ ትርጉም ክህልዎ ተጌሩ እዩ። ጠንቁ ከኣ ባዕሉ እቲ ጻሕታሪ ኲናት ዝኾነ ኢሰያስ ኣፈወርቂ እዩ።
ክሰርቀኒ ዝረኣኽዎስ ክመልሰለይ ነይኣምኖ ዝበሃል ምስላ ኣቦታት ኣሎ። ኢሰያስ ኣፈወርቂ ናይዚ ኩሉ ኣብ ህዝብና ዝወረደ ኣበሳ ቀንዲ ተሓታቲ ኣናሃለወ ሕጂ ከም ደላይን ናፋቒ ሰላምን ኮይኑ ክቐርብ ከሎ ንገርሀኛታት ከደናግር ይኽእል ይኸውን። እቲ ሓቂ ግን እቲ ኣብ ኣብ ዕለት 8/7/18 ንዶ/ኣቢይ ኣሕመድ ኣብ ቤተ መንግስቲ ኤርትራ ኣብ ዝገበረሉ እንግዶት ዝገበሮ ሓጺር መደረ እዩ። ፕረሲዳንት ኢሰያስ ከምዚ ይብል- “ህዝቢ ኤርትራ ኣብ ልቡ ዝጸንሐ ናይ ብሓቂ ድሌቱን ስምዒቱን ብፍኑው መንገዲ ክገልጽ ምኽኣሉ መሰሉ ረኺቡ። መሰሉ ስለ ዝረኸበ እንቋዕ ሓጎሰካ እብሎ” እዩ ዝበለ። ህዝቢ ኤርትራ ስምዒቱ ንከይገልጽ ክሳብ ክንደይ ተሓሪሙ ከምዝነበረ ምእማኑ ዓቢ ነገር እዩ። ህዝብና ስምዒቱ ንከይገልጽ ኢሰያስ ባዕሉ ከልኪሉ ስለ ዝነበረ ይቕሬታ ክሓትት እዩ ምባል ግን ዝሕሰብ ኣይኮነን።
እሞ እቲ ዘላቒ ሰላም ደኣ ብኸመይ እዩ ዝረጋገጽ እንተኢልና ክልተ መራሕቲ ኢድ ስለ ዝተጨባበጡ ጥራሕ ዝረጋገጽ ኣይኮነን። ኣብ ዶባት ናይ ክልቲኡ ሃገራት መራሕቲ ክልቲኡ ሃገራት ብዝፈጠርዎ ምስሕሓብ ንዕስራ ዓመታት ተፈላልዩ ጸኒሑ እዩ። ኣደዳ ኲናትን ሳዕቤናቱን ከኣ ብቐንዱ እቶም ኣብ ዶብ ናይ ክልቲኡ ሃገራት ዘለዉ ህዝብታትና እዮም። ሕጂ መዝሙር ሰላም ኣብ ዝዝመረሉ እዋን ድማ ገና ሻቕሎቶም ዘይተመለሰሎም ኣህዛብ ንሳቶም እቶም ኣብ ዶብ ዘለዉ ህዝብታትና እዮም። እቲ ካብቲ ናይ ኲናት ከባቢ ርሒቑ ዘሎ ህዝብታትና ብሓጎስ ክስዕስዕ ከሎ እቶም ኣብ ዶብ ዘለዉ ህዝብታትና ግን ኤርትራውያን እናሃለና ከመይ ናብ ኢትዮጵያ ንኸይድ? ኢትዮጵያውያን እናሃለና ከመይ ናብ ኤርትራ ንኸይድ? ዝብል ስግኣቶምን ዘይቅሳነቶምን ገና ዘይተፈትሐ ጉዳይ እዩ። ገለ ኣካላት ነዚ ከቢድ ጉዳይ ከነኣእሱ ከለዉ “ገለ ቁርጽራጽ ቦታታት ናብዝን ናብትን ዝኸደ ኣሎ” ክብሉ ይስምዑ እዮም። ይኹን እምበር ህዝብታት ናይ ክልቲኡ ሃገራት ብፍላይ ድማ እቲ ኣብ ከባቢ ዶብ ዘሎ ሕብረተሰብ መነባብሮኡ ምስ መሬት ዝተኣሳሰረ እዩ። ገባር ካብ መሬቱ ምፍንቓል ማለት ከኣ ዓሳ ካብ ባሕሪ ኣውጺእካ ከም ምድርባይ ክቑጸር ይከኣል እዩ። ልዕሊ ኩሉ ግን ድሌትን ስምዒትን መንነትን እቲ ኣብ ልዕሊ መሬት ዘሎ ህዝብታት ናይ ክልቲኡ ሃገራት ኣብ ግምት ዘእተወ ፍታሕ እንተዘይተፈጢሩ እቲ ሰላም ብተጽዕኖ ዝመጽእ ጸጸኒሑ ከኣ ውልዕ ጥፍእ ዝብል ህውከት ዝፈጥር ክኸውን ይኽእል እዩ። ንሕና ግን ዝሓለፈ ህውከት ይኣክለና። ደጊም ዓቕምታትና ደሚርና ንቕድሚት ንምርሸሉ ህዝቢ ማእከል ዝገበረ ፍታሕ ይገበረልና በሃልቲ ኢና።
ጽልእን ቅርሕንትን ሒዝካ ንደመር!
ኣብ መንጎ ኤርትራን ኢትዮጵያን ሰላም ክሰፍን እንተኮይኑ ነቲ ሓደ እናጸረፍካ ነቲ ካልእ እናሓቆፍካ ኣይመጽእን። ንህግደፍ ዝጸላኣና እንተጸላእና ኣብዚ ዘለናዮ እዋን ንህግደፍ ኣግሊልካ ዝግበር ሰላም የለን። ሕማቕ ኣጋጣሚ ኮይኑ ሕጂ በትሪ ስልጣን ሒዙ ዘሎ ንሱ ስለ ዝኾነ ንዕኡ ሰጊርካ ዝመጽእ ዕርቂ የለን። ወይ ምስኡ`ዩ ወይ ኣብ ልዕሊ መቓብሩ እዩ!! ኣብ ኢትዮጵያ እውን እንተኾነ ኣካል ኣምሳል ጥራሕ ዘይኮነስ ዓንዲ ሕቖ ናይቲ ኣብ ስልጣን ዘሎ ኢህወደግ - ህወሓት ስለ ዝኾነ (ወይ ኮይኑ ስለ ዝጸንሐ) ንህወሓት እናኣናሸኻ ወይ ካብ ጸወታ ወጻኢ ጌርካ ክመጽእ ዝኽእል ሰላም የለን። ህወሓት ጌጋታት ዘይብሉ ብጹእ ውድብ ኣይኮነን። እንተኾነ ግን ንሱ “ተጋጊና /ተጣላቒና/ ጸኒሕና” ኢሉ ኣብ ቅድሚ ህዝቡ ንስሓ ይኣቱ ኣሎ። ምስ ህዝቡ መሊኡ ምስ ተዓረቐ ድማ ዕዮ ገዝኡ ወዲኡ ምስ ህዝቢ ኤርትራ ዝጸንሐ ጸገም ክፈትሕ ግዜ ዝወስደሉ ኣይኮነን። ኣብ ሃገርና ኤርትራ ግን “ተጠላቒና ጸኒሕና” እንተኢልካ ዕጫኻ - ዕጫ ክቡር ተቃላሳይ ሃይለ ድሩዕ እዩ ዝኸውን። ኢሰያስ ግን ከይተጠላቐየ ዝጸንሐ ብጹእ መራሒ ክመስል “ሳላ ዘይሕለል ትዕግስትናን ጽንዓትናን እዚ ሰላም ረኺብናዮ” እናበለ ይዝምር ኣሎ። ኢሰያስ ዕዮ ገዝኡ ክገብር ጸኒሑ እንተኾይኑ ንህዝቢ ኤርትራ እቲ ዝነበሮ ክስእንን ዘይነበሮ ከይረክብን ኮይኑ ኣብ ድኽነትን ዓጸቦን ማዕረ ክንከውን ስለ ዝገበረ ጥራሕዩ።
ሕጂውን ይቕረ ይፍታሕ ተባሂሉ መገዲ ፍቕርን ስኒትን ክጅመር እንተኮይኑ ብቐዳምነት ምስቲ ብቐጥታ እንዛመዶ ህዝቢ ትግራይን ውድቡ ህወሓትን እምበር ኣብ ትግራይ ናይ ጽልእን ቅርሕንትን ደሴት ፈጢርካ ንዕኡ ዘሊልካ ዝፍጠር ፍቕርን ምድማርን ዘላቕነት የብሉን። ህዝቢ ትግራይ ምስ መሪሕ ውድቡ ህወሓት ኣብ ሳሕል ጸረ ናይ ሓባር ጸላኢና ደርጊ ተዋጊኡ ደሙ ኣፍሲሱ ምሳና ምስ ኤርትራውያን ኣብ ሓደ ጉድጓድ ዝተቐብረ ንሱዩ። ህዝቢ ኤርትራ ምስ ውድቡ ህዝባዊ ግንባር ክሳብ ኣዲስ ኣበባ ከይዱ ጸረ ናይ ሓባር ጸላኢና ደሙ ዘፍሰሰ ምስ ወያነ ኣብ ሓደ ጉድጓድ ዝተቐብረን ናይ ትማሊ ታሪኽ እዩ። እዚ ኣብ ናይ ትማሊ ናይ ምድማር መዓልቲ ሓጺር መደረ ኢሰያስ “ዶ/ ኣቢይ ዝወሰዶ ሕርያ ቀሊል ሕርያ ኣይኮነን” ምባሉ፡ ዶ/ ኣቢይ ካብ ንወያነ - ንህግደፍ ሓርዩ ማለቱ እንተኮይኑ ሰራም ናይ ምክፍፋል ዘረባ`ዩ። ዶ/ ኣቢይ እውን ንደመር እናበለ ኣብ ናይ ኣውዲቕካ ምሕላፍ ጸወታ ህግደፍ እንተዘይኣተወ ይሓይሽ። ዝበደሉ ኣባላት መሪሕነት ህወሓት እንተልዮም ምስቲ ዝበዝሕ ህዝቢ ኢትዮጵያ ከየባኣስካ ከይወዓሉ ከይሓደሩ ኣብ ሕጊ ክቐርቡ እዩ ዝግባእ። እዚ ግን ዕዮ ገዝኦም`ዩ - ናብ ዕዮ ገዛና ክንምለስ።
ቀጻሊ ተራ ሙሉእ ህዝቢ ኤርትራ እንታይ ይኹን?
ከምቲ ዝተገልጸ ዉሕስ ፍቕርን ስኒትን እቲ ህዝቢ ጥራሕዩ። መንግስታትና እንተደልዮም ከፋቕሩና እንተዘይደልዮም ከባእሱና፡ እንተፈትዮም ኣብ ጎደናታት ከሳዕስዑና ኣንተጸሊኦም ኣብ ድፋዕ ከንብሩና፡ እሞ ብዘይተሓታትነት ኩሉሳዕ ሰዓርቲ ኮይኖም ክወጹ ከነፍቅድ ኣይግባእን። ከምቲ ንፍቕርን ንሰላምን ኣብ ኣደባባይ ወጺእና ዝገለጽናዮ ነቲ ክሳብ ሕጂ ኣንቃዕሪርና ንሪኦን ብሃንቀውታ ንጽበዮን ናይ ሰብኣውን ደሞክራሲያውን ጠለባትና ኣውን ከምኡ ኣብ ኣደባባይ ወጺእና ክንሓተሉ ዝግባእ እዩ። ዓለም ዘደነቐ ጅግንነት ዝሰርሐ ህዝቢ ኤርትራ ነቶም ናብዚ ወሪዱዎ ዘሎ ድሕረትን ድኽነትን ዘብጽሕዎ ሓለፍቲ ህግደፍ ክውድስ ኣየጸብቐሉን እዩ። ጅግና ህዝቢ ኤርትራ ኣብ ጎደና ወጺኡ ከጣቕዕ ጥራሕ ዘይኮነስ ከም ወትሩ እምቢ ንዓመጽ እወ ንፍትሒ ኢሉ ክጭድር ይግባእ። ደጊም ምስ ኢትዮጵያ ዘሰሓሕብ ዝነበረ ጉዳይ ዶብ ተሰጊሩ ኣብ ነፈርቲ ምብራርን ምስ ስድራቤትካ ኣብ ጎደናታት ኣስመራን ኣዲስ ኣበባን ሸናዕ ምባል ካብ ተጀመረ እቶም ንልዕሊ ዓሰርተ ዓመታት ብረት ተሓንጊጦም ኣብ ጎዳጉዲ ሰፊሮም ዘለዉን፡ ጊሎት ጀነራላት ኮይኖም ዘለዉን ናብ ገዝኦም ይመለሱ፡ ሓዳሮም ይግበሩ፡ ንዝኣረጉ ወለዶም ይጠውሩ፡ ናብ ዝደለይዎ ዓውደ ስራሓት ተዋፊሮም ብሰላም ወፊሮም ይእተዉ ዝብል ጠለባት ሕጂ ክጅመር ይግባእ። እዚ ጥራሕ ኣይኮነን ዝተኣስሩ ደቅና ይፈትሑ ዝተሰደዱ ይመለሱ ክብል ኣውን ይግባእ። ዶ/ ኣቢይ ከየስተውዓለሉ ሓሊፉ ዘይንብሎ ሓቂ እንተሎ ኣብ ኣስመራ ከምቲ ኣብ ኣዲስ ኣበባን ኣብ ካልእ ከተማታትን ዝሪኦ ዝነበረ ሓዊ-ሓዊ ዝጨኑ መንእሰይ ዘይኮነስ ኣንስቲ ዝበዝሖኦ፡ ካብቶም ሚኒስተራት ኤርትራ ጀሚርካ ኣብ ጎደናታት ዝነበሩ ድማ ብዕድመ ዝደፍኡ ሽማግለታት ወይ ገና ሳዋ ናይ ምውፋር ዕድመ ዘይኣኸሉ ህጻውንቲ ምንባሮም እዩ። ሓዊ ሓዊ ዝጨኑ መንእሰይ ኤርትራዊ ግን ፈቐዶ ድፋዓት ድከቱ ይሰቲ ኣሎ። እቲ ይኣኽለኒ ዝበለ ድማ ኣብ ትግራይን ኣብ ዓፋርን ከምኡውን ኣብ ሱዳንን መደበር ስደተኛታት እዩ ዘሎ። እቲ ኣርሒቑ ዝተሰደደ ኣሞ ክንደይ ኢልካ ክቑጸር። እዚ ኩሉ ስደተኛ ከይተመልሰ ድማ ኤርትራና ናይቶም መተካእታ መራሕቲ ከየጥረዩ ዝሓልፉ ዘለዉ ሽማግለታት ህግደፍ ኮይና ጥራሕ እያ ትተርፍ።
ዝኾነ ኮይኑ እቲ ቀዳማይ ጽልግልግ ተጋሊሁ ናብ ምዕቡል ቃልሲ ክንሰጋገረሉ ንኽእል ዕድላት ይመጽእ ኣሎ። ቃልሲ ካብቲ ወድዓዊ ኩነታት ናይቲ ህዝቢ ስለ ዝነቅል እዚ ዝቀላቀል ዘሎ ሰላም እንተቐጺሉ ንህዝብናን ንደንበ ተቓውሞን ዓቢ ደራኺ ኩነታት ምዃኑ ምዝንጋዕ ኣይግባእን። ብመንገዲ ሰላም ኣቢሉ ህዝብና ማሕበራውን ቁጠባውን ዓቕምታቱ ክብ ክብል ከምዝኽእል ትጽቢት ንገብረሉ ኢና። ማሕበረ-ቁጠባውን ፖለቲካውን ጠለባት ናይ ዝኾነ ህዝቢ ድማ ደረት የብሉን። እኳ ደኣስ ካብታ ናይ መጀመርታ ማሕለኻ ናይ ድኽነት እንተወጺእካ (ተጽልለሉ ገዛ እንተረኺብካ፡ ከይተሸገርካ ዕለታዊ ምግብኻ ትረኽበሉ ኩነታት እንተፈጢርካ) ድሕሪኡ ዘሎ ጠለባት ቅልጡፍን ዓበይትን እዩ ዝኸውን። መዓልቲ መዓልቲ ንቑጽ ባኒ ክትረክብ ኣብ መስርዕ ተሕልፎ እንተኮንካ ግን ኲንኡ ዘሎ ሰብኣውን ደሞክራሲያውን ጠለባት ናይ እዋኑ ኣጀንዳኻ ክኸውን የጸግመካ እዩ። ሓንሳብ እንተተበጊስካ ጥራሕ`ዩ - ዘለኒ የብለይን - ዝኸስሮ የብለይን - ኢልካ ሕራነ ትፈጥር።
ስለዚ ናይ ግዜ ሕቶ ጥራሕ እዩምበር ህዝቢ ኤርትራ እዛ ቀዳመይቲ ናይ ሰላም ግድል ምስ ፈትሐ ናብ ልዕሊኡ ዘሎ ሰብኣውን ደሞክራሲያውን ሕቶታት ክሰጋገር ከምዝኽእል ዘጠራጥር ኣይኮነን። ግን ዝኣልዮ ይደሊ ዝመርሖ ይደሊ ኲኖ ተራ ናይ ስልጣን ምቅይያር ዝረአ ህዝባውን ደሞክራሲያውን መስመራት ዝዓጠቐ ሓይሊ ከለሊ ወይ ክፈጥር ንጽባሕ ዘይበሃሎ ሕጹጽ ዕማም ጌርካ ክውሰድ ይግባእ።
ተራ ደንበ ተቓውሞ
ንመንግስቲ ኤርትራ ዝቃወሙ ውድባት ኣብ ኤርትራ ፍትሕን ደሞክራስን ስለ ዘየለ ዝተበገሱ እምበር ኣብ ኢትዮጵያ ምንቅስቓስ ስለ ዝተፈቕደ ዝተበገሱ ዝተፈጥሩ ኣይኮኑን። ኣብ ኤርትራ ንርእይቶኻ ብሰላም ናይ ምግላጽ መሰል ከቢሩ እንተዝነብር ካብ ሃገሩ ወጺኡ ብዛዕባ ሃገሩ ክዛረብ ዝመርጽ ሰብ ኣይምተረኽበን ኔሩ። ከምኡ ኮይኑ ክሳብ ዝቀጸለ ድማ መልክዑን ኣገባቡን ጥራሕ ደኣዩ ዝቀያየር እምበር ጸረ ፍትሕን ደሞክራስን ስርዓት ክሳብ ዝሃለወ ንፍትሕን ንደሞክራስን ዝካየድ ቃልሲ ደው ዝብል ኣይኮነን። ስለዚ እቶም በዚ ከምዚ ዝበለ ናይ መቀያየሮ ዘመን ዘይሓለፍኩም ተቓለስቲ ድንብርጽ ኣይበልኩም። ብዛዕባ ተመኩሮ ተመሳሳሊ ኣቲናዮ ዘለና መድረኽ ናይ ርሑቕ ሃገራት መጽሓፍቲ ምንባብ ኣየድልን እዩ። እዞም ክሳብ ሕጂ ኣብ ቃልሲ ዘለዉ ኣካላት ድሕሪ ነጻነት ዘጋጠሞም ኩነታት ካብዚ ንኣትዎ ዘለና መድረኽ እንተዘይከፊኡ ካብዚ ዝሓይሽ ኣይነበረን። ተሰጊሩ ከኣ። ሽዑ ዘጋጠመ ክሳራታት ዳግማይ ከይረአ ግን ውድባት ተጠርኒፎም ዝሓለፈ ናይ ቀሚሽ ኣደይ ሓንኮለኒ ዝዓይነቱ ፍልልያት ንጎድኒ ገዲፎም ምእንቲ ህላወኦምን መጻኢ ብሩህ ዕድል ህዝቢ ኤርትራን ሰናይ ጉርብትናን ኢሂን ምሂን ክበሃሃሉ ኣለዎም። ሎሚ ካልእሲ ይትረፍ ብሓደ ኣካል ተወኪልና ቅድም ቀዳድም ንህዝብና ካብኡ ቀጺሉ ንፈተወትናን ናይ ዞባናን ኣህጉራዊ ትካላትን ብሓደ ቃል ነስምዓሉ መድረኽ ክንፈጥር ይግባእ። በበይንና ኮይንና ከነስምዕ ከምዘይንክእል ረብሪብና ዝገደፍናዮ እዩ። ንሓቢርካ ምስራሕ ዝዕላምኡ መስርሕ ድማ ንሶም ናባይ ይምጽኡ ዝብል ትዕቢት ወጊድና ናይ ሓባር ዕማም ሓንጺጽና ኩልና ናብቲ ዕማም ንውረድ። ኣብ መንጎኦም ኣሻሓት ህይወት ዘሕለፉ መንግስታት እናተሓቛቖፉ፡ ኣብ መንጎ ተቓለስቲ ውድባት ልዕሊ ጸርፊ ዘይከደ ባእሲ ሒዝና (ናይ ርሑቕ ታሪኻዊ ጎንጽታት ገዲፍካ) ተፈላሊና ክንቅጽል ኣይጽቡቕን። የገምተናዩ - የሕትተና እውን እዩ።
ዘላቒ ሰላምን ራህዋን ንህዝቢ ኤርትራን ኢትዮጵያን!
ዝኽርን ክብርን ነቶም ዝሓለፉ ዝዉኣትና
ካብ ፈጻሚ ቤት ጽሕፈት ኤስደለ 09/ 07/2008


text:
በስመ አብ ወወልድ ወመንፈስ ቅዱስ አሐዱ አምላክ!
“ኦ ጐይታ ናብ ዕረፍትኻ ተንሥእ፡ ንስኻን ታቦት መቕደስካን” መዝ. 132፡8
ወርኂ ነሐሴ ኣብ ልቢ ነፍስ ወከፍ ክርስቲያን ፍልይቲ እያ። ምኽንያቱ እዛ ወርኂ’ዚኣ ትንሣኤን ዕርገትን ኣዴና ቅድስት ድንግል ማርያም ዝንገረላ፡ ብእኡ ኣቢልካ’ውን ብጸሎት፡ ጾም፡ ስግደትን ካልእ መንፈሳዊ ተግባራትን ኣብነት ሓዋርያት ብምስዓብ፡ ሕዝበ ክርስቲያን ናብ እግዚአብሔር ልቦም ዝህቡላ ወርኂ እያ።
ኣዴና ቅድስት ድንግል ማርያም ኣብዚ ምድሪ ሠለስተ ዓመት ምስ ሥድራኣ፡ ዓሠርተ ክልተ ዓመት ኣብ ቤተ መቅደስ፡ ትሽዓተ ወርኅን ኃሙሽተ መዓልትን ንጐይታ ፀኒሳ፡ ሠለሳን ሠለስተን ዓመትን ሠለስተ ወርሕን ምስ ጐይታ፡ ዓሠርተ ኃሙሽተ ዓመት ኣብ ቤት ወንጌላዊ ዮሓንስ ድኅሪ ምንባራ ኣብ ስሳን ኣርባዕተን ዓመት ዕድመኣ 21 ጥር 49 ዓ.ም. ዓረፈት።
ቅድስት ድንግል ማርያም ምስ ዓረፈት፡ ቅዱሳን ሓዋርያት ንክቐብርዋ ናብ መካነ ዕረፍቲ ጌቴሴማኒ ኂዞማ ኽኸዱ ከለዉ፡ ኣይሁድ ብኽፉእ መንፈስ ተላዒሎም፡ “ኣቐዲሞም ንወዳ ኣብ ሣልሳይ መዓልቲ ካብ ሙታን ተንሢኡ በርብዓ መዓልቱ ናብ ሰማይ ዓረገ፡ ዳኅራይ’ውን ተመሊሱ ነዚ ዓለም’ዚ ንከኅልፍ ክመጽእ’ዩ’ እናበሉ ብምምሃር ነቲ ሕዝቢ ፈጺሞም ወሲዶሞ’ዮም፡ ሕጂ ኸኣ ስቕ ኢልና እንተገደፍናዮም ንእኣ’ውን ከም ወዳ ተንሢኣ ዓሪጋ’ እናበሉ ብምምሃር ክህዉኹና’ዶ ኣይኮኑን፧ ንዑ! ተኣኪብና ብሓዊ ነቃጽላ” ኢሎም ተማኺሮም መጽኡ። ካብ መንጎኦም ታውፋንያ ዝተባህለ ኣይሁዳዊ ጐበዝ ተመሪጹ ከይዱ፡ ነቲ ናይ ኣዴና ኣስከሬን ዝተሰከሙሉ ዓራት ንኽግልብጥ ምስ ኃዞ፡ መልኣኽ እግዚአብሔር ብሰይፈ እሳት ንኽልተ ኣእዳዉ ቈሪጽወን ኣብቲ ዓራት ጠልጠል ኢለን ተረፋ። ይኹን ደኣ እምበር ታውፋንያ ብዝፈጸሞ ድፍረት ተጣዒሱ ናብኣ ስለዝተማሕፀነ ብተኣምር ኣእዳዉ ተፈዊሰን ከም ቀደመን ኮናሉ።
ሽዑ መልኣከ እግዚአብሔር ንሥጋ ኣዴና ምስ ሓዋርያ ዮሓንስ ወሲዱ ኣብ ገነት ኣብ ትሕቲ ዕፀ ሕይወት ኣቐመጦ። ድኅሪ ቁሩብ ጊዜ ቅዱስ ዮሓንስ ናብ ቅዱሳን ሓዋርያት ተመሊሱ፡ ሥጋ ኣዴና ኣብ ገነት ምህላዉ ነገሮም። ቅዱሳን ሓዋርያት’ውን ንሥጋ ኣዴና ንምቕባር ካብ ዝነበሮም ድልየት ዝተላዕለ ባሕቲ ነሓሴ ሱባኤ ጀሚሮም ክጾሙን ክጽልዩን ድኅሪ ምቕናይ ኣብ መበል ዓሰርተው ኣርባዕተ መዓልቲ /መወዳእታ ካልኣይ ሱባኤ/ ጐይታና ንሥጋ ኣዴና ኣምጺኡ ስለዝሃቦም ወሲዶም ኣቐዲሙ ኣብ ዝተዳለወ መካነ ዕረፍቲ ኣብ ጌቴሰማኒ ቀበርዋ።
ኣብ ናይ ኣዴና ሥርዓት ቀብሪ ንከርክብ፡ ሓደ ካብቶም ዓሠርተው ክልተ ሓዋርያት ዝኾነ ቅዱስ ቶማስ ካብ ሃገረ ስብከቱ ብደመና ተጻዒኑ ናብ ኢየሩሳሌም ክመጽእ ከሎ፡ ኣብ ሣልሳይ መዓልታ ኣዴና ቅድስት ድንግል ማርያም ከም ትንሣኤ ወዳ ተንሢኣ ክትዓርግ ረኸባ። በዚ ጊዜ’ዚ ንትንሣኤኣ ካልኦት ቅዱሳን ሓዋርያት ርእዮም ንሱ ጥራይ ዝተረፈ መሲልዎ “ወፈቀደ ይደቅ እምደመናሁ” ይብሎ ማለት ቅድም ናይ ወድኺ ትንሣኤ ሕጂ ኸኣ ናትኪ ትንሣኤ ከይረኣኹ ተሪፈ ኢሉ ካብቲ ተጻዒንዎ ዝነበረ ደመና ክወድቕ ደለየ። ኣዴና ግና ብዘይካኡ ካልኦት ሓዋርያት ንትንሣኤኣ ከምዘይረኣዩ ነጊራ ኣጸናኒዓ፡ ከይዱ ንኣኅዋቱ ሓዋርያት ነቲ ዝኾነ ኵሉ ክነግሮም ኣዚዛ፤ ንምልክት ምእንቲ ምስክር ክኾኖ መግነዛ ሂባቶ ፈጺማ ብዝማሬን ይባቤን መላእክቲ ናብ ሰማይ ዓረገት።
ቅዱስ ቶማስ’ውን ሓዋርያት ናብ ዘለውዎ ኢየሩሳሌም ምስ በጽሐ “ንኣዴና ቀቢርናያ” ኢሎም ነገርዎ። ንሱ ድማ ከምዘይፈለጠ ኮይኑ “ሞት ብጥሪ ብነሓሰ ቀብሪ ከመይ ጌሩ ይኸውን፧” በሎም። “ንስኻ ብቐደሙ’ውን ንትንሣኤ ጐይታ ተጠራጢርካ ሕጂ’ውን ኣይትኣምንን ኢኻ” ኢሎም ብቅዱስ ጴጥሮስ መሪሕነት ናብ መካነ መቓብር ኣዴና ኂዞሞ ከዱ። ከርእይዎ መቓብር እንተኸፈቱ ንሥጋ ኣዴና ስኣንዎ። በዚ ጊዜ እዚ ቅዱስ ቶማስ “ኣይትኣምኑንን ኢኹም ኢለ’የ እምበር ኣዴናስ ተንሢኣ ዓሪጋ እያ” ኢሉ ኵሉ’ቲ ዝተፈጸመ ምስ ነገሮም ንመረጋገጺ ምልክት ክኸውን ንዝሃበቶ መግነዛ ኣርኣዮም። ንሳቶም ከኣ ነቲ መግነዛ ንበረኸት ተማቒሎም ነናብ ኣህጉረ ስብከቶም ከዱ።
ኣብ ዓመቱ ‘ንትንሣኤኺ ቅዱስ ቶማስ ርእዩ ንሕና ንምንታይ ከይርኣና ንተርፍ’ ኢሎም ባሕቲ ነሓሴ ሱባኤ ኣትዮም በቲ መወዳእታ ሱባኤ 16 ነሓሴ ጐይታ ንዝለመንዎ ልመና ተቐቢሉ ንቅድስት ድንግል ማርያም መንበር፡ ንቅዱስ ጴጥሮስ ንፍቅ ካህን፡ ንቅዱስ እስጢፋኖስ ገባሬ ሠናይ ዲያቆን ጌሩ ቀዲሱ ንዅሎም ድኅሪ ምቝራብ ንዕርገት ኣዴና ቅድስት ድንግል ማርያም ንምርኣይ ኣብቅዖም።
ስለዚ ከምቲ ቅንዑ ለእንተ ተዓቢ ጸጋ ዝብል ዝብል ቅዱሳን ሓዋርያት ክልተ ሳዕ ሱባዔ ኣተዉ። እዚ ድማ ቅድም ቅዱስ ዮሓንስ ዝረኣዮ ክንርኢ ኢሎም፡ ደኃር ድማ ቅዱስ ቶማስ ዝረኣዮ ትንሣኤ ክግለጸልና ኢሎም፡ ብመንፈሳዊ ቅንዒ ተመሲጦም ዝኣተውዎ ሱባዔ ኣብ ጊዜኡ ተፈጸመሎም።
ልቢ ኣምላኽ ቅዱስ ዳዊት ኣብ መዝሙሩ ኣቐዲሙ ጐይታናን ኣምላኽናን መድኃኒናን ኢየሱስ ክርስቶስ ከም ዝትንሥእ ምስ ገለጸ ቀጺሉ’ውን ናይ መቅደሱ ታቦት ማለት ኣዲኡ ቅድስት ድንግል ማርያም ከም እትትንሥእ ክገልጽ ከሎ “ኦ ጐይታ ናብ ዕረፍትኻ ተንሥእ፡ ንስኻን ታቦት መቕደስካን” ይብል። መዝ. 132፡8
“ኦ ጐይታ” ዝብል ቃል ነቲ ካብ ቅድስት ድንግል ማርያም ዝተወልደን፡ ኣብ የማን ኣቦ ዝተቐመጠን ክርስቶስ ኣምላኽና ዘመልክት’ዩ። (ማቴ. 22፡41-46፣ መዝ. 91፡1)። ከምኡ’ውን ነቢይ ዳዊት “ናብ ናይ ዕረፍቲ ቦታኻ ተንሥእ” ማለቱ ምእመናን ኣትዮም ናብ ዘዕርፉላ መንግሥተ ሰማያት ነዓ፡ ተንሥእ ማለት’ዩ። ምኽንያቱ ክርስቶስ ኣምላኽና ናይ ምእመናን መከራ ናቱ መከራ ገይሩ ስለዝቘጸሮ፡ ኣብ መንግሥተ ሰማያት ምርካቦም ከኣ ናቱ ዕረፍቲ ስለዝኾነ’ዩ ነቢይ ዳዊት ናይ ምእመናን ዕረፍቲ ንክርስቶስ ዕረፍቱ ከምዝኾነ ገለጸ። ስለዚ ተንሥእ ዝተባህለ ፈጣሬ ዓለም ክርስቶስ ካብ ኮነ፡ “ታቦት መቕደስካ ትተንሥእ” ዝተባህለት ደኣ መን እያ፧ እንታይ ማለት’ዩ፧”
ታቦት ማለት ናይ ጽላት ሕጉ ማኅደር፡ መኅደሪት እግዚአብሔርን ናይ ክብሩን ጐይትነቱን መግለጽን መፍለጥን እያ። መቕደስ ከኣ እግዚአብሔር ዝምስገነላ መንበሪ ታቦቱ እያ። (ዕብ. 9፡3-4) ኣብ ምድሪ ዘላ ቤተ መቕደስን ታቦቱን ምሳሌን ሥርዓቱን ናይታ ኣብ ሰማይ ዘላ ቤተ መቕደስን ታቦትን እያ። ምኽንያቱ፦ “ከምቲ ኣነ ዘርእየካ ምስሊ እቲ ማኅደርን ምስሊ ኵሉ ኣቍሑቱን ከምኡ ግበርዎ” (ዘፀ. 25፡9) ከምኡ’ውን ኣብ ራእይ ዮሐንስ 11፡19 “እታ ኣብ ሰማይ ዘላ መቕደስ ከኣ ተኸፍተት ኣብታ መቕደስ’ውን ታቦት ኪዳኑ ተራእየ” ይብል።
“ታቦት መቕደስካ” ተባሂሉ ዝተነግረላ ኣዴና ቅድስት ድንግል ማርያም እያ። ትሽዓተ ወርኅን ኃሙሽተ መዓልትን ኣብ ማኅፀና ዝነበረን ደኃር’ውን ብኢዳ ዝተሓቍፈን ኣብ ዝባና ዝተሓዝለን ኣምላኽና ኢየሱስ ክርስቶስ እዩ። ቃልን ሥጋን ዝተወሓደ ሓደ ንሱ እዩ። ምስ ቃል ሓደ ኣካል ሓደ ባህርይ ኮይኑ ዝተገልጸ ናይ ክርስቶስ ሰብነት ብቤት መቕደስ ተመሲሉ እዩ። ኣዲኡ ቅድስት ድንግል ማርያም ድማ ብታቦት ተመሲላ እያ። “ንሱ ግና ብዛዕባ ቤተ መቕደስ ሰብነቱ እዩ ዝተዛረበ” ዮሐ. 2፡19-21 ክብል ወንጌላዊ ዮሓንስ ዝጸሓፎ ነቲ ጐይታናን ፈጣሪናን ኢየሱስ ክርስቶስ ነዚ ቤተ መቕደስ’ዚ ኣፍርስዎ ኣነ ከኣ ኣብ 3ተ መዓልቲ ከተንሥኦ እየ ኢሉ ንኣይሁድ ምስ ተዛረቦም፡ ኣይሁድ ግና “እዚ ቤተ መቕደስ’ዚ ብ46 ዓመት እዩ ዝተሓንፀ ንስኻ’ዶ ብሠለስተ መዓልቲ ከተልዕሎ ኢኻ” ምስ በሉ ንሱ ግና ብዛዕባ ቤተ መቕደስ ሥጋኡ እዩ ዝተዛረበ ክብል ኣብርሆ። እዚ ድማ ነቲ ቤተ መቕደስ ዝተባህለ ሰብነተይ ክትቀትሉኒ ኢኹም ብሞት’ውን ነፍሰይ ካብ ሥጋይ ከም እትፍለ ክትገብሩ ኢኹም። ኣብ ሣልስቲ ግና ነፍሰይ ምስ ሥጋይ ኣዋሒደ ብገዛእ ሥልጣነይ ክትንሥእ እየ ማለቱ እዩ። ናይ መቕደስካ ታቦቱ ትተንሥእ ማለቱ እምበኣር ናይ ኣካልካ መኅደሪት ዝኾነት ቅድስት ድንግል ማርያም ንኣኻ በዅሪ ገይራ ትተንሥእ ማለቱ’ዩ። ስለዚ ኣዴና ቅድስት ድንግል ማርያም ከም ካልኦት ጻድቃን ትንሣኤ ዘጉባኤ ኣይትጽበን እያ ከም ወዳ ተንሢኣ ዓሪጋ እያ። ኣብ የማን ወዳ ቆይማ እያ ዘላ። (መዝ. 45፡9)
‘ኦ ኣዴና ቅድስት ድንግል ማርያም፡ ካብ ነፍስኺ ነፍስ ካብ ሥጋኺ ሥጋ ወሲዱ ፍጹም ሰብ ካብ ዝኾነ ወድኺ ጸጋን ክብርን ለምንልና’ ንዝብላ ኵሉ በቲ ዝተዋህባ ቃል ኪዳን ከተማልድን ከተታዓርቕን ትነብር። ብሓቂ ድማ ንጽሙእ ከልቢ ብሣእና ማይ ዘስተየት፡ ንታውፋንያ ኣእዳዉ ዝመለሰት ርኅርኅተ ሕሊና ዝኾነት ኣዴና ቅድስት ድንግል ማርያም ብንጽሕና (ዘእንበለ ኑፋቄን) ብዘይ ጥርጥር ኣብ ጸሎታ ንዝምዕቘብ ኣይተኅፍርን እያ።
እግዚአብሔር ኣምላኽ፡ ናይ ቅድስት ድንግል ማርያም ጣዕማ ኣብ ልሳንና ፍቕራ ድማ ኣብ ልብና የኅድረልና!
ወስብሐት ለእግዚአብሔር ወለወላዲቱ ድንግል ወለመስቀሉ ክቡር፡ አሜን!


text:
ሰራዊት ኬንያ ናብ አልሸባብ ዝተላእኸ አፅዋራት ዝፀዓና 2ተ ነፈርቲ አብዚ ሰሙን'ዚ አብቲ አልሸባብ ዝተቆፃፀሮ መዕርፎ ነፈርት ሶማል ዓሊበን ክብል አፍሉጡ።
ሰራዊት ኬንያ እተን ነፈርቲ ካበይ ከምዝመፃን ናይ መን ምኻነንን ዝበሎ የለን። ግን ኣብታ ፅንዕቲ ዕርዲ አልሸባብ ዝኾነት ደቡብ ማእኸላዊት ኸተማ ባይደዋ ነቲ ጉጅለ ሚሊሽያ ዝኸውን አፅዋር ሒዘን ከምዝዓለባ'ዩ ገሊፁ።
ፀብፃባት ሚድያታት ውሽጢ ሃገር ኬንያ ነቲ ፅዕነት ካብታ ንነዊሕ እዋን ንአልሸባብ ብምሕጋዝ እትኽሰስ ኤርትራ ዝመፀ ከይኾነ አይተርፍን ዝብል ፀብፃባት የውፅኡ'ለው።
ሚኒስትሪ ወፃኢ ኤርትራ ብወገኑ ሎሚ ኣብ ዘውፅኦ መግለፂ ነቲ ክስታት ብምንፃግ "ምህዞን ውፁእ ሓሶትን" ክብል ፀዊዕዎ'ሎ። ንኤርትራ ኣብ ምፅላምን ግጉይ ሓበሬታ ኣብ ምሃብን ወፍሪ ብቀንዱ ናይታ ኣብቲ ዞባ ተፃረሪታ ዝኾነት ኢትዮጵያ 'ዩ ክብል'ውን ኸሲሱ'ሎ።
ኣብ ጉጅለ ተዓዛቢ ዓለም-ለኸ ቅልውላው ተንታኒ ዝኾኑ ራሺድ ኣብዲ ኤርትራ ቅድሚ ሎሚ ኣብ ሶማል ንዘለዉ ሚሊሽያታት ናይ ምሕጋዝ ታሪኽ አለዋ ድሕሪ ምባል "ግን ኤርትራ ደገፍ ምሃባ ቀፂላ'ላ ዝብል ዜና ንምርግጋፁ አዝዩ አፀጋሚ'ዩ" ይብሉ።
ራሺድ አብዲ አስዒቦም ኤርትራ ንነዊሕ እዋን ብርግፅ ንአልሸባብ ዝደገፈትሉ ምኽንያት ምስኦም ብስነ-ሓሳብ ስለትሰማማዕ ዘይኾነስ ንፅልዋ ኢትዮጵያ ኣብ ሶማል ንምቅዋም'ዩ ኢሎም። ኢትዮጵያ ኣብ ሶማል ዝአተወትሉ እዋን'ዩ እቲ ዝለዓለ ናይ ኤርትራ ኣብ ሶማል ምትእትታው ዝነበረ ክብሉ ራሺድ ኣብዲ ይዛረቡ።
ንምስምዑ ናብ ምልክት ድምፂ ብምኻድ ጠውቁ


text:
ጀርመን ብሓይሊ ሃይድሮጅን እትሰርሕ ባቡር ኣብ 2021 ዓመተ ፈረንጂ ንኣገልግሎት ክተውዕል እያ።
02/03/2010 ኣብ ሰሜናዊ ክፋል ጀርመን ዘለው ሰባት ድሕሪ ኣርባዕተ ዓመት በታ ቅልጥፍቲ እሞ ድማ ፈላመይቲ ብሓይሊ ሃይድሮጅን እትሰርሕ ባቡር ክጓዓዙ እዮም።
እዛ ብሓይሊ ሃይድሮጅን እትሰርሕ ቅልጥፍቲ ባቡር ካብ ታሕሳስ 2021 ዓመተ ፈረንጂ ጀሚራ ኣብ ኣርባዕተ ከተማታት ጀርመን ንኣገልግሎት ክትውዕል እያ ተባሂሉ ኣሎ።
እዛ ብጣዕሚ ዝቐልጠፈት እያ ዝተብሃለት ባቡር ክሳብ ሓደ ሽሕ ኪሎ ሜትሮ ክትጉዓዝ እትኽእል እንንኮን ኣብ ውሽጢ ሓደ ሰዓት 140 ኪሎ ሜትሮ ክትጉዓዝ ከም እትኽእል ውን ተሓቢሩ ኣሎ።
ብተወሳኺ እዛ ብሓይሊ ሃይድሮጅን እትሰርሕ ቅልጥፍቲ ባቡር ምድሪ ካብ ብኽለት ኣየር ዝፅሀት ከም ዝኾነት እያ ተገሊፁ። መንግስቲ ጀርመን ድማ እዚ ፕሮጀክት ንምስፍሕፋሕ ትልሚ ከም ዘለዎ ገሊፁ ኣሎ።
ፍልፍል ሓበሬታ cgtn.com


text:
Author: HIDRI
ልዕሊ’ዚ ካልኣይ ሰራዊት “ሰራዊት ሕድሪ” የለን!
Fire rips through Dubai skyscraper
A fire has ripped through the Torch skyscraper in Dubai, one of the tallest residential buildings in the world.
Strong winds were helping the blaze to spread across the 336.1m (1,105ft) building in the marina district.
One witness said it looked like “the Titanic going down”, Gulfnews.com reports.
It was not immediately known what caused the fire or whether people were inside the building. There are no reports yet of any casualties.
Footage posted on social media showed what looked like molten glass and pieces of masonry falling down.
Thousands of people have been evacuated, witnesses told Gulfnews.com.
It said the fire appeared to start at around the 50th floor of the 79-storey building, which was opened in 2011.
ቓለ መሕትት ኣቦ ወንበር ግንባር ሃገራዊ ድሕነት ኤርትራ (ሕድሪ) ምስ ራድዮ ወጋሕታ
Djibouti and Ethiopia agree joint defense to protect their borders from Eritrea assaults.
Eritrea has been accused of destabilizing peace and security in the region.
“Eritrea is destabilizing peace and security in the countries of the region, including Djibouti,” Djiboutian President Ismail Omar Guelleh told a joint press conference with visiting Ethiopian Prime Minister Hailemariam Desalegn.
“We agreed that the sanction will remain in effect on Eritrea,” he said.
For his part, Desalegn, who arrived in Djibouti earlier Saturday on a visit for the Horn of African nation, said the two countries will stand together to defend their borders.
“Ethiopia is ready to defend and safeguard Ethio-Djibouti common borders,” he said. “Our security officials will discuss on this issue and map out common stand.”
Tension has been high between Eritrea and both Djibouti and Ethiopia over their border conflicts.
Djibouti and Eritrea have engaged in two border conflicts in recent years.
Ethiopia and Eritrea, meanwhile, fought a two-year war over a border triangle in 1998.
“The International community is losing hope that there is no behavioral change on part of Eritrea, we ask the international community to take proportional measures against Eritrea,” Desalegn said.
Asked by The Anadolu Agency where the truth lies with accusations between the two countries, the Ethiopian Premier said that “this is documented by the UN Security Council Team of Investigations, which has proved the destructive role of the Eritrean government and imposed sanctions on Eritrea.”
-Regional conflicts-
The two leaders have reiterated cooperation to resolve regional conflicts, particularly in Somalia and South Sudan.
“We work closely to prevent regional challenges as we are in a volatile region in which ensuring peace and security is a challenge,” Desalegn said.
“We have achieved promising peace and stability to our Somali brothers and sisters under the Inter-Governmental Authority on Development (IGAD) as part of our efforts to maintain peace and stability in the region,” he added.
“The complicated situation in South Sudan demands much of our time and resource. I must thank the government of Djibouti for the very important role to bring about peace and stability for Somalia and South Sudan,” he said.
“We continue to support Somalia and South Sudan in their efforts to restore peace and stability. We do not lose hope whatever happens in our region.”
The Djiboutian president, for his part, said that his country would continue its role in the fight against the Somali Al-Shabaab militant group.
“Djibouti will continue its involvement in Somalia and continue the fight against Al-Shabaab in collaboration with Ethiopia. Djibouti also provides support to [African peacekeeping mission] AMISOM,” he said.
“We hope that the warring parties in South Sudan will reach agreement,” he added.
ትሸዓተ ወታደራት ኣባላት ሓይሊ ባሕሪ ኤርትራ ስርዓት ህግደፍ ራሕሪሖም ናብ ስዑዲ ዓረብ ዑቕባ ከምዝሓተቱ ክፍሊ ዜናን ባህልን ግንባርና ኣረጋጊጹ።
ውዑይ ዜና ካብ ስዑዲ ዓረብ፣
ትማሊ 05 ለካቲት 2015 ዓ/ም ትሸዓተ (9ተ) ወታደራት ኣባላት ሓይሊ ባሕሪ ኤርትራ ስርዓት ህግደፍ ራሕሪሖም ናብ ጎረቤት ሃገር ዝኾነት ስዑዲ ዓረብ ማለት! ምምሕዳር ጀዛን ዑቕባ ከም ዝሓተቱ ካብ ስዑዲ ዓረብ ዝመጹና እሙናት ምንጭታት ግንባር ሃገራዊ ድሕነት ኤርትራ – ሕድሪ የረጋግጹ። እዚ ናይ ትማሊ ትሸዓተ ወታደራት ሓይሊ ባሕሪ ኤርትራ፡ ናብ ደቡባዊ ምምሕዳር ሃገር ስዑዲ ዓረብን የመንን ዑቕባ ምሕታት ቀጻሊ ዘጋጥም ደኣምበር! ሓድሽ ተረኽቦ ከምዘይ ኮነ፡ ብጉዳይ ሃገሩ ክከታተል ዝጸንሐ ኤርትራዊ ኩሉ ዝፈልጦ ሓቂ እዩ። ምኽንያቱ ካብ ሓያሎይ ዓመታት ኣትሒዙ ክሸራረፍ ዝጸንሐ ወታደራዊ ትካል መንግስቲ ህግደፍ ብሓፈሻ፣ ብፍላይ ድማ ትካል ሓይሊ ባሕሪ መንግስቲ ህግደፍ! ዝብረሃልና እንተሎ፣ እቲ ስርዓት ኣብ ፍጹም ውድቀቱ ተገማጊሙ ምህላዉ ዘነጽር መገዲ እዩ።
ክቡራንን ክቡራትን ተኸታተልቲ ከመይነት ናይዞም ትሸዓተ ኣባላት ሓይሊ ባሕሪ ኤርትራ ምክትታልና ኣብ ቦትኡ ኮይኑ! ከም ኣድላይነቱ ኣብ ዝቕጽል ክነመሓላልፎ ኢና።
ኩሉ ንድሕነት ህዝብን ሃገርን
ዓወት ንሓፋሽ ብተግባር
ምስ ጅግና ሰራዊት ሕድሪ ንቕድሚት፣
ክፍሊ ዜናን ባህልን ግንባር ሃገራዊ ድሕነት ኤርትራ – ሕድሪ ዞና አውሮጳ።
ዕላል ተጋዳላይ ሰራዊት ሕድሪ ምስ ኣደና ሞሞና!
መእተዊ፦ ኣብ እዚ ነካይዶ ዘለና ቃልሲ ኣንጻር ውልቀ ምልኪ ሙሉእ ግዜአን ወፍየን ካብ ዝቃለሳ ኣደታት ሓንቲ እያ፡፡ ብዓውታ ካብ ዘድምጻ ኣንጻር ጭቆናን ምልክን ብምኳና፡ ዳርጋ ኩሉ ደላዪ ለውጢ ህዘቢ ኤርትራ እንተስ ብቀረባ ኣብ ቦታ ትግባረ ቃልሲ እንተስ ብሩሑቕ ብምሳኹቲ youtube ን Paltalk ን ፈላጢኣ ቡዙሕ እዩ፡፡ ወረ ኤርትራዊ ደላይ ፍትሒ ጥራሕ ዘይኮነስ ረዓዲ ምልካዊ ስርዓት ህግደፍ ውን ብትብዓታን መትከላን ከም ዝፈልጣ ሩዱእ እዩ፡፡ ኣነ ክኣ ዕድለኛ ኮይነ ቅድሚ ቁሩብ ዓመታት ብድምጻ ዝፈልጣ ዝነበርኩ፡ ብኣካል ንኽፈልጣ ዕድል ረኺበስ፡ እንሆ ምስኣ ዘዕለልኩዎ ሓጺር ዕላል ናብ ኣንበብቲ የካፍል፡፡ ሰናይ ንባብ ንኩሉኹም !!
ሓታቲ፤- ዝኸበርኪ ኣደን ብጸይትን ደለይቲ ፍትሒ!! መጀመርታ ምሳኺ ንምዕላል ኣብ ዝሓተትኩኺ ብኩፉት ልቢ መርሓባ ኢልኪ ስለ ዘፍቀድክለይ ብስም፡ እቲ ብጽሓይን ንፋስን እንደተሸልበበ ዝናብን ኣሳሓይታን ኣብ ነብሱ እንዳ ኣጻሓየ፡ ጉዑዞ ሓርነትና ኩዉን ንምግባር ዝምርሽ ዘሎ ሰራዊት ሕድሪ የቐንየለይ፡፡
ሞሞና፤- ኣነ ዉን የቐንየለይ ብሽም ኩሎም ደለይቲ ፍትሒ፡፡
ሓታቲ፤- መጀመሪ ዕላል ክትኮነና፡ ከም ዕድሚኣ ሙሉእ ንናጽነትን ሓርነትን ዝተቓለስኪ መጠን፡ ተዕልልና ነገር ይህሉ እዩ?
ሞሞና፤-›መሊኡ እወ ኣሎ!! ኣብ ስደት ዘሎ ይኹን ኣብ ዉሽጢ ኤርትራ ዘሎ ኤርትራዊ ዜጋ በዚ ሎሚ እዋን እፎይ ኢሉ ዝሓድር የለን ክበሃል ይክኣል፡ እቲ ምኽንት የማን ጸጋም ዘይብሉ ብሰንኪ ኣብ ሃገርና ዘሎ ገባቲ ምልካዊ ስርዓት እዩ፡፡ ብዋጋ መስዋእቲ ጀጋኑ፡ ካብ ባዕዳውያን ገዛእቲ ዝተረኽበት ሃገር ኣብ መወዳእትኡ ናይ ዉሑዳት ክትከውን ከነፍቅድ የብልናን፡፡ እዛ ቡዙሓት ኣዝዮም ቡዙሓት፡ መንእሰያት ኤርትራ ኣወዳቶም ኣዋልዶም ነዚ ቃልሲ እዚ ንምዕዋት፡ ክብርቲ ዘይትምለስ ሂወቶም ወፍዮም ዝሓለፉላ ሃገር ብምኳና እንኮርዓላ ምኳንና ንኹሉ ብሩህ ይመስለኒ፡፡ እዚ ዘይከሓድ ሓቂ ሂወቶም ከም ዝብጅዉ ዝገበሮም ሉዑል ፍቕሪ ሃገርን ፍቕሪ ህዝቢን፡ ሰላም ንኽሰፍን ራህዋ ኣብ መላእ ሕብረተሰብ ኤርትራ ንኽህሉ ደኣ እምብር ዘዝጎበዘ ንኽስደድ ፈቐዶ ባሕርታትን ምድረበዳታትን ብኣልማማ ብሕሰም ክጠፍእ ኣይኮነን፡፡ ክፋእ ናይ ሲናይ ሕሰም ከኸውን ዜግኦም፡ ፈቐዶ መዓስከራት ስደተኛታት ኢትዮጵያ ክድርበዩ ስድራቤታቶም፡ ኣሎ ዝበሃል ኣደራዕ ኣብ ሱዳንን ኣብ መላእ ዓለምን ተበታቲኑ ንኽተርፍ ሕብረሰብና ኣይኮኑን ተሰዊኦም፡፡ መስዋእቶም ሙሉእ ቅሳነት ተረኺቡዎ ክሓርስ ዝደሊ ሓሪሱ ዝነብረሉ ሃዋሁ፡ ክሽቅል ዝደሊ ሸቂሉ ዝነብረሉ ዕድል፡ ክነግድ ዝደሊ ናይ ምንጋድ ጡጡሕ ዕድል ንኽህሉ፡ እዮም መተካእታ ዘይብላ ሂወቶም በጃ ብምቕራብ ሓሊፎም፡፡ መርኣያ ኩቡር መስዋእቶም ኽኣ ከም እዚ ሕጂ፡ ኣብ ሕብረተሰብ ኤርትራ እንታይ ዓይነት ኩነታት ክኸውንን ክህሉን ኔርዎ እንተበልና፡ መናእሰያትና ኣብ ክንዲ ናብ ስደት ዝጓርት ዕጫ ዘጋጥሞም፡ ምስ ናይ ዓለም ምዕባለ ብብልጽግናን ቴክኖሎጂን ፍልስፍናን ዝስጉም ሂወት ክምርሑ ምተገብአ፡፡ ስድራ ቤት ስዉኣት ሃገርና ዘሐብን ምዕባለ ሃገርና ርእዮም ክደዓዓሱን ክጸናንዑን ምተገብአ፡፡ ብሕጊ እትምራሕ ዓዲ ዲሞከራስን ፍትሕን እትስመ ሃገር ክንውንን ምተገብአ፡፡ እዚ ኩሉ ገድልን ምስዋእትን ተሰጊሩ ሓሳብ ልብና ክሰምረልና ካብ ዘይከኣለ ግን! ሕጂ’ውን ህዝቢ ኤርትራ ብፍላይ-ብፍላይ ክኣ መንእሰይ ወለዶ ኣብ ክንዲ ናብ ዘይ ሕብረተሰብካን ባህለኻን ዝወስድ መገዲ ስደት መሪጽካ ሓደገኛ ጉዑዞ ፈተና ሂወት ምድረ-በዳን ዉቅያኖሳትን ባሕርን ኣብ ዋጋ ዕዳጋ ሂወት ብምእታው፡ ኣደዳ ኩሉ ሽቑረራ ትኸውን፡ ዋላውን ስደት ሰሊጡካ ኣብ ዓዲ ጓኖት እንተ ኣተኻ፡ ስደት ስደት ስለ ዝኾነ፡ እፎይ ኢልካ ትነብረሉ ሂወት ኣይኮነን እሞ፡ ገጥ ኢልካ ክብርኻ ንምምላስ ክትቃለስ ኣለካ፡፡
መንእሰይ ብፍላይ ክቃለስን ኣንጻር ጭቆንኡ ደው ክብል ኣለዎን ክብለካ ከለኹ፡ ክቃለስ ስለ ዘለዎን ስለ ዝግበኦን እዩ፡፡ እቲ ቀንዲ ምኽንያት ክኣ እዛ ብኩቡር ዋጋ መስዋእቲ ዝተረኽበት ሃገር ህዝባ ዝበታተኑላ ሃገር ተባሂላ ክትግለጽ እንከላ መስዋእቲ ዋጋ ኣይተረኽቦነ ማለት እዩ፡፡ ዋጋ ዝህልዎ እቲ መስዋእቲ ጻማ ክርከቦ ከሎ ኣብ ህዝቢ ጥራሕ እዩ፡፡
እምበኣርከስ ኩልና ኢደይ- ኢድካ ኢልና በብዓቕምና ንሓርነትና ክንቃለስ ኣሎና፡፡ ንቃልሲ ሓርነትና ክኣ ክንላማመነሉ ዘይኮነ ዘለና ግዴታና ምኳኑ ክንርዳእ ኣሎና፡፡ መሰልና ውን እዩ፡፡ ወለድኻ ዝወደቕሉ፡ መዛኑኻ ዝተኸፈሎ፡ ቡዙሓት ካብ መቕርብን መተዓቢትን ዝመንጠለካ ዕላማ ክግበት እንዳረኣኻ ስቕ ኢልካ ክትዕዘብ ብመሰረቱ ዝወሓጠልካ ኣይኮነን እሞ፡ ኣብ ውሽጢ ሃገር ዘሎ ይኹን ኣብ ወጻኢ ዘሎ፡ ሕጂ ውን ብፍላይ መንእሰይ ወለዶ ንቓልሲ ድሉውን ዉፉይን ኮይኑ ነዚ ዘሎ ዘይ ህዝባዊ ስርዓት ካብ ሱሩ ክእለ ኣለዎ ዝብል ሪኢቶ እዩ ዘለኒ፡፡
ሓታቲ፤- እስከ ነዚ ዓቢ መቃለሲ ምኽንያትና፡ ዓወቱ ንምቅልጣፍ እንታይ ዓይነት ሜላ ቃልሲ ክንጥቀም ኣሎና ትብሊ?
ሞሞና፤- እዚ ዓይነት ቃልሲ ተጠቀም ኢለ ናብ ሓደ ኣንፈት ቃልሲ ጥራሕ ከም ዝጥምት ዝመክር ዘረባ የብለይን፡ ምክንያቱ ኣብ ኩሉ ወገናቱ ድኹም ዝኾነ ዲክታቶራዊ ስርዓት ስለ ዝኾነ ጸላኢና፡ ብኡ መንጽር ክኣ ቃልስና ብኹሉ ዓይነት ክኸውን ስለ ዝግባእ፡በዚ መሰረት ዓይነታት ቃልስና በቢንጥፈታቱ ተጓዒዙ ንሓደ ሩኡይ ሽግር ንምውጋድ ክከውን ኣልዎ፡፡ ነዚ ቃልሲ እዚ ንምዕዋት ዝቃለሳ ደምበታት ተቓዉሞ ክኣ ምስ ቡዙሕ ድኻማተን ዋላ ይኹና እምበር ኣለዋ፡፡ እዚ ንቓልሲ ክለዓዓል ኣለዎ ዝብሎ ዘለኹ ይኹን ተላዒሉ ዘሎ መንእሰይ ክኣ ኣብ ክንዲ ሀ››››..ኢሉ ሓዱሽ ውድብ ይኹን ምንቅስቓስ ክምስርት ህርድግ ዝብል ኣብ ዉሽጠን ብምእታው ዝጎደለ መሊኡ ካብ ሕማቕን ጽቡቕን ተመኩረአን ተማሂሩ ዕዉት ቃልሲ ክመርሕ ኣለዎ፡፡ ደምበታት ተቓዉሞ ንስርዓት ህግደፍ ክኣ ፍልልያተን ኣጽቢበን ብዉሑዱ ኣብ እቲ ዘሰማምዐን መዳይ ቃልሲ ተጊሀን ብምስራሕ፡ ሕድ-ሕድ ምጽዉዋርን ሰናይ ምሕዝነትን ብምርኣይ፡ ናብ ሓድነት ከምጽአን ዝኽእል ነጥብታት ብምፍታሽን ጡጡሕ ናይ ቃልሲ ባይታ ንመንእሰያትና ኣብ ምፍጣርን ኣበርቲዐን ክሰርሓ ኣለወን፡፡ ውህደት ናይ እዚ ኩሉ ንህግደፍ ባይታ ምንባር ስለ ዝኸልኦን፡ ኣብ ውሽጢ ፍልልያትና ንኽነብር ቦታ ስለ ዘይህልዎን፡ ብኣንጻሩ ናብ ምዕታር ዓወት ቃልሲ ንሓርነትና ዘብጽሓና ጎደና ብምኳኑ ክንክተሎ ዘለና እዋናዊ ጠለብ ቃልሲ እዩ፡፡
ብፍላይ ኣብ ቀረባ ካብ ሃገርና፤ ኣብ ከም በዓል ኢትዮጵያ፡ ሱዳን፡ ጁቡቲ፡ ተሰዲዱ ዝነብር ዘሎ መንእሰይ ሃገርና ልዕሊ ኩሉ ውን ነቲ ወጽዓ ህዝብና ብቐረባ ዝፈልጦ ንሱ ስለ ዝኾነ ናብ ቃልሲ ብቐጥታ ብምጽንባር፡ ነዘን ኣብ ፍልልይ ጥራሕ ዝነብራ ውድባት ኣብ ውሽጠን ኣትዩ ኣንጻር ህግደፍ ብሓድነት ክሰርሓ ጸቕጢ ፈጢሩ ምስ ዝንቀሳቐስ ሽግር ህዝቢ ኤርትራ ኣብ ሓጺር ግዜ ከብቅዕ ይኽእል እዩ፡፡ዝብል እምንቶን ሪኢቶን ኣለኒ፡፡
ሓታቲ፤- ን ኣብ ትግባረ ቃልሲ ንሓርነት ዝርከብ ሰራዊት ሕድሪ፡ ብተደጋጋሚ ዓቐብን ቁልቁለትን ሰናጢቕኪ ኣብ ቦትኡ ትበጽሕዮ ኢኺ፡ ካብ ግዜ ናብ ግዜ ኣብ ዝተመላለስክዮ ኣብ ከመይ ዝበለ ኩነታት ትረኽብዮ?
“ቁሩብ ንምምላስ ድንጉይ ስለ ዝበለትኒ፡ ነዛ ለዋህ ኣደ ደለይቲ ፍትሒ፡ ዓይነይ ካብ እቲ ዝሓናጥጠሉ ዝነበርኩ ወረቀት ኣቕኒዐ ኣተኴረ ዓይኒ ዓይና ጠሚተያ፡ ናይ ምድፍናቕ ዝመስል ወዝ ገጽ ከኣ ተዓዚበላ፡ ብድሕሪ ጻዕዳ መስትያት መነጽራ ኣስተብሂለ’ውን ኣዒንታ ንብዓት ቁጽር-ጽር ከም ዝበላ ኣስተብሂለ፡ ነዚ ዕጡቕ ሓይሊ እታ ዝቐረበት ኣባል ስድራቤቱ ምኳና ይፈልጥ ኔረ እየ፡፡ ኣብ ሊዕሊኡ ዘለዋ ተገዳስነትን ፍቕርን ልዑል እዩ፡፡ ኣብ እተን ንኽትበጽሖ ዕድል ዘይትረኽበለን ኣጋጣሚታት ተሌፎን ደዊላ ብመገዲ መስመር ማእከልነታቱ ኣቢላ ጥዕንኡ፡ መነባብሩኡ፡ ንጥፈታቱ ተገዲሳ ትሓተሉ፡ ዝከኣላ ዘበለ ክኣ ብተግባር ላዕሊ ታሕቲ ትብለሉ ብጸይቱን ኣዲኡን እያ፡፡”
ሞሞና፤- ኣነ ነዚ ሰራዊት እዚ ኣዝየ እየ ዝናፍቖ፡ ብጣዕሚ እየ ዝናፍቆ፡ ይናፍቖ እየ በስ›››››››››››››››››› ንምንታይ እየ ዝናፍቖ ይመሰለካ! ወኒ ቃልሱ፡ ንእስነቱ፡ ተገዳስነት ኣብ ህዝባዊ ቃልሱ፡ ለውሃቱን ምክብባሩን የስተብህል እሞ፡ ድሓር ናብ ናይ ቀደም እዋን ሰውራና ብሓሳብ ይምለስ ንነብሰይ ክኣ ኣብኡ ይረኽባ፡ ናብኦም ንምብጻሕ ኣብ ዝብገሰሉ እዋን ደስ እዩ ዝብለኒ: ናብ ደረጃ ናይ ንእስነት ዕድመይ ዝተመለስኩ ኮይኑ ይስምዓኒ፡ ነገር ሓቂ ንመብዛሕትኦም ዓባየኦም እየ ብዕድመ፡ ክኸዶም እንከለኹ ዝግበረለይ ኣቀባብላ ውን ከም ናይ ጋሻ ኣይኮነን፡ ከም ናይ መዛኑን ቡጾትን እምበር፡፡
ሎሚ-ሎሚ እሞ ኽኣ ካብ ዝተፈላለየ ቦታ መዛንኡ ነቲ ቃልሱ እንዳ ተጸንብርዎ ይመጹ ስለ ዘለዉ ተስፋ ድሕነት ህዝብና ካብኡ እዩ፡፡ ስለ ዝኾነ ክኣ እዚ ሓይሊ እዚ ብሓቂ ኣብ ዝበጻሕኩዎ እዋን ካብ ግዜ ናብ ግዜ ናይ ቃልሲ መትከሉ ይኹን ሞራሉ ክብ ኢሉ እዩ ዝጸንሓኒ፡፡ መንፈሱ ክኣ ህዱእ፡ በዚ ዘሎ ኣርሒቅካ ናይ ምስዳድ ሕማቕ ባህሪ ኣይጽሎ፡ ብዘሎ ምክፍፋላት ውድባት ኣይግደስ ነታ ንጽርቲ ዕላምኡ ንምትግባር ነዚ ዘሎ ናይ ዓመጽ ስርዓት ፊት-ንፊት ገጢሙ ንኽስዕር ብነብሰ ተኣማማንነት ዓሪዱ ዝርከብ ትስፉው ሓይሊ እዩ፡፡ ተስፋ ይገብር ክኣ ናይ ኩለን ውድባት ሓይሊ ዕጥቂ ተዋሃሂዱ ሓደ ዓቢ ናይ ህዝቢ፡ ናይ ሕጊ ጠበቓ ዝኾነ ሓይሊ ክቐውምን ክድልድልን፡፡
ሓታቲ፤- ኣብ ባይታ ንዘሎ ሓይሊ ጎድኑን ኣባሉን ዝኾንክን ኣዴታት ኣለኽን፡ ማዕረ-ማዕሪኡ ኽኣ ኣብ ቃልሲ ዲያስፖራ ብመሪሕ ትጥመታ ተቃለስቲ ወለዲ ኣለኽን፡፡ እስከ ሚስጢር ናይ ቃልሲ ሓይልኺ እንታይ እዩ ምበልክኒ? ማለት ኣብ ቃልሲ ምድካም: ምስልቻው ክርአ እኳ ንቡር እንተኾነ ንስኺ ግን ገና ናይ ቃልሲ ሓይልኺ ፉሕ-ፉሕ እዩ ዝብል ዘሎ፡;
ሞሞና፤- ዘይከሓድ ሽምግልና እኳ ኣሎ እንድዩ፡፡ ኣነ ግን እቲ ወጽዓ ዘምጽኦ ናይ ቃልሲ ድሌት ኣለኒ ዓቢ ሞራል ኣብ ውሽጠይ ሒዘ እየ ክኣ ዝቃለስ፡ ዘበገሰኒ ምኽንያት ቃልሲ ኣብ ዓወት ክሳብ ዝበጽሕ ክኣ ክሳብ ዘለኹ ብሂወት ንዓማጺ ዓገብ ምባል ኣይገድፍን እየ፡፡ ቃልሲ ብሓጺሩ ሂወተይ እዩ፡: ቃልሲ ክጽልኣኒ ኣይክእልን እዩ ሂወቱ ዝጸልእ ሰብ ክሳብ ዘይ ሃለወ፡፡ ከማይ ዝበላ ኣዝየን ቡዙሓት ነባራት ተጋደልቲ ከም ብዓል ጽጌ(paltalk ደሃብ 20)ኢላ ትኣቱ ዝኣመሰላ ኣብ እዚ ሕጂ እዋን ውን ኣብ ቃልሲ ዓቢ ኣበርክቶ ዝገብራ ኣለዋ፡፡ ቀደም ኣትሒዘን ብትብዓት ዝቃለሳ ዝነበራ እሞ ነቲ ቃልሰን ብምቕጻል ሕጂ ውን ሰራዊት ሕድሪ ምስ ተባህለ ብፍላይ ዓቢ ኣበርክቶ ዝገብራ ዘለዋ ኣለዋ፡፡ ከምኡ ውን ደቅና ዝኾናን ብዕድመ ኣናእሽቱ ደቂ ኣንስትዮ ተቓለስቲ ምስ እቲ ኩሉ ማለኻታት ናብራ፡ ቆልዑ ምዕባይ’ዶ ክትብል ሓዳር ምእላይ ምስ ኩሉ ተጽዕኖታት ስደት በዲሀን ናብ እዚ ቃልሲ እንዳበረከታ ይመጻ ብምህላወን ውን እቲ ካልእ ሸነክ ንዓይ ንኽቃለስ ካብ ዘተባብዓኒ ነገር እዩ፡፡ ብተወሳኺ ውን ናይ ዝዓበዩ ዝነኣሱ መቓልስተይ ደቂ ተባዕትዮ ይኹኑ ደቂ ኣንስትዮ ምትብባዕን ኣጆኺ ዝብል ሞራላዊ ስንቅን ካብ እቲ ንቃልሰይ ሓይሊ ሞተረ ምኳኑ ክገለጸልካ ይፈቱ፡፡
ሓታቲ፤- ኣብ እዛ ናይ ሎሚ ምስ ዘለኪ ግዜ ብምግንዛብ ሓጻር ዕላልና፡ ፍሉይ ክትብልዮ ትደልዪ ብፍላይ ናብ ደቂ ኣንስትዮ ተቓለስቲ ዘድሃበ ትብልኒ ክሰምዕ ምደለኹ፡፡
ሞሞና፤- ደቂ ኣንስትዮ ተቓለስቲ ካብ መዓልቲ ናብ መዓልቲ ኣብ ቃልሲ እንዳ ሰሰና ይመጻኣለዋ፡፡ እዘን ዝሳተፍኦ ዘለዋ ዝዓቕመን ይገብራ ስለ ዘለዋ ናይ ብሓቂ ክምስገና ዝግበአን እዩ፡፡ ብዝበለጸ ኣብ ዘድምዕን ንቃልሲ ኣበርክቶ ክህልዎ ኣብ ዝኽእልን መዳይ ቃልሲ ክንዲ ዝዓቕመን ከበርክታ ብምብጋሰን እውን ሓንቲ መዓልቲ ገድለን ዕዉት ኮይኑ ክወጽእ ምንዮተይ እዩ፡፡
ነዘን ተቓለስቲ ሰናይ ሙንየተይ ገሊጸ እምብኣር፡ ነተን ብኣስገዳድ ብስም ሃገራዊ ኣገልግሎት ከይፈተዋ ኣገልገልቲ ዝነበራ፡ ብስም ስግረዶብ ኣብ ቤት ማእሰርቲታት ዝነበራን፡ ኩሉ ሕሰም ሰሃራን ዓመጽን ሰጊረን እንከለዋ ኣጽቂጠን ዘለዋን ዝብለን ኣሎኒ፡; ደቀየ!! ሕን-ሕነ ዝበሃል ኣሎ;; ዝወረደክን ኣደራዕ ተቃልሓሉ፡ ንካብ መዛኑኽንን ስድራቤታትክንን ናይ ምፍልላይ ጠንቂ ዝኾነ ነውራም ስርዓት ህግደፍ እትኹንናሉ መድረክ ተቃዉሞ ኣለክን እሞ ብዉሑዱ ነቲ ኣባኽን፡ ኣብ መዛኑኽን፡ዝወረደን ዝወርድ ዘሎን ግፍዒ ብዓውታ ኮንንኦ፡፡ ነዚ ንቡር ዝበሃል ነገር ንኸይትቋደሳን ካብ ቤት ኣቦኽን ዕልል ተባሂሉ ከይምረቐልክንን፡ መንሽሮ መጻኢኽን ዝኾነ ስርዓት ኮንንኦ፡፡ ክብሪ ብምኽላእ ክብሪ ዝኸልኣክን ምኽንያት ኣስተብህላሉ፡፡ ብመሰረቱ ውን ደቂ ኣንሰትዮ ዘይብሉ ቃልሲ ፈጺሙ ክዕወት ከም ዘይክእል ኣሚንክን ኣደ ትኹን፡ መርዓት ትኹን፡ ጎርዞ ትኹን፡ ብዘይ ኣፋላላይ ኩላትና ብሓበራ ነዚ ቃልሲ ንሓርነትና ልክዕ ከም እተን ቀዳሞት ተጋደልቲ ንናጽነት ክሳብ መውጋእቲ ክሳብ መስዋእቲ ድልዉነትና ብምርኣይ፡ ናትና ኢልና ብምሓዝ ኣብ ዓወት ንኽበጽሕ ክንዲ ዝከኣለና ከነበርክተሉ ግዴታ ከም ዘለና ኣስተውዒልና ተሳትፎና ነዕዝዝ ይብለን፡፡
ሓታቲ፤- ብልቢ የቐንየለይ ኣደን ብጸይትን ደለይቲ ፍትሒ ሞሞና !!!
ሞሞና፤- ኣነ ውን ብስም ኩሎም ደለይቲ ፍትሒ የቐንየለይ ይብለካ፡፡
ቤት ጽሕፈት ዜናን ባህልን ግ.ሃ.ድ.ኤ-ሕድሪ!!
ኣቕራቢ፡ ኣሰፋው ኣስመሮም (seneselomaY)
ድሕነት ህዝብን ሃገርን ልዕሊ ኩሉ!
ዓወት ንሓፋሽ ብተግባር !!
Announcement
ደምዳሚ ኣዋጅ ግንባር ሃገራዊ ድሕነት ኤርትራ – ሕድሪ
ኣብ ትሕቲ ድሕነት ህዝብን ሃገርን ልዕሊ ኩሉ ዝብል መሪሕ ጭርሖ ካብ ወርሒ ሕዳር 11/11/2014 ጀሚሩ ክሳብ ሕዳር 18/11/2014 ዝተጋብአ ህጹጽን ሓድነታውን ጉባኤ ግንባር ሃገራዊ ድሕነት ኤርትራ (ግሃድኤ)ን ምንቅስቓስ ንደሞክራስን ፍትሕን ኤርትራ (ምደፍኤ)ን ብልዑል መንፈስ ምዝዛሙ ንህዝብናን ንደላይ ለውጢ ዝኾነ ኩሉ ከነበስር ንፈቱ፡፡ ኣብ መኽፈቲ ህጹጽን ሓድነታውን ጉባኤ ክልተ ማሓዙት ውድባት ግሃድኤን ምደፍኤን ናይ ክልቲኡ ውድባት መሪሕነታትን ከካብ ውድባቱ ብደሞክራስያዊ ኣገባብ ዝተመርጹን ዝተወከሉን መሰረታት ዝተሳተፍዎ፡ ከምኡውን ኣብ መኽፈቲ ዕለት ወከልቲ ፖለቲካዊ ውድባትን ሰልፍታትን ኤርትራ ዝተረኽብሉ፡ ብተወሳኺ ተዓዘብትን ዕድመ ዝተገብረሎም ምሁራትን ኣባላት ማዕከናት ዜናን ተረኺቦም፡፡ ብግዜ ሕጽረት ምኽንያት ብኣካል ክርከቡ ዘይከኣሉ ኣብ ኩሉ ኩርንዓት ዓለም ዝርከቡ ኣባላት ውድባት፡ ኣባላት ሲቪካዊ ማሕበራት፡ ግዱሳት ሃገራውያን ባእታታት፡ … ወዘተ ጉባኤና ንክዕወት ሰናይ ምንየቶም ብጽሑፍ ዝገለጹ ኣብቲ መኽፈቲ ዕለተ ጉባኤ ተነቢቡ፡፡
ኣብዚ ንሓደ ሰሙን ዝተኻየደ ጉባኤ፡ ኣሰናዳኢት ሽማግለ ህጹጽን ሓድነታውን ጉባኤ ግሃድኤን ምደፍኤን ኣብ መኽፈቲ ዕለት ምልኣተ ጉባኤ ብወግዒ ምስ ኣረጋገጸት ስዒቡ ጉባኤ ስሩዕ ስርሑ ንክጅምር ንጉባኤ ትመርሕን ተማሓድርን ሰክረታርያ ጉባኤ በጉባኤኛ ብደሞክራስያዊ መገዲ ተመሪጻ ስርሓ ጀመረት፡፡ ድሕሪ አዚ ጉባኤ ናይ ክልቲኡ ውድባት (ግሃድኤን ምደፍኤን) መሪሕነታት ጸብጻባት ሰሚዑን ዓሚቕ እንካን ሃባን ክተዓት ድሕሪ ምክያዱ ነቲ ዝወረደ ጸብጻባት ብደሞክራስያዊ ድምጺ ኣጽደቐ፡፡ ቀጺሉ ውድብ ንዝመጽእ ዘሎ ክልተ ዓመት ዝምርሓሉ ፖለቲካዊ ፕሮግራምን ሕገ-ህንጻን መድረኻዊ መደብ ዕዮ ብዝጠልቦ ሰፊሕ ዘተ ብምክያድ ብምሉእ ድምጺ ኣጽደቐ፡፡
ህጹጽን ሓድነታውን ጉባኤና ዝካየደሉ ዘሎ እዋን ናይ ሃገርና ኤርትራ ውሽጣዊ ጸገም ናብ ኣዝዩ ኣሰካፊ ኩነታት ገጻ ተንቆልቁለሉ ዘላ ህሞት ምዃኑ ንኹሉ ደላይ ፍትሕን ሰላምን ህዝቢ ኤርትራ ብሩህ ኢዩ፡፡ እዚ ከኣ ዲክታቶርያዊ ጉጅለ ስርዓት ህግደፍ ኣብ ውሽጢ ኤርትራ ንዝርከብ ህዝብና ኩሉ ሰብአዊ መሰላት ዝገሃሰ ኣብ ልዕሊ ህዝብን ሃገርን ብኣልማማ ብዘይንሕስያ ዝፍጽሞ ወይ ዘውርዶ ዘሎ ሃገር ከደን ዘይተኣደነ ቀጻሊ በደል ቆጺርካ ዝውዳእ ከምዘይኮነ፡ በዚ መሰረት ከኣ ኣብ ህዝብና ናይ ምብትታን ሓደጋ ከይበጽሕ ብኣግኡ ስርዓት ህግደፍ ንምእላይ ህጹጽ ሃገራዊ ጥርናፈ ከምዘድሊ ጉባኤ ብዕምቆት ኣስሚርሉ፡፡ ኣብ ልዕሊ ህዝብን ሃገርን ኣንጸላልዩ ዘሎ ከቢድ ሓደጋ ምብትታን ንምኽባስ ኩሉ ኣብ ደንበ ተቓውሞ ዝርከብ ካብ ውልቃዊ ጥቕምታትን ጸቢብ ኣተሓሳስባን ወጺኡ ንገራዊ ሓድነትን ፍትሕን ዝነገሳ ደሞክራሰያዊት ኤርትራ ንምህናጽ ናይ ሓባር ግንባር ብግሉጽነት ምምስራት ውዓል-ሕደር ዘየድልዮ፡ እዋኑ ሎሚ ምኳኑ ጉባኤ መዚኑ፡፡
ብሰንኪ ዘይ ውሕሉልን ጠገለ ዘይብሉ ናይ ወጻኢ ፖሊሲ ስርዓት ህግደፍ ኣብ ጎረባብትናን ዞናናን ናይ ዘይምቕሳን፡ ሓላይነይት ዝበኾሮ ኩነታት ብምፍጣር፡ በዓል ቤት ስለ ዝኾነ፡ ኩሉ መልክዕ ሃገርና ኤርትራ ተደዊኑ ምስ ኣሸበርቲ እምበር ምስ ሰላም ከምዘይትረአ ገይሩዋ ኣሎ። ካብዚ ሓሊፉ ንኣህጉራዊ ሕግታት ኣብ ምጥሓስ ዝርከብ ስርዓት ህግደፍ ብዓለም ኩሉ ተኸቢቡ ኣብ ክወጾ ዘይኽእል ዓዘቕቲ ተሸኺሉ ምህላዉ ጉባኤ ኣቐሚጡ።
ጉባኤ ኣብ ነካይደሉ ዘለና እዋን ኣካቢቦምና ዘለዉ ህልው ኩነታት፡
-
ውሽጣዊ ጸገም ኤርትራ፡
-
ወጻኢ ፖሊሲ ስርዓት ህግደፍ ዝፈጠሮ ኣዕናውን ነጻልን ኩነታት፡
-
ኣብ ዞባዊ ከባቢታትና ዘሎ ዘይርጉእ ኩነታትን፡
-
ሓፈሻዊ ኣህጉራዊ ኩነታትን፡ ኣመልኪቱ ብዕምቆት ዘትዩ፡፡
ንዲክታቶርያዊ ስርዓት ህግደፍ ንምእላይን ንምስዓርን ሓደ ሃገራዊ ሰራዊት ንምህናጽን ኩለን ወተሃደራዊ ክንፊ ዘለወን ውድባት ሓይልታተን ከስምራ ህጹጽን ሓድነታውን ጉባኤ መጸዋዕትኡ ኣቕሪቡ፡፡ ጉባኤና ንኤርትራዊ ሃገራዊ ባይቶ ንደሞክራስያዊ ለውጢ ንምሕያል ካብኡ ዝጥለብ ዘበለ ኩሉ ከበርክትን ጸኒዑ ክቃለስን ዳግም አረጋጊጹ። ከምኡውን ምስ ኩሎም ተቓወምቲ ሓይልታትን ሲቪካዊ ማሕበራትን ብሓባር ክሰርሕ ምዃኑ ድልውነቱ ኣረጋጊጹ፡፡
ህጹጽን ሓድነታውን ጉባኤ፡ ብዛዕባ መንእሰያት ኣመልኪቱ ዕቱብ ገምጋም ኣካይዱ፡፡ መንእሰያት ተረከብቲ ሃገር ምዃኖም ብዕምቆት መዚኑ፡፡ ብስርዓት ህግደፍ ዝወርዶም ዘሎ ገደብ ዘይብሉ ባርነት መሪርዎም ናብ ስደት ከምርሑን ኣብ ጉዕዝኦም ከኣ ከቢድ ሓደጋታት ክሳብ ውሽጣዊ ኣካላቶም ተጠቢሑ ናብ መሸጣ ክወርድ ምጽንሑ ኮኒኑ፡፡ ኣብዚ ሎሚ እዋን ስደት መፍትሒ ኣይኮነን፡፡ ብዘይ ሃገር ክብረት የለን ኢሎም ናብ ቃልሲ ክውሕዙ ምጅማሮም ንኣብነት ካብ ኣብ ሃገረ እስራኤል ዝርከቡ መንእሰያትን ካብ ካልኦት ሃገራትን ንዝምለሱ ዘለዉ መንእሰያትን ሞገሱ ገሊጹ፡፡ ከምኡውን ኣብ ቃልሲ ሃገራዊ ናጽነት ተወዳዳሪ ዘይርከቦን ሰፍ ዘይብልን መስዋእቲ ዝኸፈላ ደቂ-ኣንስትዮ ኤርትራውያን ኣብ ክንዲ ክብረት ኣብ ሕስረት ወዲቐን ከደምቲ ወታደራዊ መኮንናት ጉጅለ ስርዓት ህግደፍ ኮይነን ከምዘለዋ እሞ ሕጂውን ከምቲ ሕሉፍ ቃልሲ፡ ፍርቂ ኣካል ሕብረተ-ሰብ ስለዝኾና ቃልሰን ክብርትዕ ኣገዳስነት ከምዘለዎ ብዕቱብ ኣስሚርሉ፡፡
ጉባኤ፡ ነቲ ኣንጻር ዲክታቶርያዊ ስርዓት ህግደፍ ኣብ ውሽጢ ኤርትራ ዝለዓል ዘሎ ተቓውሞታት ንኣብነት ቅድም ኢሉ ብሓለፍቲ ካቶሊካዊት ቤተ-ክርስትያን፡ ስዒቡ ድማ ብሓለፍቲ ገዳማት ኦርቶዶክሳዊት ተዋህዶ ቤተ-ክርስቲያን ዝተወስደ ተባዕን ግሉጽን ተቓውሞን ውግዘትን ንኢዱ፡፡ ካብዚ ሓቅታት ብምምርኳስ ኩሎም መራሕቲ ሃይማኖት ሃገርና ዘለዎም መንፈሳዊ ተሰማዕነትን ሓላፍነትን ኣብ ግምት ብዘእተወ ንድሕነት ህዝቦም ክጣበቑን ነዚ ተጀሚሩ ዘሎ ሰናይ ቅድስነኦም ናብ መዓርፈኡ ከብጽሑዎ ጉባኤ ዘሎዎ እምነትን ተስፋን ኣንቢሩ።
ጉባኤና! ንሓይልታት ምክልኻል ኤርትራ ኣመልኪቱ ኣብ ዘካየዶ ዘተ፡ ስርዓት ህግደፍ ነቲ ብሓፋሻ ህዝቢ ኤርትራን ተጋደልቲ ደቁን ዝተዓትረ ሃገራዊ ናጽነት፡ ጓዕጺጹ ናብ ረብሕኡ ንዘውዓሎ ኩሉ ዓይነት ትካላትን መሳርሕን መለለዪ ገባትነቱ ዘረጋግጽ ምዃኑ ደጊሙ ኣስሚርሉ፡፡ ጭቁናት ኣባላት ሓይልታት ምክልኻል ኤርትራ ኩለመዳያዊ መሰሎም ተጋሂሱ ብዘይጻማ ኣገልገልቲ ውሑዳት ላዕለዎት ኣዘዝቲ ሰራዊት ኮይኖም ደቆምን ስድራቤታቶምን ጠዋሪ ስኢኖም ኣብ ከርፋሕ ናብራ ተደርብዮም ከይኣክል፡ ዝኸኣሉ ከኣ እግሮም ናብ ዝመርሖም ስደት ዓለም ሃጽ ኢሎም ይጠፍኡ ምህላዎም ጉባኤና ካብቲ ብዓብይ ሻቕሎት ካብ ዝረኣዮም ሓደ እዩ፡፡ ኦ! ሓይልታት ምክልኻል ኤርትራ፡ እሞደኣ ሃገር ናብ ሓደጋን ምብትታንን እንዳምርሐት ክሳብ መዓስ ኢኹም ኣገልገልቲን ንብሽምኩም ዝሽቅጡ ውሑዳት ደው ትብሉን? ኣይፋል! ይኣኽለኩም ኢልኩም ኣብ ጎኒ ፍትሓዊ ቃልሲ ህዝብኹም ደው እትብልሉ እዋን ንጽባሕ ይጽነሓለይ ዘይበሃል ሎሚ ብምዃኑ፡ ህጹጽን ሓድነታውን ጉባኤና በዚ ኣጋጣሚ መጸዋዕትኡ የቕርበልኩም፡፡
ህጹጽን ሓድነታውን ጉባኤና፡ ብሰንኪ ኣብ ኤርትራ ዘሎ ዘይንቡር ምሕደራ ተቓዊሞም ናብ ስደት ዝውሕዙ ዘለዉ ኤርትራውያን ኣብ ፈቐዶ ሃገራትን ባሕርታትን ዘጋጥሞም ዘሎ ማሕለኻታት ንምፍታሕ ማሕበረሰብ ዓለም ዕቱብ ቆላሕታ ክገብርሉን መሪሕነት ውድብና ካብ ኩሉ እዋን ንላዕሊ ብዕቱብ ክሰርሓሉ ተማሕጺኑ፡፡ ከምኡውን ነቶም ዓሚ ወርሒ ጥቅምቲ መጀመሪያ 2013 ኣስታት 400 ኣብ ማእከላይ ባሕሪ ደሴታት ላምፓዱዛ ጥሒሎም ዝሃለቑ ኤርትራውያን ስደተኛታትን ካልኦት ቅድሚኦምን ድሕሪኦምን ኣብ ፈቐዶ ማያዊ ባሕርታትን ምድረበዳታትን ሂወቶም ዝስእኑ ዘለዉ መንእሰያት ኤርትራ ኣመልኪቱ ዝተሰምዖ መሪር ሓዘን ድሕሪ ምግላጽ ብድሕሪ ሕጂ ተመሳሳሊ ህልቀት ንኸየጋጥም ምስ ዝምልከቶም ዓለማዊ ትካላትን ተቓወምቲ ሓይልታት ኤርትራን ጉዱሳት ኤርትራውያንን ሓቢሩ ክሰርሕ ምዃኑ ኣረጋጊጹ፡፡
ጉባኤ፡ ስሙር ሰራዊት ግ.ሃ.ድ.ኤን ም.ደ.ፍ.ኤን ሰራዊት ሕድሪ ኣብ ዝቖመሉ ግዜ ሓጎሶም ንዝገለጹን ሃናጺ ርኢተኦም ንዝለገሱን ከምኡውን ንዋታዊ ደገፎም ንዘበርከቱን ኩሎም፣ ልዑል ምስጋንኡ ገሊጹ።
ህጹጽን ሓድነታውን ጉባኤና፡ መንግስትን ህዝብን ኢትዮጵያ ንደሞክራስያውን ፍትሓውን ቃልስታት ሓይልታት ተቓውሞ ኤርትራ ንምዕዋት፡ ዝገብርዎ ዘለዉ ረዚን ሓገዛት ዕዙዝ ምስጋንኡ ገሊጹ። ከምኡውን ሃገሮም ንዝገደፉ ኤርትራውያን ስደተኛታትን፡ ብገባቲ ስርዓት ኣስመራ ኣብ ዕሸል ዕድሚኦም ዕድላት ትምህርቲ ተሓሪሙዎም ዓዶም ዝገደፉ መንእሰያትና፡ ኣብ ዩኒቨርሲታት ኢትዮጵያ ማዕረ ዜጋታት ኢትዮጵያውያን ንክማሃሩ ጥጡሕ ዕድል ብምኽፋቱ ሞጎሱ ደጊሙ ገሊጹ። በዚ ኣጋጣሚ መንግስትን ህዝብን ኢትዮጵያ ኣብ ዞባና ሰላምን ቅሳነትን ሰፊኑ ናይ ህንጸት ጉዕዞ ብምሓዝ ንዝኸድዎ መገዲ ልምዓት ብምንኣድ፡ ኣብ ዝለዓለ ምዕብልናን ብልጽግናን ክበጽሑ ጉባኤና ሰናይ ምንዮቱ ገሊጹ፡፡
ኣብ መደምደምታ ህጹጽን ሓድነታውን ጉባኤና ንምዕዋት ሓገዞም ንዘይተፈለየና ኣካላትን ፈተውትን ኣመስጊኑ፡፡ ንዝቕጽል ናይ ስራሕ ክልተ ዓመት ዝመርሑ 21 ቀወምትን 2 ተጠባባቅትን ዝአባላታ ማእከላይ ባይቶ፡ ብደሞክራስያዊ ኣገባብ ብምምራጽ ጉባኤ ብዓወት ዛዚሙ፡፡
ድሕነት ህዝብን ሃገርን ልዕሊ ኩሉ
ዓወት ንደሞክራስያዊ ቃልሲ ህዝቢ ኤርትራ
ዝኽርን ክብርን ንስውኣትና
ውድቀት ንዲክታቶርያዊ ስርዓት ህግደፍ
ግንባር ሃገራዊ ድሕነት ኤርትራ – ሕድሪ
ሕዳር 18፡ 2014
ቀጠር ኣብ ኢትዮጵያ ናይ 500 ሚልዮን ዶላር ወፍሪ ተፈራሪማ
ኣውፈርቲ ቀጠር ኣብ ኢትዮጵያ 500 ሚእቲ ሚልዮን ዶላር ዝውድእ ናይ ኣርባዕተ ፕሮጀክትታት ወፍሪ ከካይዱ ምዃኖም ማዕከናት ዜና ኢትዮጵያ ገሊጸን።
ብመሰረት ‘ቲ ዝስምምዕ አብ ምብራቕ ኢትዮጵያ አብ ድሬዳዋ ናይ ስሚንቶ ፋብሪካ፤ ምድላብ ሃብቲ ሃብቲ እንሰሳ ከምኡ ድማ ናይ ዓሶ መድሃኒት መስርሒ ፋብሪካ ናይ ኮስሞቲክስ ፋብሪካ ንኸሰርሑ ተወዓዒሎም ኣለዉ።
ውልቀመላኺ ምልካዊ ኢስስርዓት ኢሳይያስ፣ ምስ ቀጠር ፍሉይ ዝምድና ኣለና እናበለ፣ ኢሳይያስ ንዝሓለፉ 23 ዓመታት ናብታ ክጅሃር፣ ንገለ የዋሃት ብተስፋ ምጽወታ እናኣታለለ ናብ ቀጠር ብምምልላስ ውራይ ውልቃዊ ሕክምናኡን ማእለማ ሽርሕታትን ክገብር ኳ እንተጸንሐ ኤርትራ ካብ ቀጠር ከም ሃገር ዝጠቅም ደገፍ ኣይረኸበትን።
እዚ ኸኣ፣ ሰበስልጣን ቐጠር አብ ቀርኒ አፍሪቃ ከረጋግጽዎ ንዝደልይዎ ረብሓታት ንውልቀ መላኺ ኢሳያስ ከም መሰጋገሪ ድልድል ክጥቀሙሉ ድሕሪ ምጽናሕ፤ ምስቲ ካብ ዓለም ተነጺሉ ዘሎ ስርዓት ምሽራኽ ክሳራ ምዃኑ ኣስተብሂሎም ብዘይፍረ ራሕሪሖሞ ይኸዱ ከምዘለለዉ ዘመልክት እዩ።


text:
ዩ-ስ ምስ‘ታ ትትግብሮ ዘላ ዴሞክራስያዊ መስርሕ ንምዕቃብ ትቃለስ ዘላ ኢትዮዽያ ዝመስረተቶ ርክብ፣ኣፀጋሚ ግን ኣዝዩ ጠቃሚ ኮይኑዋ ከምዘሎ ተንተንቲ ርክብ ክልቲኤን ሃገራት ይገልፁ።መሳርሕትና ኒኮ ኮሎምባንት ካብ ዋሽንግተን ዲሲ ንዘዳለዎ ሪፖርት በትረ ስልጣን ተርጙምዎ‘ሎ፥
ኣብ ዩ-ስ ዝነብሩ ተሓለቅቲ ዴሞክራሲ፣ኣብ‘ቲ መራሕቲ ተቃወምቲ ኣበርቲዖም ዝተንቀሳቀሱሉን ህዝባዊ ደገፍ ዝረኸቡሉን ናይ ቅድሚ 5 ዓመት መረፃ ኢትዮጵያ፣ዴሞክራሲያዊ ሃዋሁ ክማሓየሽ‘ዩ ዝብል ትፅቢት ነይሩዎም።
ውፅኢት መረፃ ምስ ተገለፀ ግና፣ገዛኢ ፓርቲ ከምዝተዓወተ ተገለፀ።መራሕቲ ተቃወምቲ ስለዘማረሩ ግና፣ኣብ ዓበይቲ ከተማታታት ዝርከቡ ደገፍቲ ተቃወምቲ ናብ ጎደናታት ወሓዙ።ኣብ‘ቲ ዝሳዓበ ህውከት፣ኣስታት 5 ሚእቲ ሰባት ተቀቲሎም፣መራሕቲ ተቃወምቲ ድማ ተኣሲሮም።
ሎሚ ድሕሪ 5 ዓመት ኣብ ዝካየድ ሃገራዊ መረፃ ይብሉ ተዓዘብቲ፣ገዛኢ ፓርቲ ንሚድያ ብሒትዎ‘ሎ፣ንብደርዘን ዝቁፀሩ መራሕቲ ተቃወምቲን ጋዜጠኛታትን ኣሲሩ‘ሎ፣ናፃ ተዓዘብቲ መረፃ ድማ የለውን ይብሉ።
ካብ ኣባላት ኮንግረስ‘ውን ብርቱዕ ነቀፌታ ይስማዕ‘ሎ።መንግስቲ ኢትዮዽያ ካብ ጊዜ ናብ ጊዜ ምልካዊ እናኾነ ይመፅእ‘ሎ ባሃልቲ‘ዮም ኣባላት‘ቲ ቤት ምኽሪ፣።
ኣብ ኮሌጅ ኦብሪን መምህር ፖሊሲ ወፃኢ ዝኾነት ኢቭ ሳንድበርግ፣ኣብ‘ዚ ቀረባ ኣምባሳደር ዩ-ስ ኣብ ኢትዮዽያ ኮይኖም ዝተመዘዙ ዶናልድ ቡዝ፣ ኩነታት ዴሞክራስን ሰብኣዊ መሰላትን ኢትዮዽያ ንክማሓየሽ ክሰርሕ‘የ ከምዝበሉ ተዘኻኽር።ኣስዒባ-ኢትዮዽያውያን፣ ከምዚ ዝበለ ዘረባታት ኣምባሳደራት ዩ-ስ ሰሚዖም‘ዮም።እቲ ሕቶ ግና፣ሚስተር ቡዝ ንመንግስቲ ኢትዮዽያ ሰብኣዊ መሰላት ንከማሓይሽ ናብ ስራሕ ክደፍእዎ ድዮም ዝብል‘ዩ ትብል።
ኣብ ኢትዮዽያ ፖለቲካዊ ኣማኻሪ ኮይና ዝሰርሐት ኢቭ ሳንድበርግ፣ንዩ-ስ ኣዝያ ጠቃሚት ናይ ፀጥታ መሻርኽታ ስለዝኾነት ኣብ ልዕሊ ኢትዮዽያ ክንደየናይ ፀቅጢ ምፍጣር ይካኣል ኣብ ዝብል ሕቶ ገለ ምድንጋር ኣለዋ ትብላ ንዩ-ስ።ብካልእ ወገን፣ሰራዊት ኢትዮዽያ፣ኣብ ምቋም እቲ ብዓይኒ ዩ-ስ ተመራፃይ ዝኾነ መንግስቲ ሶማልያ ኣገዳሲ ግደ ዝነበሮ‘ዩ።እቲ ካልኣይ መማረፂ እቲ ምስ ኣል-ቃይዳ ምእትስሳር ዘለዎ ጉጅለ‘ዩ።ብዘይካ‘ዚ ኢትዮዽያ ኣገዳሲት መሻርኽቲ ዝኾነትሉ ካልእ ምኽንያት፣ኣብ ቀርኒ ኣፍሪቃ እንታይ ይምዕብል ከምዘሎ ክንፈልጠሉ ንኽእለሉ መንገዲ ንመሓውር ስለላ ኢትዮዽያ ተጠቂምካ ስለዝኾነ’ዩ።ንሕና ንደልያ ምኻና ድማ ኢትዮዽያ ትፈልጥ‘ያ ትብላ።
ኣብ ኤምባሲ ዩ-ስ፣ሓላፊ ልእኽቶ ኢትዮዽያ ዝነበረ ቶማስ ሁል፣ምስ‘ዚ ኢቭ ሳንድበርግ ዝሃበቶ ገምጋም ይሰማማዕ።
ኢትዮዽያ ኣብ ቁልፊ ጂኦ-ፖለቲካዊ ዞባ‘ያ ትርከብ፣ከምኡውን ቀንዲ ቤት ፅሕፈት ሕብረት ኣፍሪቃ ዝርከበላ ሃገር‘ያ።ስለዚ እዞም ዝተጠቅሱ ረቋሒታት ተደማሚሮም፣ዩ-ስ ኣብ ልዕሊ ኢትዮዽያ ካብ ሞራላዊ ፀቅጢ ሰጊራ፣ምምሕያሽ ንክትገብር ክትደፍኣ ኣዝዩ ኣፀጋሚ‘ዩ ዝብል ገምጋም ኣለዎ።
ኣብ‘ዚ እዋን‘ዚ ኣብ ኮሌጅ ሲመንስ የምህር ዘሎ ሚስተር ሁል፣ኣብ ኣፍሪቃ ይኽሰት ዘሎ ቅድድም ንረብሓ፣መንግስቲ ዩ-ስ ተወሳኺ ፀቅጢ ንዘይምፍጣር ካልእ ዕንቅፋት ይኾኖ‘ሎ ከምዘሎ ኣይከወለን፣
ብመንፅር መጠን‘ውን እንተሪኢኻዮ፣ንግዳዊ ርክባትና ገዚፍ ኣይኮነን።ምስ‘ቲ ቻይናዊያን፣ህንዳውያንን ስዑዳውያንን ኣብ ኢትዮዽያ ዝገብርዎ ዘለው ዝመጣጠን‘ውን ኣይኮነን።ንኢትዮዽያ ንልግሶ ሰብኣዊ ሓገዝ ኮይኑ ኣብ ዘፈር መግቢ፣HIV/AIDSን ዝኣምሰሉን ዝተሓፀረ‘ዩ ይብል ሁል።
ኣብ ዩኒቨርስቲ ጂኦርጅ ሜይሰን ዘምህር ቴረንስ ላይንስ ብወገኑ፣ምምሕዳር ኦባማ፣ነቲ ቅድሚኡ ዝነበረ ምምሕዳር ይስዕቦ ዝነበረ ርክብ ንምቅያር ይፍትን ከምዘሎ‘ዩ ዝዛረብ፥
ሕሉፍ ምምሕዳር፣ርክብ ዩ-ስን ኢትዮዽያ ዝቃነይ ዝነበረ ብመንፅር ፀጥታዊ ስግኣትን ውግእ ፀረ-ፈጠራ ራዕድን‘ዩ ነይሩ።ኣብ‘ዚ እዋን ግና፣ከምዝመስለኒ፣ እዚ ምምሕዳር‘ዚ፣ነቲ ርክብ ከማዓራርይን፣ፀጥታዊ ስግኣት ኣብ ቦትኡ ኮይኑ፣ዝላዓለ ቆላሕታ ግና ኣብ ዴሞክራሲ፣ሰብኣዊ መሰላትን ካልኦት ነጥብታትን ንከማእክል ይሰርሕ‘ዩ ዘሎ ይብል ላይንስ።
ቅድሚ ዕስራ ዓመታት፣ኣብ ምንስቴር ወፃኢ ዩ-ስ ሓላፊ ጉዳያት ኣፍሪቃ ዝነበሩ ሀርማን ኮሀን፣ሓደስቲ መራሕቲ ኢትዮዽያ፣ኣብ ውሽጢ ሃዋሁ ኣልቦ ዴሞክራሲ ኮይኖም፣ንዓለም-ለኻዊ ሓገዝ ክፅበዩ የብሎምን ይብሉ።
ኪኢላታት ብሓፈሽኡ፣ድሕሪ ዕስራ ዓመታት ሎሚ‘ውን እንተኾነ፣ዩ-ስ ኣብ ቀርኒ ኣፍሪቃ ብሓደ ጊዜ ንዴሞክራሲን ንምርግጋእን ከመይ ገይራ ማዕረ ክትሰርሓሎም ከምትኽእል ኣይበርሀላን ዘሎ ይብሉ።


text:
ኡሁሩ ኬንያታ ን2ይ ግዜ ፕረሲደንት ሃገር ኬንያ ተመሪጹ
ኡሁሩ ኬንያታ መን እዪ? ኣብዚ እዋንዚ ኣብ መብዛሕትአን ሃገራት ኣፍሪቃ፣ ዘለው መራሕቲ ብመደብ ብመሃንድሳት ጽዮናውያን ተመልሚሎም፣ ንባዕዳውያን ንኸገልግ፡ሉ ኣብ ስልጣን ዝመጹ ጥራይ ዘይኮነ፣ ብመደብ ዓሌቶምን መበቆሎምን ኣብቲ ዝገዝኡዎ ዘለው ህዝቢ ዘይኮኑ፣ እንታይ ድኣ ደቓሉ ወይከኣ ቅልውላው መንነት ዘለዎም እዮም። እቲ ቀንዲ ውዲት ድማ፣ ውሉዳትን ኩሩዓትን ደቂ ሃገር እንተድኣ ኮይኖም ንህዝቦምን ንሃገሮምን ንባዕዳውያን ኣሕሊፎም ክህቡ ስለዘይክእሉ እዩ።ንመረዳእታ፣ ሲሲ ገዛኢ ግብጽን፣ ቅድሜኡ ዝነበረ ሑሳኒ ሞባራክን፣ ፋሺስታዊ መላኺ ኤርትራ ኢሰያስ ኣፈወርቅን፣ መራሕቲ ፖሊት ቢሮ ወያኔን ትግራዎትን ኤርትራውያን እምበር ካብቶም ብብዙሕ ህዝቢ ኣምሓራን ኦሮሞን ተቐባልነት ዘለዎም ደቀባት ኢትዮጵያውያን ኣይኮኑን። ንመረዳእታ ቀዳማይ ሚንስተር ኢትዮጵያ ሃይለማርያም ደሳለኝ ካብቶም ትሑታት ዓሌት ወላይታ ዝብሃሉ ሚኖሪቲ ዝኾነ እዩ። መብዛሕትኦም ገዛእቲ ኣፍሪቃውያን ደቓሉ እዮም። እዚ ድማ ባዕዳውያን ብመደብ ንረብሓኦም ንኸገልግሉዎም aiሎም ዝኣለምዎ ረቂቕን ግሁድን ማእለማ እዩ። ኣብ ሃገር ኬንያ ግና ንመጀመርያ ግዜ ማaከላይ ዕድመ ዘለዎ ፕረሲደንት ሃገር ኬንያ፣ ጥራይ ዘይኮነ ካብ ብቀጥታ ካብ ኩሩዓት ቤተሰብ ዝመጸ እኳድኣ ወዱ ንጅግና ጄሞኬንያታ እዩ። እንተድኣ ፕረሲደንት ኡሁሩ ኬንያታ፣ ብጽዮናውያንን ሃጸያውያንን ከይተዓንቀፈ፣ ብቕሳነት ንሃገሩ ከመሓድርን ከማዕብልን በቒዑን ክኢሉን ኣብ ጉዕዞ መራሒ ሃገር ኬንያ ክንዕዘቦ ኢና።
Uhuru Kenyatta
The President is elected by popular vote in the general election held during August every 5 years. For the election of the President to be determined valid, they must have
-
More than half of all the votes cast in the election
-
At least twenty-five per cent of the votes cast in each of more than half of the counties.
-
ብኡሁሩ ሙዪጋi ኬንያታ Uhuru Muigai Kenyatta
Famous As: ውሩይ ፕረሲደንት ሃገር ኬንያ President Of Kenya
Nationality: ሃገራዊ ከንያዊ Kenyan
Political Ideology: ስዓቢ ፖሎቲካዊ ስነሓሳብ ኣባልን መራሕን፣ እቲቀደም ናኑ ዝብሃል ዝነበረ ጸኒሑ ተና ዝብሃል ሰልፊ እዩ።Political Party TNA (2012–Present), KANU (Before 2012)
Sun Sign: Scorpio ምልክት ጽሓይ ነፋሒቶ
Born In: Nairobi ኣብ ናይሮቢ ዝተወልደ
Father: Jomo Kenyatta ወዲ ጀሞ ኬንያታ
Mother: Ngina Kenyatta
Spouse/Partner: Margaret Wanjiru Gakuo
Children: ኣቦ 3 ቆልዑ Jomo Kenyatta, Jaba Kenyatta, Ngina Kenyatta ዝተባህሉ እዩ።
-
Net Worth:ክሳብ $500 Million ዝኣክል ሃብቲ ከምዘለዎ ይፍለጥ
Founder/Co-Founder: Jubilee Alliance ንማሕበር ውህደት ዩቢሌ ዝመሃዘ እዩ። ካብ ተጻባእቲ መሃንድሳት ጽዮናውያንን ሃጸያውያንን የድሕኖ።
ኡሁሩ ወዲ ጅግና መራሒ ሰውራ ኬንያ ነበር ጀሞኬንያታ እዩ።
•ብ1961 ኣብ ኬንያ ተወሊዱ
•እቲ ዝናኣሰ ናይ ኬንያ ፕረዚደንት’ዩ
•ኣባል ሰልፊ ጁብሊ ኬንያ
•ንርእሱ ‘ዲጂታል ፕረዚደንት’ ኢሉ ይሰሚ (ኣብ ማሕበራዊ መራኸታት ስለዝጥቀም)
•ኣብ 2013 ፕረዚደንት ኮይኑ ተመሪጹ
•ኣብቲ ናይ 2007 ምርጫ ኣንጻር ደገፍቲ ራይላ ኦዲንጋ መጥቃዕትታት ወዲብካ ተባሂሉ ተኸሲሱ ነይሩ
•ነቲ ክሲ ናይ ምዕራባውያን ውዲት’ዩ ብምባል ይነጽጎ
•ኣብ ኣሜሪካ ብፓለቲካዊ ስነ-ፍልጠትን ስነ-ቁጠባን ተማሂሩ
•ወዲ እቲ ናይ ኬንያ ቀዳማይ ፕረዚደንት ዝነበረ ጆሞ ኬንያታ እዩ
•ኣስታት $500 ርእሰማል ብምውናን ሓደ ካብቶም ዝሃብተሙ ኣፍሪቃውያን ምዃኑ ይንገረሉ
•ኣቦ 3 ቆልዑት’ዩ
•ብዓልቲ ቤቱ ድማ ማርጋረት ኬንያታ ትበሃል


text:
ዓቃቢ-ሕጊ ኢትዮዽያ ንምክትል ሊቀ-መንበር ፓርቲ ኣንድነት ኣቶ ኣንዱዓለም ኣራጌ ሓዊሱ ን24 ሰባት ብፈጠራ ራዕዲን ብክሕደትን ከምዝኸሰሰ ተገሊፁ።መብዛሕተኦም ተኸሰስቲ ኣብ ዘይተረኸቡሉ‘ዮም ክሲ ቀሪብዎም።
ዓቃቢ-ሕጊ ትማሊ ክሲ ዘቅረበሎም 24 ሰባት ክኾኑ ከለው፣እቶም ሸሞንተ ናብ ቤት-ፍርዲ ቀሪቦም፣እቶም ዝተረፉ ግና ኣብ ዘይተረኸቡሉ‘ዮም ተኸሲሶም።
ካብ ፓርቲ ኣንድነት ዝተኸሰሱ ምክትል ሊቀ-መንበር ኣቶ ኣንዱዓለም ኣራጌ፣ኣባል ቤት ምኽሪ ኣንድነት ኣቶ ናትናኤል መኮንን ከምኡውን ውሩይ ጋዜጠኛ ኣቶ እስክንድር ነጋን ይርከብዎም።
ዓቃቢ-ሕጊ ኢትዮዽያ ሽዱሽተ ክሲታት ኣትሒዙ‘ሎ።ቀዳማይ ክሲ ኩሎም ተኸሰስቲ ተግባር ፈጠራ ራዕዲ ብምውዳድ፣ብምትላምን ንክፍፀም ብምልዕዓልን ብምድላውን ገበን ተኸሰስቲ‘ዮም ይብል።
እቲ ካልኣይ ክሲ፣ካብ ቀዳማይ ክሳብ መበል 18 ተኸሰስቲ ዝቀረበ ኮይኑ፣ ተግባር ግብረ-ሸበራ ንክፍፀምን ንከፍፅሙን፣ኣብ ሕቡእ ጉጅለ ፈጠራ ራዕዲ ብመሪሕነት፣ውሳነ ብምሃብ፣ተግባር ፈጠራ ራዕዲ ንክፍፀም ንሰባት መልሚሎም ኢሉ ይኸስስ።ኣብ መበል 19ን 20ን ዝተጠቅሱ ድማ ኣብ ግብረ-ሸበራ ተሳቲፎም ኢሉ ይኸስስ።
ራብዓይን ሓምሻይን ክሲታት ከቢድ ክሲ ክሕደትን ስለያን ዝሓቆፈን ንኩሎም ተኸሰስቲ ዝምልከትን‘ዩ።ዓቃቢ-ሕጊ ኣብ ራብዓይ ተኸሰስቲ ዘቅረቦ ክሲ ከምዝሕብሮ፣ምስ መንግስቲ ኤርትራን መራሕቲ 7 ግንቦትን ብምስጢር እናተራኸቡ፣መንግስቲ ኤርትራ ተግባር ፈጠራ-ራዕዲ ንክፍፅም ንክጥዕሞን ክዕወትን ስለዝሓገዙ ከቢድ ክድዓት ፈፂሞም‘ዮም ይብል።
ዓቃቢ-ሕጊ ዘቅረቦ ሻድሻይ ክሲ፣ንጋዜጠኛ መስፍን ነጋሽን ኣብዪ ተ/ማርያም ዝምልከት ኮይኑ፣ንጉጅለ ፈጣሪ ራዕዲ ከምዝሓገዙ ይጠቅስ።
ትማሊ ነቲ ከይዲ ፍርዲ ይከታተሉ ዝነበሩ ኣቦ-መንበርን ርክብ ህዝቢ ፓርቲ ኣንድነት ዶ/ር ነጋሶ ጊዳዳ፣ኣባል ኣንድነት ኣቶ ናትናኤል መኮንን ኣብ ቤት ማእሰርቲ ብዝኣሰርዎም ተፈፂሙኒ ንዝበልዎ ስቅያት ንቪኦኤ ገሊፆም።
ኣብ ዝርዝር ተኸሰስቲ ካብ ሞንጎ ዝተጠቅሱ፣ኣቶ ኣንዳርጋቸው ፅጌ፣ዶ/ር ብርሃኑ ነጋ፣ኣቶ ፋሲል የኔአለምን ኮሌኔል ኣለበል ኣማረን ይርከብዎም።


text:
ኖላስኩላንን ፓርክስኩላንን በቲ ኮምዩን ዝመሓደራ ካልኣይ ደረጃ ኣብያተትምህርቲ እየን። ክልቲኣተን ኣብ ከተማ ኦርንሾልድስቪክ እየን ዚርከባ። ሚካኤል ኤልያስን ናይ ኦርንሾልድስቪክ ተግባራዊ ካልኣይ ደረጃ ቤትትምህርትን ብሕታውያን እየን። ኣብቲ ናይ ከተማ ሰንትሩም እየን ዚርከባ። ብዛዕባ ናይ ኦርንሾልድስቪክ ካልኣይ ደረጃ ኣብያተትምህርቲ
ኣብቲ ናይቲ ኮምዩን ወብሳይት ተወሳኺ ኣንብብ።
ምስቲ መደባዊ ትምህርቲ፡ እቲ ህጻን ኣብቲ ኮሙናዊ ቤትትምህርቲ ባህልን ቤትትምህርቲ ተክኒክን ዚካየድ ናይ ወለንታዊ ንጥፈታት ኪካፈል እውን ይኽእል እዩ። ኣብኡ እቲ ህጻን ኣብቲ ናይ ዕረፍቲ ግዜኡ ኣብ ስነጥበባውን ፈጠራውን ንጥፈታት ይካፈል።
ኣብ ኦርንሾልድስቪክ ኮምዩን ንህጻናትን ዓበይትን ዝዓለመ
ሰርስኩሉር ወይ ፍሉይ ኣብያተትምህርቲ ኣሎ። እዚ ነቶም ብናይ ምዕባለ ስክንክልና ወይ ናይ ሓንጎል ማህሰይቲ ኣብቲ መደበኛ ቤትትምህርቲ ኪካፈሉ ዚጽገሙ ህጽናት እዩ ዘገልግል።
ዕድላት ትምህርቲ
ክትመሃር ወይ ሞያ ክትልውጥ ምስ እትደሊ ነቲ
ናይ ኦርንሾልድስቪክ ትምህርቲ ንዓበይቲ ተወከስ። ኣብ ኦርንሾልድስቪክ ብመባእታውን ካልኣይ ደረጃውን ጽፍሒ ናይ ዓበይቲ ትምህርቲ ኣሎ፡ ከምኡውን ናብ ስንኩላን ዘተኮረ ፍሉይ ቤትትምህርቲ ኣሎ። ሽወደን ንወጻእተኛታት ዚብል ትምህርቲ፡ ብመዓልቲ ወይ ምሸት ወይ ብርሑቕ ኣገባብ ክትምሃር ትኽእል።
ናይ ኦርንሾልድስቪክ ኮምዩን ነቶም ሓደስቲ መጻእቲ ስደተኛታት ናይ ማሕበረሰብ ምልላይ ኮርስ የዳሉ። እቲ ኮምዩን ንቕልጡፍ ምምዳብ ሰብ፡ ናይ ሕብረተሰብ ናይ ምልላይ ፕሮግራም የዳሉ። ነዚ ድማ ብብዙሕ ቋንቋታት የካይዶ። ንዝያዳ ሓበሬታ
ነቲ ናይቲ ኮምዩን ናይ ምውህሃድ ኣሃዱ ተወከሶ።
ኣብ መላንሰልን ኦርንሾልድስቪክን ህዝባውያን ኮለጃት ኣለዉ። እተፈላለየ ናይ ሞያ ኮለጅ ትምህርቲ ክትደሊ ትኽእል ወይ ከኣ ነቲ ኡመዮ ዩኒቨርሲቲ ኣብ ኦርንሾልድስቪክ ዘዳልዎ ናይ ትምህርቲ ፕሮግራማት ወይ ኮርሳት። ቀጻሊ ምርጫታት ብመገዲ Campus Örnsköldsvik ትረኽቦ።
ብዛዕባ ትምህርታዊ ውጥናትካ ምኽሪ ወይ ደገድ ምስ እትደሊ፡ ኣብ እተፈላለየ ቦታታት ኦርንሾልድስቪክ
ናጻ ትምህርትን ናይ ሞያ መምርሕን ኣሎ።
ኣገልጎት ጥዕና
ኣብ ኦርንሾልድስቪክ ናይ ህጹጽ ረድኤትን ምዕቡል ሕክምናን ሆስፒታል ኣሎ። ኣብ ሰንትሩም፡ ዶምሾ፡ ኸለቫድ፡ ብያስታ፡ ብረድቢን፡ ሁሱም-ትረሆርኒንግሾ ማእከላት ጥዕና ኣለዋ። ገለ ካብኣታተን በቲ ወረዳ እየን ዚመሓደራ፡ እተን ካልኦት ድማ ብሕታውያን እየን። ንስኻ ባዕልኻ ኣየናይ ከም እትደሊ ክትመርጽ ትኽእል። ሓበሬታን ርክብን ኣብ Landstinget Västernorrland.ትረክብ።
እቲ ወረዳ ኣብ ዶምሾ፡ ብረድቢን፡ ሁሱምን ኦርንሾልድስቪክን
ህዝባዊ ሕክምና ስኒ ኣለዎ። ይኹንምበር ብዙሓት ናይ ስኒ ሕክምና ክሊኒካት ኣለዋ።
ኣብቲ
ናይ ወረዳ ወብሳይት ቮርድጊደን ኣብ ቀረባኻ ዘሎ ክሊኒክ ንኽትረክብ ሓገዝ ትረክብ። ሓበሬታ
ብብዙሕ ቋንቋታት ይርከብ።
ናይ ቋንቋ ድግፍ-ተርጓሚ ምርካብ
ኦርንሾልድስቪክ ኮምዩን ናቱ ኣገልግሎት ትርጉም የብሉን። ኣብቲ ምስ ኮምዩን፡ ክንክን ጥዕናን ካልእ ትካላትን እትገብሮ ርክብ፡ ተርጓማይ ምስ እትደሊ፡ እቲ ትካል እዩ ዚደልየልካ። ግን ባዕልኻ፡ ተርጓማይ ከም ዘድልየካ ክትዛረብ ግቡእካ እዩ።
ኣገልግሎት መጎዓዝያ
ናይ ኦርንሾልድስቪክ መዓርፎ ነፈርቲ ኣብቲ ካብ ከተማ 25 ኪ/መ ርሒቑ ዚርከብ ጊደዮ ይርከብ። ካብኡ ናብ ስቶክሆልም ኣርላንዳ ዚግበር ውሽጣዊ በረራ ኣሎ፡ ስሕት ኢሉ ድማ ቻርተር በረራ ኣሎ።
ብቦትንያባናን ባቡር ንሰሜን ብኡመዮ ጌርካ ናብ ሉለዮ፡ ንደቡብ ድማ ብክራምፉሽ፡ ሃርኖሳንድ፡ ሱንድስቫል ብድሕሪኡ ናብ ስቶክሆልም ክትከየድ ትኽእል። መነሃርያ ባቡር ኣብ ኦርንሾልድስቪክን ሁሱምን ኣሎ። ብመገዲ
SJ:s webbplats ቦታ ሓዝ።
ካብ ኦርንሾልድስቪክ ኣውቶቡስ ወሲድካ ናብ ናይቲ ወረዳን ኮምዩንን ዓበይቲ ከተማታት ክትገይሽ ትኽእል። መብዛሕትኡ መስመራት ካብ
ናይ ኦርንሾልድስቪክን ረሰሰንትሩም እዩ ዚብገስ። እተን ናይቲ ከተማ ኣውቶቡሳት ካብቲ ኣደባባይ ናይ ኦርንሾልድስቪክን ትሕት ኢልካ ኣብ ኦርንፓርከን እየን ደው ዚብላ። እቲ ናይ መስመራት ዝርዝር
ኣብቲ ናይቲ ወረዳ ትራፊክ ወብሳይት ይርከብ።
ነተን እኩባት ደሴታት ክትበጽሐን እንተ ደሊኻ ካብ ሾፕማንስሆልመን ናብተን ናይ ኡሉቮንን ትሪሱንዳን ደሴታት ዓመት ምሉእ ዚኸዳ መሳገርቲ መራኽብ ኣለዋ።
ስራሕን ትካላት ናይ ምምስራት ተኽእሎታትን


text:
መንግስቲ ህግደፍን ሰሜን ኮርያን ብምውድዳር ብኣውድዮ ቪዝዋል (YOUTUBE) ዝቐረበ ንእሽቶ ሓበሬታ
ሰሜን ኮርያ ምስ መንግስቲ ኣሜሪካን፣ ሩስያን፣ ቻይናን ዝዋዳደር ኒኩላር ቦምብን፣ ካልእ ከቢድ ኣጽዋርን ክህልዋ ከሎ፣ እንዳ ህግደፍ ግና፣ እታ ንህዝቢ ኤርትራ ጥራይ እትገርፍ ስላዕን፣ መዳጎኒ ንጹሃት ኣብያተ ማእሰርትን ጥራይ እዩ ዘለዎም እንተበልና ምግናን ኣይኮነን።
እታ ሓንቲ መንፍዓት ህግደፍ ግና ንህዝቢ ኤርትራ ልቡን ቀልብን ብስነ- ኣእምራዊ ወፍሪ ሰሊቦም፣ ሓዲግ-መዲግ ንምግባርን፣ ንምጽናቱን ጥራይ እዩ። እዚ ድማ ካብ ኣምሆ ዘመን ጀሚሩ ብመደብ ጽዮናውያን፣ ዝተኣልመ ኮይኑ፣ ሎሚ ብህግደፍ ዝጥለፍ ዘሎ ውዲት እዩ። እወ፣ ሓደ ንጹር መደብ ዕዮ ኮይኑ፣ ግንከእ ብዘገምታዊ መስርሕ ዝፍጸም ዘሎ እዩ።
እዞም ክናናን ምናናን ዝኾኑ ኣገልገልቲ ጽዮናውያን ጭፍራ ህግደፍ፣ ህዝቢ ኣጥፊኦም ክጠፍኡ እንተዘይኮኑ ካልእ ህዝባዊን ሃገራዊን ዓላማን ራእዪን የብሎምን።
እዞም ፈዛዛት ንብረት ዝጽዮናውያን እዚኦም ከይጠፍኡ ድማ፣ ብፍላይ ኣብ ኤርትራን እትዮጵያን፣ ብሓፈሻ ድማ ኣብ መላእ ቀርኒ ኣፍሪቃ፣ ሃገራት ኣፍሪቃን ሰላም ጥራይ ዘይኮነስ ምጽናት ህዝቢ ከስዕብ እዩ። ሓለውንት ጋስይቲ እዞም ንብረት ህጽዮናውያን ዝኾኑ ኣቑሑት እዚኦም፣ ብሳላ ስለላን ኮለላን መሃንድሳት ጽዮናውያን እዞም ክሳብ ሎሚ ዕድመ ገሮም ጸኒሖም።
መኽንያቲ እቲ ካብ 1884 ዓ.ም.ፈ. ኣምሆ ዘመን ማለትዩ፣ ብመሃንድሳት ጽዮናውያን ኣብ ከተማ በርሊን ዝተሓንጸጸ ምሽማው መላእ ኣፍሪቃ ዝብል መደብ፣ ብኣካልን ብቅድመ ግንባርን ኮይኖም ዘተግብሩዎ ዘለው ከዳሞ ጽዮናውያን፣ በቲ ነፋጥ ኢሰያስ ዝምራሕ ጭፍራ ህግደፍ እዩ።


text:
በስመ አብ ወወልድ ወመንፈስ ቅዱስ አሐዱ አምላክ!
ቃኤልን ኣቤልን
ቀዳሞት ሰባት ኣዳምን ሔዋንን “ፍረዩን ብዝኁን፡ ንዓለም ድማ ምልእዋ” ኢሉ እግዚአብሔር መሪቑዎም ኣብ ገነት ይነብሩ ነበሩ። ምስ በደሉ ግና እግዚአብሔር ካብ ገነት ኣውፂኡ ኣብ ማዕዶኣ ዝርከብ ደብረ ቅዱስ ዝተባህለ ቦታ ሰደዶም። ናብ ገነት ከይቀረቡ ብማዕዶ ኮይኖም ሚእቲ ዓመት ዝኣክል በኸዩን ተነስሑን። ብድኅር’ዚ ልዑል እግዚአብሔር ንስሓኦም ተቐቢሉ ተስፋ ድኅነት ሃቦም።
ዝተዋህቦም ትእዛዝ ብምፍራሶም ካብ ገነት ተሰጕጎም ምስ ወፅኡ፥ “መከራኽን ጻዕሪ ፅንስኽን ኣዝየ ኸብዝኆ እየ። ስለዚ’ውን ደቂ ብጻዕሪ ክትወልዲ ኢኺ።” ተባሂሉ ብዝተነግራ መሠረት፡ ሔዋን ፀነሰት እሞ ንቃኤልን ማንታኡ ሉድን ወለደት። ቀጺላ’ውን ንኣቤልን ማንቱኡ ኣቅሌማን ወለደት።
እዞም ክልተ ኣኅዋት እዚኣቶም ምስ ዓበዩ፡ ቃኤል ንመሬት ሓሪሱ እኽሊ ዘፍሪ ሓረስታይ ክኸውን ከሎ፡ እቲ ንእሽቶ ኣቤል ድማ ጓሳ ኣባጊዕ ኮነ። መነባብሮ ሕይወቶም ከምዚ ኢሉ ምስ ማሕረስን መጓሰን ተተኃኂዙ ቀጸለ።
ካብ ዕለታት ሓደ መዓልቲ ኣዳም ንሰበይቱ ሔዋን ጸዊዑ፦ “ኃፍተይ ሔዋን! ደቅና ዓቢዮም እንተ ኣመርዓናዮም እንታይ ይመስለኺ፧” ክብል ሓተታ። ንሳ’ውን “ኃወይ ኣዳም ከምዝበልካዮ ይኹን። እቲ ሓሳብካ ጽቡቕ እዩ እሰማማዕ እየ” በለቶ።
ብድኅር እዚ ኣዳም ብሓደ ዝተወልዱ ኣኅዋት ከመራዓዓዉ ከምዘይግባእ ብሕገ ልቦና ተረዲኡ “እታ ማንታ ቃኤል ዝኾነት ሉድ ንኣቤል፡ እታ ማንታ ኣቤል ዝኾነት ኣቅሌማ ድማ ንቃኤል ትኹን” በለ። ቃኤል ቀናእ ስለዝነበረ በዚ ዝተገብረ ኣይተሓጐሰን፣ ምኽንያቱ ማንታኡ ሉድ ነዲኣ ትመስል ምልክዕቲ ነበረት። ብሰንኪ እዚ ቃኤል “እታ ማንታይ ዝኾነት ሉድ ጽብቕቲ ስለዝኾነት ነዓይ ትኩን። ናይ ኣቤል ማንታ ኣቅሌማ ድማ ጽብቕቲ ስለዘይኮነት ንኣቤል ትኩን” ብምባል ንኣቦኡን ኣደኡን ምእዛዝ ኣበየ።
ብድኅርዚ ኣዳም “በሉ መሥዋዕት ናብ እግዚአብሔር ኣቕርቡ። እግዚአብሔር መሥዋዕቱ ዝተቐበለሉ ንሉድ ክምርዖ እዩ” በሎም። ነናቶም መሥዋዕቲ ኂዞም ኣብ ቅድሚ እግዚአብሔር ቀረቡ። ኣቤል ኣዝዩ ብሩኽ፡ መስተውዓሊ፡ ለዋህን ምእዙዝን ስለዝነበረ እግዚአብሔር ንጹሐ ባህርይ እዩ ብምባል ንጹሕ መሥዋዕቲ ካብቲ መጓሰኡ ዓመት ዝገበረ በጊዕ ኣቕረበ። ቃኤል ግና ካብቲ ዝዘርኦ ሥርናይ መሪጹ ዘይኮነስ “እግዚአብሔር ኣይበልዖን እዩ” ኢሉ ብንዕቀት ክርዳድ ዝበዝኆ ረስሓት ዝተሓወሶ መሥዋዕቲ ኣቕረበ። እግዚአብሔር ንጽሕና ልቢ ስለ ዝርኢ፡ ንመሥዋዕቲ ኣቤል ባህ ኢሉዎ ክቕበል ከሎ፡ ብቃኤል ስለ ዘይተሓጐሰ ግን መሥዋዕቱ ኣይተቐበለሉን። ቃኤል፡ ገጹ ጸሎሎ ክሳብ ዝኽደን ኣዝዩ ጐሃየ። ኣብ ልዕሊ ኃዉ ኣቤል’ውን ክቱር ጽልኢ ኣኅደረ። እግዚአብሔር ግና ክጠፍእ ስለ ዘይደለዮ ጸዊዑ “ንምንታይ ገጽካ ጸሊሙ ጽቡቕ እንተትገብር ከም ኃውኻ ኣቤል ገጽካ ምበርሀ ነይሩ፣ ኃጢኣት ትስዕበካ ኣላ’ሞ መንገዲ ኣይትሃባ” ኢሉ መዓዶ። ቃኤል ግና ተመኺሩ ዝምለስ ስለ ዘይነበረ፡ ኣብ ክንዲ ብቅኑዕ ልቦና ኣምላኸይ እወ ጽቡቕ ኣይሠራሕኩን፡ ድኅሪ ሕጂ እንታይ ክገብር ይግብኣኒ፧ ዝብል እቲ ናቱ ቁጥዐ መመሊሱ ገደደ።
ብድኅር’ዚ ቃኤል እናኃዘነ ክኸይድ ከሎ ሰይጣን ኣብ መንገዲ ረኸቦ እሞ ፈታዊ መሲሉ “ቃኤል ስለምንታይ ትኃዝን፧” በሎ። ቃኤል ድማ ኵሉ ዘጋጠሞ ነገሮ። ሰይጣን ድማ “ንኃውኻ ቅተሎ። ብዽኅር’ዚ ዋላ ንኽልቲአን ኣንስትኻ ትገብረን” ብምባል ክፉእ ምኽሪ መኸሮ። ኣብቲ ጊዜ’ቲ ሞት ይፍለጥ ስለዘይነበረ ብግብሪ ምቕታል ከምዝከኣል ኣርኣዮ። ቃኤል ድማ ከምዚ ኸኣ ይከኣል እምበኣር እዩ ኢሉ ምስ ሓሳብ ሰይጣን ተሰማምዐ።
ካብ ዕለታት ሓደ መዓልቲ ንኃው ኣቤል ጸዊዑ ናብ በረኻ ንኪድ ንዛወር በሎ። ድኅሪ ዙረት ጠምዮም ኮፍ ኢሎም በልዑ። ድኅሪ ምብልዖም ማይ ንኽሰትዩ ብሓንሳብ ናብ ሩባ ወረዱ። ንኸምስል ብመጀመርታ ቃየል ሰትዩ ብድኅሪኡ ንኣቤል ‘ስተይ’ በሎ። ኣቤል ድማ ንኽሰትይ ድንን ምስ በለ ቃኤል ዓቢይ እምኒ ኣልዒሉ ብምህራም ንኃዉ ኣቤል ቀተሎ። ሞት ናይ ደቂ ሰባት መጀመርያ ዝተራእየ ቃኤል ንኣቤል ድኅሪ ምቕታሉ እዩ።
በዚ ጊዜ’ዚ እግዚአብሔር “ቃኤል ቃኤል ኃውኻ ኣቤል ኣበይ ኣሎ፧” በሎ። ቃኤል ግና ብትዕቢት “ኣነ እንታይ ይፈልጥ ናይ ኃወይ ኣቤል ሓላዊ ድየ፧” ክብል መለሰ። እግዚአብሔር ድማ ኣብ ምሉእ ዘመንካ ፈራሕ፡ ሰምባድን ድሁልን ኩን፣ በዚ ዝፈጸምካዮ ኃጢኣት “ርጉም ኩን” ኢሉ ረገሞ። ቃኤል፡ ስለ ዝተጨነቐ ካብ እግዚአብሔር ክሃድም ኢሉ ካብ ደብረ ቅዱስ ወፂኡ ናብ ምድረ ፋይድ ከደ። ‘ፋይድ’ ማለት ምድሪ ፍርሕን ስምባደን ቦታ ውርደትን መርገምን ማለት እዩ። ቃኤል ድማ ኣብዚ ቦታ’ዚ ሰምባድን ባህራርን ኮይኑ ተቐመጠ።
ስለዚ ከም ቃኤል ቀናኣትን ርጉማትን ዘይኮነስ፣ እግዚአብሔር ከም ኣቤል ለዋሃት ስለዝፈቱ ለዋሃት ኽንከውን ኣዴና ቕድስት ቤተ ክርስቲያን ትምህረናን ትመኽረናን።
መወከሲ፥ ዘፍ. 3፡16፣ ዘፍ. 4፡17፣ ዘፍ. 5፡4፣ ኩፋሌ 5፣ ትርጓሜ ኦሪት ዘፍጥረት
ወስብሐት ለእግዚአብሔር ወለወላዲቱ ድንግል ወለመስቀሉ ክቡር!


text:
ፌደሬሽን ስፖርት ዩኒቨርስቲ ኣፍሪካን ካብ ማሕበር ስፖርት ዩኒቨርስቲ ኢትዮጵያ ዝተውፃፅኡ ኣመራርሓ ስፖርት..
መቐለ መጋቢት 14/2010(ድወት) ኣብ ወርሒ ስነ 2010ዓ.ም ብክልልን ብሃገርን ደረጃ ንፈለማ እዋን መላእ ፀወታታት ዩኒቨርስቲ ኣፍሪካ ዘሰናድኦ ዩኒቨርስቲ መቐለ ክሳብ ሐዚ ዝሰረሐቶም ስራሕቲ እንታይ ከምዝመስል ትማሊ ኣብ ዩኒቨርስቲ መቐለ ገምጋማዊ መድረኸ ተሳሊጡ።
ኣብቲ መድረኽ ካብ ፌደሬሽን ስፖርት ዩኒቨርስቲ ኣፍሪካን ካብ ማሕበር ስፖርት ዩኒቨርስቲ ኢትዮጵያ ዝተውፃፅኡ ኣመራርሓ ስፖርትን ኻልኦትን ዝተሳተፉ ኮይኖም ኣብቲ መድረኽ ዝተሳተፉ ኣካላት ብዩኒቨርስቲ መቐለ ዝህነፁ ዘለዉ መሰረተ-ልምዓት ስፖርት ታሽዓይ መላእ ፀወታታት ስፖርት ዩኒቨርስቲታት ኣፍሪካ ተዓዚቦም እዮም።
ኣብ መወዳእታ ድማ ዩኒቨርስቲ መቐለ ነቲ ውድድር ዝለዓለ ቱኹረት ብምሃብ ፅቡቕ ምድላው የካይድ ከምዘሎ ኣብቲ መድረኽ ተገሊፁ እዩ።
ታሽዓይ መላእ ፀወታታት ዩኒቨርስቲ ኣፍሪካ ካብ 25 ክሳብ 29 ሰነ 2010ዓ.ም ብኣሰናዳኢነት ዩኒቨርስቲ መቐለ ክካየድ እዩ።


text:
መልእኽቲ ቅዱስ ኣቦና ር.ሊ.ጳ. ፍራንቸስኮ ናብቲ ኣብ ቦነስ ኣይረስ ሎሚ ዕለት 26 መስከረም 2018 ዓ.ም. ዝተጀመረ ዓውደ ጉባኤ ዝተፈላለያ ሃይማኖታት ብኢዳስትሪ ናይ ዝማዕበላ 20 ሃገራት፥ ኣብ ምኽባር ሰብኣዊ ክብሪ እምበር ኣብ መኽሰብ ዘይተመሰረተ ፍጥረትን ተፈጥሮን ዝከላኸል ተቐባልነት ዘለዎ ምዕባለ ኣብ ምኽዋን ዓቢይ ኣስተዋጽኦ ንምብርካት ዘብቅዕ ሓናጺናይ ሓባር ዘተ ክተባባዕ ምዒዶም።
ስምዖን ተ. ኣርኣያ - ከተማ ቫቲካን
እተን ካብተን ብኢንዳስትሪ ዝማዕበላ 20 ሃገራት ዝተዋጽኣ ዝተፈላለያ ሃይማኖታት ዘካይድኦ ዘለዋ ናይ ሃባር ዓውደ ጉባኤ፡ ሃይማኖታት ካብ እምነት ኣብ እግዚኣብሔር ዝምንጭው ሓድሽ ዓይነት ሰብኣዊ ኣተኩሮ ከቕርባ ኣብ መልእኽቶም ሓደራ ዝበሉ ቅዱስ ኣቦና፡ እዚ ሓድሽ ዓይነት ካብ እምነት ዝምንጨው ኣመለኻኽታ’ዚ ንኤክኖሚያዊ ረብሓ ሓለፋ ዘይብል ሓቀይና ምዕባለ ንምኽዋን ዓቢይ ኣበርክቶ እዩ፡ እዚ ክሳብ ዕለት 28 መስከረም 2018 ዓ.ም. ዝቕጽል ኣብ ላቲን ኣመሪካ ንኽካየድ ንፈለማ ግዜኡ ዝዀነ ኣብ ቦኖስ ኣይረስ ዝካየድ ዘሎ ዓውደ ጉባኤ መርሕ ቃሉ፥ ምዕሩይን ተቐባልነት ንዘለዎን መደብ ምዕባለ ዘተኩር ናይ ሓባር ስምምዕ ኣብ ምሕናጽ ግደ ዝተፈላለያ ሃይማኖታት ሰብኣዊ ክብሪ ንዘማእከለ መጻኢ ዝብል ክኸውን እንከሎ፡
ናይ ዝተፈላለያ ሃይማኖታት ኣስተዋጽኦ
ቅድሱነቶም መልእኽቶም ንናይ ሰብኣዊ መጻኢ ስግኣት ዝዀኑ ዝተፈላለዩ ጸገማ ምህላዎም ኣብ ዘነጽር ሓሳብ ኣሞርኵይዞም፡ እዚ ጸገም’ዚ መላእ ዘርኢ ሰብን ተፈጥሮን እውን ንሓደጋ ዘቃልዕ ምዃኑ ገሊጾም፡ ኣተሓሒዞም እቲ ናይ ቦኖስ ኣይረስ ናይተን ብኢንዳስትሪ ዝማዕበላ ሃገራት 20 ዝተዋጸኣ ዝተፈላለያ ሃይማኖታት ዘካይድኦ ዘለዋ ናይ ሓባር ዋዕላ፡ ክቡር መጻኢ ዝውሕስ ምዕባለ ንኽረጋገጽ ፍሉይ ኣበርክቶ ሃይማኖታት ዘመላኽት ክኸውን ተላብዮም።
ፍርያም ዘተን ኣይፋል ንእንኰኣዊ ፍካረ
ሃይማኖታት ብሉጽ መፍትሒ ንምርካብ ናይ ዝካየዱ ርክባትን ዋዕላ ዘተን ኣብነት ክዀናን ጻውዒት ኣቕሪቦም ዘተ ክበሃል እንከሎ ናይ ነፍስ ወከፍ መንነታዊ መለለዪ ከየጥፋእካ ካብ ሕድ ሕዳዊ ጽን ምብህሃል ዝነቅል ሰብኣዊ ተራኽቦነት ዘኽብር ነቲ ካባኻ ዝተፈልየ ኣረኣእያ ዘለዎ ብምኽባር፡ ፍልልያት መሰረት ሃብቲ ኣብ ብዝሃነት ምዃኑ ምቕባል ማለት እዩ፡ ስምምዕ፡ መጻኢ ፍልልያት ዘእንግድ ናይ ሓባር ናብራ ኣብ እንኰኣዊ ፍካረ ዝቖመ ማለት ከምዘይኰነ ምፍላጥ የድሊ ኢሎም።
ምዕባለ ምልከ ዕደ ጥበብ ኣይፋል
ኣብ እንነብረሉ ዘሎና ዓለም ምልካዊ ዕደ ጥበባዊ ምዓባለ ይሰፍሕ ከምዘሎ ዝጠቐሱ ቅዱስ ኣቦና፡ እዚ ልክዕ ከም ሓደ ዋቕዕ ወይ ኣመክንዮ ዝሰፍሕ ዘሎ ሓቅነት ብምቁጽጻር ሓለፋ ንጥቕሚ ኤኮኖምን መኽሰብን ዝብል እዩ፡ ዝዀነ ይኹን ምዕባለ ሰብኣዊ ክብሪ ዘማእከለ እዩ ክኸውን ዘለዎ፡ ናይ ኩሉ ኤኮኖሚያውን ማሕበራውን ፍኖት፡ ሰብ፡ መሃዝን ማእከልን መዓልቦን ዝብል እዩ።
ሰብኣዊ ክብሪ ማእከል ተቐባልነት ዘለዎ ምዕባለ
ሃይማኖታት፡ ንክውንታን ሰብን ብሓድሽ ዓይነት ኣገባብ ርእየት ናይ ምምልካት ክእለት ዘቕርባ ኰይነን ካብቲ ዝውንን ናይ ገዛእ ርእሱ ኣረኣእያ በስገዳድ ዘቕርብ ኣይፋል ንምባል ዘኽእል ኣብ ልዕሊ ክውንነትን ሰብን ናይ ሓድሽ ዓይነት ርእየት ኣገጋባት ዘቕርባ ንናይ ሓባር ቤትናን መላእ ዘርኢ ሰብ ዝግደስ ተቐባልነት ዘለዎ ምዕባለ ዘነቓቕሓ ክዀና ምዒዶም፡ ፍጥረትን ተፈጥሮን ንምክልኻል ኵለን ሃይማኖታት መጋበርያ እግዚኣብሔር ኰይነን ክዓያ ሓደራ ኢሎም፡ እቲ ዓውደ ጉባኤ ውጽኢታዊ ክኸውን እምነይ እንክብሉ መልእኽቶም ዛዚሞም።


text:
እዋናዊ ዜናታት
- ኣብ ማእከላይ ባሕሪ ኣስታት 100 ስደተኛታት ጥሒሎም።
- ናይ ሓዘን መግለጺ
- ሰማእታትና ዝቐስኑን ህዝብታት ኤርትራ ዝድበሱን፡ ዝወደቕሉ ህዝባዊ ሓርነታዊ ዕላማ መሊኡ ሽትኡ ምስ ዝወቅዕ ጥራሕ እዩ፡
- ወዲ 48 ዓመት እስራኤላዊ ኣብ ልዕሊ ጓል 6 ዓመት ኤርትራዊት ጾታዊ ዓመጽ ፈጺሙ
- ጋዜጣዊ መግለጺ ንሕቶ ዶብ ብሰላም ንምፍታሕ ዝምልከት
- ጉጅለ ህግደፍ ንደገፍቱ ብመደብ ኣባኢሱ ተመሊሱ ብምሽምጋል ንመናዊሕ ስልጣኑ ይጥቀመሎም ኣሎ።
- ኣብ ሊብያ ካብ ኢድ ነጋዶ ሰብ ከምልጡ ካብ ዝፈተኑ ስደተኛታት 15 መይቶም ልዕሊ 20 ከም ዝቖሰሉ ተፈሊጡ
- መግለጺ ንዝኽሪ በዓል ናጽነት ኤርትራ
- ህግደፍ ብኣስገዳድ ህዝቢ የፈናቕል ኣሎ።
- ሓደ ወተሃደር ህግደፍ ሕነ ሓዉ 6 ኣብ ሓለዋ እሱራት ዝነበሩ ወተሃደራት ቀቲሉ ነብሰ ቅትለት ከም ዝፈጸመ ኣሰና ሓቢራ።
- ልዕሊ 11 ዓመት ኣብ ቤት ማእሰርቲ ክሳቐዩ ዝጸንሑ፡ ፓስተር ዕቑባ ሚካኤል ተኽለ ሃይማኖት ዝተባህሉ መራሒ ሃይማኖት ተፈቲሖም
- ኣብ ፖለቲካ ኤርትራ ካብ ስነ-ሓሳባዊ ፖለቲካዊ ፍሕፍሕ፡ ድሑር ስምዒታት ዝፈጥሮ ምፍልላይ ይዓቢ
- ነጻነት መራኸቢ ብዙሓን ካብ ግዜ ናብ ግዜ ኣብ ሓደጋ ይወድቕ
- ሰብ ክጨውዩ ናብ ሱዳን ዝተላእኩ ኣባላት ጸጥታ ህግደፍ፡ ብኣባላት ጸጥታ ሱዳን ኣብ ቀይዲ ኣትዮም።
- መንግስቲ ኣሜሪካ፡ ኣብ ኤርትራ ሰባት ብናይ መንግስቲ ተኲስካ ቅተል ፖሊሲ ከም ዝቕተሉ ገሊጹ
ኣብ መርበብ ዘለዉ
We have 38 guests and no members online
- Details
- Written by ሃብተጊዮርጊስ ኣብርሃ
- Published: 16 July 2018
ባድመ: ድልድል ፍቕርን ሕውነትን
ባድመ መናሃሪያ ኲናት ዝነበረት፡ ድልድል ናይ ኣህዛብ ሕውነትን ፍቕርን ክትከውን ካብ ብዙሕ ኩርንዓት ይዝመረላ ኣሎ። ሰናይ ንኹሉ ኣህዛብ ቀርኒ ኣፍሪቃ! ገለ ወጻእተኛታትን ኤርትራውያንን፡ ባድመን ከባቢኣን ከውሒ ምዃኑ ይዛረቡ‘ዮም። ነገራት ንምልስላስ ዝኣመተ መደረታት እንተዀይኑ ጽቡቕ። ብዝተረፈ፡ ባድመን ከባቢኣን ጐልጐል ‘ዩ። ይትረፍ ባድመ፡ ምድረበዳታት ክለምዑ ብውሕዱ ብወረ ሰሚዖም ክዀኑ ይኽእሉ ‘ዮም፤ ከም ኩሉ እንናፍቖ ዓድታት ከኣ ባድመ፡ ንነባሪኣ ህዝቢ ትንፋሱ ኢያ!። እቲ ዝጥለብ፡ ብምንእኣሳ ዘይኰነስ፡ ከም ኣህዛብን ዜጋታትን ከመይ መፍትሒ ክንቅርብን ኣብ ፍጻሜ ከነብጽሖ ንኽእልን ‘ዩ።
እቲ ባድመ ናይ ኲናት ምኽንያት ኣይነበረትን፤ ኣይኰነትን ዝብል መደረታቶም ግን ሓቂ ብሓቂ ዝሰማምዓሉ‘ዩ። ኲናት ምስ ተጀመረ’ውን፡ ብምትሕግጋዝ ሓው ብርሃነ ወልደገብርኤልን ዶ/ር ሱሌማንን (ሱዳናዊ ሓውና፡ ዳይረክቶር ናይ IFAA ዝነበረ) ኣንጻር ኲናት ምንቅስቓስ ኣካይደ ነይረ እየ። ብ2014 ዓ.ም ጸቢብ ሰሚናር ኣብ ሎንዶን ጽዊዐ። ዝመስለኒ መብርሂ ሂበ ነይረ’የ። ነዚ ኣብዚ መድረኽዚ ዶ/ር ኣቢይ ኣሕመድ ኣርሕይዎ ዘሎ ቆራጽ ናይ ፍትሒ መንቀልን ኣብ ህዝቢ ኣንቢርዎ ዘሎ ዓቢ ተስፋን፡ ከም ውልቀ-ሰብ ኤርትራዊ፡ ብፍቓድ ናይ ክልቲኡ ኣህዛብ፡ ከተባብዕ ደስ ይብለኒ! ከምዚ እዚ ናይ @ሕውነትን ፍቕርን@ ጭርሖ ፈጢርዎ ዘሎ ጽቡቕ መንፈስ፡ ብሰላምን ፍቕርን ክዛዘም፡ ናይ ክልቲኡ ሃገራት ዜጋታት ትዕግስትን ኣዚርካ ምርኣይን ዝጠልበና ግዴታ ከኣ ይኸውን።
ብርግጽ፡ ብኹሉ ሸነኻት ኣዝዮም ዝመሩ ተሞክሮታትን ተረኽቦታትን ኣጋጢሞም ኢዮም። ይኹን’ምበር፡ ካብ ሕጋዊ መፍትሕን ዕርቅ ሰላምን ወጻኢ ካልእ ዘላቒ መፍትሒ ህልው ስለ ዘይኰነ፡ ሽግር ካብ መጋንዝቲ ክኸውን ምሽካሙ ንኣሕዋት ኣህዛብ ኤርትራን ኢትዮጵያን ህያብ ምትራፍ ኣዝዩ ዝበልጽ ባህላዊ ልቦና ‘ዩ። ኣብ ክልቲኡ ኣህዛብ ካብ ትርግታ ልቡ ዝምንጩ ናይ ፍቕርን ሰላምን ድሌቱ ብዙሕ ክብደት ኣለዎ።
ኣብዚ ሰዓት’ዚ፡ ንዝልዓሉ ስግኣታት ፍርሕን ጥርጠራታትን ‘ውን ኣብ ግቡእ ቦትኦም ምህላዎም ምእማንን ምቕባልን ይሓትት። ኣብ ሞንጎ ህዝቢ ኤርትራን ኢትዮጵን ዝግበር ናይ ሰላምን ፍቕሪን መስርሕ ዘላቒ መፍትሒ ዝረክብ፡ ብቐዳምነት ስምዒታትን ተግባራዊ ሕቶታትን ህዝቢታት ትግራይን ኤርትራን ክጽናዕን ናይ ሓባር ባይታ ክፍጠረሉን የድሊ። ሰላሙን ሕውነቱን ካብ ነዊሕ እዋናት፡ ብዝተፈላለዩ ምኽንያታት፡ ክቛሰሉ ጸኒሖም ‘ዮም። ክሳብ ናብ ጽልኢ ክምዕብል ተገይሩ ‘ዩ። ብሰንኪ’ቲ ናይ ዶብ ኲናት ከኣ፡ ዓውዲ ኲናት ዝዀነን፣ እቲ ቦታ ዝህቦ ቁጠባዊ ጥቕሚ፣ ብፍላይ ነቲ ኣብቲ ዝድረት ቦታ ዘሎ ህዝብን ክፈጥረሉ ዝኽእል ምግልባጥን፣ . . . ብቐሊሉ ጐሲኻ ዝሕለፉ ጉዳያት ኣይዀኑን። እቲ ሽግር ጌና ኣብ እንግድዓ ናይቲ ህይወቱን ንብረቱን ዘጥፍአን፣ ዝሰንከለን ዝቘሰለን ህዝብታት ‘ዩ ዘሎ።
ከምቲ ክሳብ ሕጂ ክካየድ ዝጸንሐ፡ ህዝቢ ካብ ቦታ ናብ ቦታ ዘገላብጥ ስጉምትታት ከይውሰድ ከኣ ተስፋ እገብር!! ካብ ዝጸንሑን ዝተለምዱን ስውራት ኣሰራርሓታት ምውጻእን፣ ካብ ልዕሊ ሓባራዊ ምሕዝነት ዝስራዕ፡ ሓይልኻ ዝኸፋፍልን ባዕላዊ ተኣማንነት ናይ ክልቲኡ ኣህዛብ ዝብርዝን ናይ ወጻኢ ጣልቃ ክትብድህ ምብቃዕን ይሓትት። ብዓቕምና ክንነብር እናኻኣልና፡ ኣብ ሓድሕድና ንምጥቕቓዕ ዝዓለመ፡ መሳርሒ ናይ ወጻኢ ሓያላን መንግስታት ካብ ምዃን ምድሓን!!
ብ1979 ዓ.ም ክልተ ውድባት (ተ.ሓ.ኤን ህ.ወ.ሓ.ትን) ኣብቲ ዘሰሓሕብ ዝነበረ ቦታታት በቲ ዝሓይሽ ዝመስለካ መፍትሒ ምስ ህዝቢ ኴንካ ባይታ ምፍጣር ዘድሊ ምንባሩ ጽቡቕ ጌሩ ዝተገንዘቦን ጀሚርዎ ዝነበረን ክነሱ፡ ኣብ ናይ ሓባር ሽምግልና ኣብ ዝነበርናሉ እዋን (ኣነ ኣባል ናይታ ሽማግለ’የ ነይረ)፡ ሃንደበት ብመሪሕነት ህ.ግ ሓጺርን ወሓለን መልሲ ተረኽበ። ንሱ ኸኣ ባድመን ከባቢኣን ኢትዮጵያ (ትግራይ) ምዃኑ ንህ.ወ.ሓ.ትን ነቲ ናይ ከባቢኡ ህዝብን ኣፍለጡ። ሽዑ ኣብ ክንዲ ኢሳያስ ወይ ስብሓት፡ ከም ሸያጢ ባድመ ለማ ንዝብሃል ተጋዳላይ ህ.ግ (ቅድሚ 5/ 6 ኣዋርሕ ናይቲ ውዲት፡ ካብቲ ዘካይዶ ዝነበረ ጐስጓስ ክቝጠብ ኣሲርና ኣጠንቂቕናዮ ዝነበርና) ይድረፈሉ ነይሩ።
ካብኡ ንድሓር ዝቐጸለ፡ እቲ ብጣልቃ ናይ ወጻኢ ሓይልታት ዝተመርሐን ህ.ወ.ሓ.ት ዝተዋደየትሉን ኣብ ኤርትራ ተ.ሓ.ኤ ንምቕንጻል ዝተኻየደ ኲናት ሓድሕድ ‘ዩ ነይሩ። ሎሚ ካብዚ ተሞክሮ’ዚ ክንምሃሮም እንኽእል ክልተ ነገራት ኣሎው። 1) ካብ ምስጢራዊ ኣሰራርሓ ወጻኢ ክልቲኡ ኣህዛብ፡ ከምታ ጭርሖ ናይ ዶ.ር ኣብዩ ኣሕመድ፡ @ሕውነቱን ፍቕሩን@ ካብ ሓጺርን ወሓለን መፍትሒ ወጻኢ፡ ዘገም ኢሉ ክሰርሕ ይህልዎ! 2) ጣልቃ ናይ ወጻኢ ሓይልታት ዝኸፋፍልን ብህይወት ኣህዛብናን ንብረትናን ዝጻወትን ስለ ዝዀነ፡ ካብ ከምኡ ዝበለ ርኽክባት ምቝጣብን!!!
እምብኣር፡ ኩሉ ዝካየድ መስርሓት ናይ ዘተ፡ ብግሉጽ፣ ናይ ህዝቢ ውከሳ ዝካየደሉን ህዝቢ ዝጋባኣሉን ክኸውን ይህልዎ። እቶም ናይ ምውሳን ሓላፍነት ዝህልዎም ሰበ ስልጣን ከኣ፡ ህ.ግ.ዲ.ፍ እውን ክትምሃሮ ዝህልዋ ፖሊትካዊ ምስጢር ኰይኑ፡ ብተሓታትነት ዝምእዘዙን ዝቕየዱን ክዀኑ ይግብኦም። ክሳብ ዝተኻእለ መጠን፡ ሓቢርካ ብፍቕርን ሕውነትን ንምንባር ክንበቅዕ፡ ክንዓቢ ዝግባእ ክነሱ፡ መንነትን ክብርን ምርጫን ናይ ክልቲኡ ኣህዛብ ዝምንዝዕ፡ ዝዀነ ይኹን ናይ ልዑላዊነት ምትእትታው መደባትን ውጥናትን (ኣብነታት፡ ምስጢራዊ ዘተ መሪሕነት ህ.ግ ምስ ደርግ፡ በርሊን 1978 ዓ.ም፣ መደብ ኮርፖረሽን (corporate body)፡ ሕሩይ ተ. ባይሩ 2016 ዓ.ም ገጽ 265)፡ ዝተተምብሁ መፍትሒታትን ግን ክእቶዉ ኣይግባእን። ንቕድሚት ብዝያዳ ከተሓቛቚፈና ዝኽእል ዘይኰነስ፡ ከምቲ ዝሓለፈ ተመሊሱ ከቚስለናን ንድሕሪት ክጐተናን ስለ ዝኽእል።
ብዛዕባ’ዞም ነጥብታት እዚኣቶም ዝዀነ ይኹን ቁም-ነገር ዝህልዎ ስጉምቲ ንምውሳድ ክብቃዕ እንከሎ፡ መንግስት ኢትዮጵያ’ውን ጥንቃቐ ክትወስደሉ ዝግብኣ ጉዳይ ‘ዩ። ብሓጺሩ ዘይምግራህ!
ተጋ/ ነበር ሃብተጊዮርጊስ ኣብርሃ (1979 ዓ.ም፡ ጀ.ዓባይ ብምውካል ናይ ዶብ ናይ ዕርቂ ሽማግለ ኣባል)
ብሓልዮት ደሞክራስያዊ ግንባር ሓድነት ኤርትራ ዝፍኖ፡ ድምጺ ሰላምን ደሞክራስን ኤርትራ፡ 09-07-2018
ኣገዳሲ ቆጸራታት
- ዝኽሪ ንፈላሚት ባሕቲ መስከረም ሰውራ ኤርትራ ኣብ ሽቱትጋርት
- ጻውዕት ንሰፊሕ ልዝብ ደቂ-ኣንስትዮ ኤርትራ ኤውሮፓ/ኸ ኣብ ጀርመን
- በዓል 8 መጋቢት 2017
- በዓል 8 መጋቢት 2017
- SECOND EASE CONGRESS ANNOUNCEMENT - ምልክታ : ካልኣይ ጉባኤ ዝምልከት
- ኣገዳሲ ሓበሬታ ዝኽሪ መበል 25 እዮብያላዊ ዓመት ናጽነት ኤርትራ Firande av 25 års av Eritreas Självständighet.
- ኣገዳሲ ሕዝባዊ መፍለጢ Important Public Announcement دعوة لإجتماع هام
ሞድ የማን Mod Right sample subtitle goes here
This is the right module position, which is not using any module suffix.
To create a subtitle, separate the title input text in the module manager with an "|" character then enter your subtitle text.


text:
ክሳብ ዕለት 9 መስከረም 2017 ዓ.ም. ዝቕጽል ናይ ካቶሊካዊትን ኦርቶዶክሳዊትን ኣቢያተ ክርስቲያን ዓለም ሓቆፍ ናይ ሓባር ድርገት ዘካይዶ ቲዮሎጊያዊ ናይ ሓባር ዘተ ኣብ ሃገረ ግሪክ ከተማ ሎሮስ ዕለት 5 መስከረም 2017 ዓ.ም. ከምእተኸፍተ እቲ ዓለም ለኻዊ ናይ ሓባር ቲዮሎጊያዊ ድርገት ዘውጸኦ መግለጺ ኣፍሊጡ።
እቲ ናይ ሓባር ዓውደ ዘተ ኣብ ኣራቫንቲኖስ ዝርከብ ናይ ቁስጥንጥንያ ናይ ውህደት ኦርቶዶክሳዊት ቤተ ክርስቲያን ፓትሪያርክ ሜጥሮፖሊታ ፓኢሲዮንስ ዝእንገድ ክኸውን እንከሎ ብጳጳሳዊ ናይ ኣቢያተ ክርስቲያን ውህደት ዘነቓቕሕ ቤት ምኽሪ ኣቦ መንበር ብፁዕ ካርዲናል ኩርት ኮኽን ናይ ቁስጥንጥንያ ናይ ውህደት ኦርቶዶክሳዊት ቤተ ክርስቲያን ፓትሪያርክ ናይ ተልመሶስ ሊቀ ጳጳስ ዮብ ብሓባር ዝምራሕ ምዃኑ ዓለም ለኻዊ ናይ ሓባር ድርገት ዘውጽኦ መገልጺ የመልክት።
ድሕሪ እቲ ብዛዕባ ጉባእያውነትን ቀዳማዊነት ኣብ ቀዳማይ ሽሓዊ፡ ኣገልግሎት ንናይ ቤተ ክርስትያን ሓድነት ንዝብል ርድኢት ብዝብል ኣርእስቲ ዓለም ለኻዊ ናይ ሓባር ቲዮሎጊያዊ ድርገት ኣብ ዝሓለፈ ዓመት ኣብ ኢጣሊያ ከተማ ኪየቲ ወርሒ መስከረም ኣብ ዘካየዶ ናይ ሓባር ዓውደ ዘተ ዘውጽኦ ሰነድ መሰረት ገይሩ ናይ ካቶሊካዊትን ኦርቶዶክሳዊትን ቤተ ክርስቲያን ናይ መጻኢ ናይ ሓባር ስጉሚ ዝሕንጸጽ ከምዝኸውን ናይ ኦርቶዶክሳዊትን ካቶሊካዊት ኣቢያተ ክርስቲያን ዓለም ለኻዊ ናይ ሓባር ድርገት ዘመሓላለፎ መገልጺ ኣፍሊጡ።